礼六十三沿革六十三凶礼二十五
假葬墙壁閒三年除服议（晋）
晋武帝太康中，尚书令卫瓘表： 前太子洗马济阴郤诜寄止卫国文学讲堂十馀年，母亡不致丧归，便於堂北壁外下棺，谓之假葬。三年即吉，诏用为征东参军。或以为城寺之内，屋壁之间无葬处，不成葬，则不应除服。主者连欲明用权不过其举，下司徒部博士评议。 诜表自理曰： 臣生三月而孤，随母依外祖，舅为县悉将家。以咸宁二年母亡，家自祖以下十四坟在缑氏，而墓地数有水，规悉迁改，常多疾病，遂便留此。此方下湿，唯城中高，故遂葬於所居之宅，祭於所养之堂，不知其不可也。 诏问山涛，涛答言： 诜前丧母，得疾不得葬送，於壁后假葬，服终，为平舆长史。论者以为不正合礼，是以臣前疑之。诜文义可称，又甚贫俭，访其邑党，亦无有他。 诏问应清议与否。涛云： 自为不与常同，便令人非，恐负其孝慕之心，宜详极尽同异之论。 兖州大中正魏舒与涛书： 郤诜至孝，中閒去郎，正为母耳。居丧毁瘁，殆不自全。其父丧在缑氏，欲改葬，不能自致，故过时不葬。后於家堂北假葬，埏道通堂中，不时闭，服欲阕乃闭。葬后经年乃见用，作平舆监军长史。任意伤俗，以葬不时闭，常为作口语。其事灼然，无所为疑。 瓘书云： 凡以意相是非者，不可轻以相贬也。
三年而后葬变除议（周晋宋）
周制，丧服小记曰： 三年而后葬者必再祭。（卢植曰： 谓逢变三年后乃葬者，虞祔后必行小祥大祥祭也。 郑玄云： 再祭，练祥也。 ）其祭之间不同时而除丧。 （王肃曰： 不同者，异月也，谓葬后一月练，后一月大祥也。除重服宜有渐，閒一月若异时矣，故言不同时者，但不同月耳。 郑玄同。）
晋杜元凯云： 自天子诸侯以下，若赴时速葬则赴虞，至於平坐，必须其哀杀也。若过时不葬，则以麻终丧而除，至葬复修服，既祔，明一月练而祭，又明一月大祥而祭。必再祭者，象本当再岁故也。若二十五月而葬，则便祥除不复练也。
束皙问步熊曰： 三年丧不葬，五年后复葬，当练否？ 熊答曰： 礼云练祥之间必异月，与此同也。
袁准正论曰： 先儒以为再祭，小祥大祥也。而丧者已祥则除，大祥不应复禫。且虞在既葬，不在日月，禫在丧终，不在早晚，故宜禫不宜祥。
虞喜释疑曰： 若如郑意，既祔明月练而祭，又明月祥，此则葬至祥，合为三月，適足为一时，何得言不同时而除？练祥皆周之正数，再祭当为练祥，不得阙而用禫。又按：袁准云 有练无祥 ，失之矣。郑玄言练祥是也。余谓丧服既终，葬已逾月，然犹再祭者，存其大制耳。此二祭，盖同日而异时，时谓日也，非三月之时。礼亦有一日再祭，檀弓云 是日也，以吉祭易丧祭 。
王薈问范甯曰： 人有父在遭母丧，十七月乃得葬，便当顿除，更复练祥邪？ 答曰： 三年而后葬者，必再祭，练祥之祭也。主丧不除，未葬不变也。十七月既祥，即除服，不禫可知也。
宋庾蔚之问答曰：  有葬在小祥之月，此月复有虞祔之礼。便用晦祥，於理为速，此与久丧复异。取后月祥练，於情允否？ 答曰： 三年后葬，祥不在葬月耳。今未为绝久，祥理取后月也。 又问曰： 葬与练祥三事各月，犹未足申渐杀之情，况乃练祥三变而可共在一月邪！虞喜之言，不近人情。卢、郑、王皆以此不同时日，良有由也。言各有当，亦不嫌同辞。春夏秋冬既各为一时，一日有十二时，然十二月何为不得各为一时之言也！
久丧不葬服议（周汉晋东晋梁）
周制，礼记丧服小记曰： 久而不葬者，唯主丧者不除。其馀以麻终月数者，除丧则已。 （郑玄曰： 其馀谓旁亲也。以麻终月数，不葬者丧不变也。 卢植云： 子孙皆不除，以丧主为正身。其馀旁亲者，以麻各终其月数除。 ）
汉石渠礼议： 萧太傅云： 以麻终月数者，以其未葬，除无文节，故不变其服为稍轻也。已除丧服未葬者，皆至葬反服。庶人为国君亦如之。 宣帝制曰： 会葬服丧衣是也。 或问萧太傅： 久而不葬，唯主丧者不除。今则或十年不葬，主丧者除否？ 答云： 所谓主丧者，独谓子耳。虽过期不葬，子义不可以除。
郑志： 赵商问： 主丧者不除，且以今言之，人去邦族，假葬异国，礼不大备，要者有反旧土之意，三年阕矣，可得除否？明为改葬緦之例乎？为久不葬也？ 或答云： 葬者送亡之终，假葬法后代巧伪，反可以难礼乎！  （吴徐整问射慈曰： 久丧不除，小祥练可知耳。有故未得葬，遂至二十八月，服制已过，可得变否？岂服十年五年至葬乃止乎？ 答云： 主虽不得变，其馀旁亲亦不除，日月竟，自释之耳。 ）
晋陈氏问刘世明曰： 其馀以麻终月数者，注云谓旁亲，不指言众子当除也。然人皆分断之於意否耳？ 刘答云： 父谓众子为庶子，庶子不谓父为庶父也；父得卑其庶子而降之，庶子不得降其父也。然子之於亲，体同服等，非旁亲之谓也。丧服大功章：女子之嫁者，降伯叔父母及姑姊妹。注谓此旁亲。而经无降父之文，明众子及女虽不承嫡，犹非旁亲也。故记云 兄弟之丧内除，亲丧外除 。外除者，谓由外设饰以散其哀也。故灵柩未安则服不变，服不变则哀未衰，未衰之丧，不可卒除也。然则未葬而除，自谓旁亲得以麻终者耳。 又问： 久而不葬，葬后几月日便可除？世人有逾月者，有既虞便除者。夫改葬犹三月乃除，情为不轻於改葬也。若应三月乃除者，庐帐亦当三月乃毁，复有先后邪？ 答曰： 记云 三年而后葬者必再祭 。注云： 谓练祥也。葬月虞，明月练，又明月祥。 计此亦得三月，不为轻於改葬也。礼，虞而柱楣翦屏，练而毁庐，居垩室，祥而席，禫而床。今此虞及练祥虽为局促，犹追偿其事。若在异月，以其本异岁也。练祥之服，变除之宜，宜如其节也。 又问云： 三年而后葬，及父在为母过期乃葬，亦当复日中反虞安神位与否？ 答云： 凡久而不葬，则包诸过葬节者也。为母既周，亦为久而不葬矣。夫虞，所以安神也。葬者动棺举柩，新离常处，惧鬼神无所依归，所以将窆之间，奠於墓左，成壙而归，虞於殡宫，不忍一日末有归也。今久而不葬，棺椁动移，鬼神不安，无以为异。练祥皆追，此亦宜然。又记云 葬日虞 ，是明文也。毁除之节，在士虞礼。练而后迁庙，不复在殡。今此既葬，明月练，亦当以其月迁庙。
东晋徐灵期问张凭云： 亲丧未葬，出適女应除否？ 答曰：
礼云 久丧不葬，主丧者不除 。又云 主人不除 。此无缘独施男子正嫡一人，故当总谓男女众子耳。又无明文别言已出之女犹应除也。今论者据已服周，故谓宜从除例，然缘情处意，犹有所疑。女随外出，降从周制，至於居丧之例，同於重者，诚以天性难可尽夺，本重不得顿轻，何必既降尽与周同。礼者人情而已，疑则从重。若当释縗绖以处殡宫，袭吉服以对棺柩，非孝子之所安也。
梁刘昭难刘世明云： 丧无二孤，庙无二主，受吊之礼，唯丧主拜稽颡，馀人哭踊而已。诸言丧主，唯谓一人，不斥众子。 世明答云： 若尸柩无所葬者，则为后者与众子同除矣。
父母死亡失尸柩服议（后汉晋）
后汉桓翱问氾阁云： 久丧不除者，为当众子尽然邪？故质焉尔。 答云： 昔尝送郑君到代陵。代陵有人其父死，不得其尸，其子行丧，随制降杀。阁与亡者相知而往吊之。还问郑君所驳异义之事，不孝莫大於无后，终身不除，此为绝先人之统，无乃重乎？郑君答云： 庶子自可摄祭。 阁覆云： 无庶子，当何以？ 又云： 族人可以其伦代之。 阁又覆言云： 无族人云何？ 则不复相答。推此而详，但使一嫡子不除耳。
晋刘智释疑云： 问者曰： 久而不葬，丧主不除。若其父远征，军败死於战场，亡失骸骨，无所葬，其服如何？ 智云： 此礼文所不及也。以理推之，凡礼使为主者不除，不谓众子独可无哀。诚以既变，人情必杀，丧虽在殡，不为主者可以无服。然则为主者之服，可以哀独多也。以丧柩在，不可无凶事之主故也。今无所葬，是无尸柩也，凶服无施，则为后者宜与众子同除矣。讫葬而变者，丧之大事毕也，若无尸柩，则不宜有葬变。寒暑一周，正服之终也，是以除首绖而练冠也。亡失亲之骸骨，孝子之情所欲崇也，可令因周练乃服变縗绖。虽无故事，而制之所安也。
妇丧久不葬服议（晋宋）
晋夏侯盛议曰： 妇丧既周而未葬，服当除否？答云：凡妇丧，夫为主，子不以杖即位，避父之尊也。主丧不变，礼有明文，然子亦不除。 魏孟叔难盛曰： 嫡子妇死，舅亦为丧主，家贫，经年不葬，舅及子孙并不得除邪？岂可为一嫡妇使三代累载不释服乎？ 盛答： 仲由伤贫之言，啜菽饮水尽其懽，还葬而无椁，岂有非之者哉！若知礼者，自当不淹久。 魏又难曰： 旧时夫为妻杖，居倚庐，服并如三年之制。今人通所不行，即自宜随时而除，何应以丧主为断。 盛答曰： 弃先王之教而令随俗，意所未可。今人不禫不杖，盖失礼耳。
顾氏问王廙云： 从外弟妇亡未葬。今服讫，又无子，其夫便是丧主，当时除服否？ 答曰： 礼云 主丧者不除 ，其文不别丧之轻重。须俟葬讫。不知世人有妻丧用此礼否。
杜挹问徐邈曰： 亡妇遂未得葬，挹服便周，既无别丧主，多云未应得除，今定云何？ 答曰： 无子为主，按礼夫不应除，即於下流，多不能备礼。今且宜变，至葬反服，亦无不可之理也。
宋蔡廓问雷次宗云： 礼称唯主丧不除，恐此正施於嫡传重者耳。按汉萧太傅云 主丧独谓子也 。又按王肃云斩縗之丧未葬，直云主丧不除。而王举重为言，明正谓孝子不变，馀皆除也。今世人为妻亦不除主丧，将宜除邪？ 雷次宗曰： 不言三年而云主丧，是不必唯施子孙也。吉凶异道，不得相干。殡柩尚在，岂可弁冕临奠。夫主妻丧，以本重故也。谓不宜除。
庾蔚之曰： 丧服小记云： 为兄弟既除丧，及葬反服其服。 此是至葬反服之明文，未解汉宣帝何故复为祥制。集礼论者不记至葬反服之礼，而载诸变除以明之，可谓弃本逐末。杂记云： 姑姊妹之夫死，而夫党无兄弟，使夫之族人主丧。妻之党虽亲不为主。夫若无族，则东西家。若又无，则里尹主之。 丧大记云： 丧有无后，无无主。 此皆谓丧事之主也。服问云： 君所主，夫人、妻、太子、嫡妇。 此谓君虽尊统一家，但为嫡者主丧耳。而小记又云 久丧不葬者不除 ，是居周功之丧也。若女子適人及男子为人后者，皆随其服而释除，缘其出有所屈故也。素服心丧，以至过葬。但今世轻於下流之丧，妻犹去其杖禫，不容复有未葬不除也。议者疑不得以下流之未葬，以废祖祢之烝尝。且未葬亦可十年五岁，尝试言之。夫子许贫者便葬而无椁，是明亡者急於送往，不容甚久可知。若事迟过於服限，亦不得停殡在宫，而响乐在庙，既吉凶不可以相干，亦在心所不忍也。
禁迁葬议（周魏）
周礼地官媒氏： 禁迁葬者与嫁殇者。 （郑玄曰： 迁葬谓生时非夫妇，死既葬，迁之使相从也。殇，十九以下未嫁而死者。生不以礼相接，死而合之，是亦乱人伦者也。 郑众云： 嫁殇者谓嫁死人，今时娶会是也。 则俗谓之冥婚也。）
魏武帝爱子仓舒殁，司空掾邴原女早亡，时帝欲求合葬，原辞曰： 合葬，非礼也。原之所以自容於明公，公之所以待原者，以能守训典而不易也。若听明公之命，则是凡庸也，明公焉以为哉！ 帝乃止。
招魂葬议（东晋宋）
东晋元帝建武二年，袁瑰上禁招魂葬表云： 故尚书仆射曹馥殁於寇乱，嫡孙胤不得葬尸，招魂殡葬。伏惟圣人制礼，因情作教，故椁周於棺，棺周於身，然则非身无棺，非棺无椁也。胤无丧而葬，招幽魂气，於德为愆义，於礼为不物。监军王崇、太傅司马刘洽皆招魂葬。请台下禁断。 博士阮放、傅纯、张亮等议如瑰表。大兴元年，诏书下太常详处。贺循： 今启辞宜如瑰所上，自今以后禁绝，犯者依礼法。
荀组非招魂葬议，据亦如前。或引屈原招魂，答曰： 屈原本非折衷。 或引汉之新野公主、魏之郭循皆招魂葬，答曰： 末代所行，岂礼也。 又引周易载鬼以为证，答曰： 此可以定有神，未足以通招魂也。 或引桥山有黄帝之冢，是葬神也，答曰： 时人思帝，葬其衣冠，非葬神也。 治中王裳同组意。裳引墓中灵座为证，以形神本相依，而设座不谓灵可藏也。今无形可依，则当唯存於庙耳。组子奕附组意云： 夫葬既下柩，将阖户还迎神反虞，则墓中之座无神可知。
干宝驳招魂葬议云： 时有招魂葬，考之经传，则无闻焉。近太傅公既属寇乱，尸柩不反，时奕议招魂葬，东海国学官令鲁国周生以为宜尔，盛陈其议，皆多无证。宝以为人死神浮归天，形沉归地，故为宗庙以宾其神，衣衾以表其形，棺周於衣，椁周於棺。今失形於彼，穿冢於此，知亡者不可以假存，而无者独可以伪有哉！未若之遭祸之地，备迎神之礼，宗庙以安之，哀敬以尽之。周生议云： 魂堂几筵设於窆寝，岂唯敛尸，亦以宁神也。 答者曰： 古人有言，夫礼者，其事可陈也，其义难知也。是以君子重於仪礼。夫别嫌明疑，原情得旨者，不亦微乎！故其为制，有以顺鬼神之性，有以达生者之情。然则冢壙之间有馈席，本施骸骨，未有为魂神也。若乃钉魂於棺，闭神於椁，居浮精於沉魄之域，匿游气於壅塞之室，岂顺鬼神之性而合圣人之意乎！则葬魂之名，亦几於逆矣。 周生又云： 昔黄帝体仙登遐，其臣扶微等敛其衣冠，殡而葬焉，则其证也。 答曰： 孔子论黄帝曰： 生而人利其化百年，死而人畏其神百年，亡而人用其教百年。 此黄帝亦死，言仙，谬也。就使必仙，何议於葬？
孔衍禁招魂葬议云： 时有殁在寇贼，失亡尸丧，皆招魂而葬。吾以为出於鄙陋之心，委巷之礼，非圣人之制，而为愚浅所安，遂行於时，王者所宜禁也。何则？圣人制殡葬之意，本以藏形而已，不以安魂为事，故既葬之日，迎神而返，不忍一日离也。况乃招其魂而葬之，反於人情而失其理，虚造斯事以乱圣典，宜可禁也。 李玮宜招魂葬论难孔衍，引 礼祖祭是送神也。既葬三日，又祭於墓中，有灵座几筵饮燕之物，非唯藏形也 。引 周武尚祭於毕，季子复命於墓，成公梦康叔相夺余飨。既葬迎神而返，博求神之道，孝子未忍离其亲耳。且宗庙是烝尝之常宇，非为先灵常止此庙也；犹圆丘是郊祀之常处，非为天神常居此丘也。诗曰 祖考来格 ，知自外至也。又曰 神保聿归 ，归其幽冥也。卜宅安厝，亦安神也。伯姬火死，而叔弓如宋葬恭姬，皆其证也。宋玉先贤，光武明主，伏恭、范逡并通义理，亦主招魂葬，岂皆委巷乎 ！孔衍答曰： 祭必立坛，不可谓神必墓中也。若神必墓中，则成周雒邑之庙，皆虚设也。又帝丘及诗 来格  聿归 ，皆所以明魂无不从耳。既葬三日祭墓，亦犹饭含不忍其虚耳。恭姬之焚，以明穷而弥正，不必灰烬也。就复灰烬，骨肉虽灰，灰则其实；何缘舍埋灰之实而反当葬魂乎！此皆末代失礼之举，非合圣人之旧也。
北海公沙歆宜招魂论云： 神灵止则依形，出则依主，墓中之座，庙中之主，皆所缀意仿彿耳。若俱归形於地，归神於天，则上古之法是而招魂之事非也。若吉凶皆质，宫不重仞，墓不封树，则中古之制得而招魂之事失也。若五服有章，龙旂重旒，事存送终，班秩百品，即生以推亡，依情以处礼，则近代之数密，招魂之理通矣。招魂者何必葬乎，盖孝子竭心尽哀耳。
陈舒武陵王招魂葬议云： 先太保生没虏场，求依太傅故事招魂葬。按礼无招魂葬之文，时人往往有招魂葬者，皆由孝子哀情迷惑。宜以礼裁，不应听遂。
张凭新蔡王招魂葬议云： 新蔡王所继先王，昔永嘉之难，覆殁寇虏，灵柩未返，今求招魂灵安厝。谨按礼典，无招灵之文。若藏虚棺以奉终，则非原形之实，埋灵爽於九泉，则失事神之道，惧非古人之情，礼所未安也。
博士江渊议： 凡葬之言藏，所以闭藏尸柩，非为魂也。今招魂而葬，无尸而殡，或无殡而窆，各任近情以长虚事，非礼所许。宜如司徒所上，以明永制。 （蜀谯周论： 或曰： 有人死而亡其尸者，为招魂葬，何如？ 曰： 夫葬所以藏尸柩也。若魂气则无不之焉，得与藏诸？  ）
宋庾蔚之论： 葬以藏形，庙以飨神。季子所云 魂气无不之 ，宁可得招而葬乎！
疑墓议（修墓附○周魏晋齐）
周制，檀弓曰： 孔子少孤，不知其墓，（孔子之父鄹叔梁纥与颜氏之女徵在野合，生孔子。后叔梁纥亡，徵在耻焉，不告。）殡於五父之衢。（母徵在亡，欲有所就而问也。孔子亦为隐焉，殡於家，则知之者无由怪己欲发问諯也。五父，衢名，盖鄹曼父之邻。）人之见者，皆以为葬也。（见柩行於路。）其慎也，盖殡也。（慎当为引，声之误也。殡引饰棺以輤，葬引饰棺以柳翣。孔子是时以殡引，不以葬引。时人见者谓不知礼也。引，以刃反。）问於鄹曼父之母，然后得合葬於防。（曼父之母与徵在为邻，相善也。）曰： 吾闻之古者墓而不坟。（墓谓兆域也。今时封茔也。古，殷时也。土之高者曰坟。）今丘也，东西南北之人也，不可以不识也。 於是封之，崇四尺。（东西南北，言居无常也。聚土曰封。封之，周礼也。周礼曰 以爵等为丘封之度 。崇，高也。高四尺，盖周之士制也。识音志，）孔子先反。（当修虞事。）门人后，雨甚至。（后，待封也。）孔子问焉曰： 尔来何迟？ 曰： 防墓崩。 （言所以迟者，修之而来也。）孔子不应。（以其非礼。）三，（三言之，以孔子不闻。）孔子泫然流涕曰： 吾闻之，古不修墓。
魏王肃圣证论曰： 孔子少孤，不知其墓。肃解曰：圣人而不知其父死之与生，生不求养，死不奉祭，斯不然矣。
晋贺循论以为： 防是旧墓也。夫子葬又新其坟，故谓之修，非墓崩后之言也。坟新雨甚故颓毁，颓毁故怅怛不应耳。所以言不修墓者，言由己修之，故倒毁也。
又蔡谟论曰： 学者疑此久矣，王氏又以为不然。谟以为圣人虽鉴照，至於训世言行，皆不圣之事也。故咨四岳，访箕子，考蓍龟，每事问，皆其类也。不知墓者，谓兆域之间耳。防墓崩者，谓坟土耳。言古不修墓者，谓本不崩，无所修，非崩而不修也。今崩而后修，故讥焉。此自讥崩，非讥修也。夫子言此者，称古以责躬也。
又范宣礼二墓论曰： 史记及孔安国说，皆为实录。未生之前，不可以逆责夫子也。既长谒墓，固以识其外矣。但母不告其内，义无强请。然祔葬宜详，是以问焉。记但言不知其墓，非都不知也。所以不应者，欲言非礼，则弟子有忘敬之情；欲言是礼，则墓不须防而固。然言及宅兆，是以流涕耳。防亦防虞，此岂地名。犹传言 文公之入也无卫 ，非无康叔之国也。
齐张融评： 孔子既得合葬於防，言 既得 ，明未葬时未知墓处也。虽仲由之言，亦孔子不知其墓。若徵在见娉，则当言墓以告，孔子何得不知其墓。


职官四
尚书上
尚书省（并总论尚书）
昔尧试舜於大麓，领录天下事，似其任也。周之司会，又其职焉。（郑玄注周礼云： 司会，若今尚书。 ）秦时，少府遣吏四人在殿中，主发书，谓之尚书。尚犹主也。汉承秦置。及武帝游宴后庭，始用宦者主中书，以司马迁为之。中间遂罢其官以为中书之职。至成帝建始四年，罢中书宦者，又置尚书五人，一人为仆射，四人分为四曹，通掌图书、秘记、章奏之事及封奏，宣示内外而已，其任犹轻。至后汉则为优重，出纳王命，敷奏万机，盖政令之所由宣，选举之所由定，罪赏之所由正。斯乃文昌天府，众务渊薮，内外所折衷，远近所禀仰。故李固云： 陛下之有尚书，犹天之有北斗。斗为天喉舌，尚书亦为陛下喉舌。斗斟酌元气，运平四时；尚书出纳王命，赋政四海。 （赋，布也。）令及左丞，总领纲纪，无所不统。仆射及右丞，分掌廪假钱穀。（隋志曰： 令总统之，仆射副令，又与尚书分领诸曹。 ）汉初，尚书虽有曹名，不以为号。及灵帝以侍中梁鹄为选部尚书，於是始见曹名，总谓之尚书台，亦谓之中台。（吴诸葛恪既定山越，孙权使尚书仆射薛综劳军，曰： 故遣中台近官，迎致犒赐之。 ）大事八座连名，而有不合，得建异议。（自顺帝永建元年，初令三公、尚书入奏事。其八座，具历代尚书中。）二汉皆属少府。（蔡质汉仪曰： 凡三公、列卿、将、大夫、五营校尉行複道中，遇尚书令、仆射、左右丞郎、御史中丞、侍御史，皆辟车先相回避。卫士传不得迕台官，台官过，乃得去。 至晋宋以来，尚书官上朝及下，禁断行人，犹其制也。）魏置中书省，有监、令，遂掌机衡之任，而尚书之权渐减矣。晋以后，所掌略同，八座丞郎初拜，并集都省交礼，迁职又解交，本汉制也。至於晋、宋，唯八座解交，丞郎不复解交也。（梁陆杲迁尚书殿中曹郎，拜日，八座丞郎并到上省交礼。而杲至晚，不及时刻，坐免官。）宋曰尚书寺，居建礼门内，亦曰尚书省，（令若阙，则左仆射为省主。）亦谓之内台。每八座以下入寺，门生随入者各有差，不得杂以人士。凡尚书官，大罪则免，小罪遣出。遣出者百日无代人，听还本职。（宋顾琛为库部郎，以顾硕头寄尚书张茂度门名，而硕头与同席坐，琛坐此遣出。又宋志曰： 今朝士诣三公，尚书丞郎诣令，仆射，尚书丞郎并门外下车履，度门阈，乃纳履也。 ）其令及二仆射出行分道之制，与中丞同。令、仆各给威仪十八人。（说在御史大夫篇。）自晋以后，八座及郎中多不奏事。梁天监元年，诏曰： 自礼闱陵替，历兹永久，郎署备员，无取职事。糠粃文案，贵尚虚闲。空有趋墀之名，了无握兰之实。曹郎可依昔奏事。 自是始奏事矣。又诏： 尚书中有疑事，先於朝堂参议，然后启闻。 旧尚书官不以为赠，唯朱异卒，特赠右仆射，武帝宠之故也。（故周舍问刘杳： 尚书官著紫荷橐，相传云 挈囊 ，竟何所出？ 答曰： 张安世传云： 持橐簪笔，事武帝数十年。 注云： 橐，囊也。近臣簪笔，以待顾问。  ）自魏晋重中书之官，居喉舌之任，则尚书之职，稍以疏远。至梁陈，举国机要，悉在中书，献纳之任，又归门下，而尚书但听命受事而已。后魏天兴元年，置八部大夫於皇城四方四维，面置一人，以拟八座，谓之八国常侍，各有属官。分尚书三十六曹及诸外署，令大夫主之。（崔玄伯通署三十六曹，如令仆统事。）四年，又复尚书三十六曹。天赐元年，复罢尚书三十六曹，别置武归、脩勤二职，分主省务。（武归比郎中，脩勤比令史。）至神元年，始置仆射、左右丞及诸曹尚书十馀人，各居别寺。（旧例，尚书簿，诸曹须，即出借。任城王澄为尚书时，公车署以理冤事重，奏请真案。澄执奏，以为 尚书政本，特宜远慎，故凡所奏事，阁道通之，盖以秘要之切，防其宣露。宁有古制所重，今反轻之？宜尽写其事意，以付公车。 诏从之。）北齐尚书省亦有录、令、仆射，总理六尚书事，谓之都省，亦谓之北省。后济南王以太子监国，立大都督府，与尚书省分理众事，仍开府置佐。（显祖特崇此官，以赵郡王守侍中，摄大都督府长史。）后周无尚书。隋及大唐皆有，其制略同，凡尚书省事无不总。龙朔二年，改尚书省为中台，咸亨初复旧。光宅元年，改为文昌台。垂拱元年，又改为都台，长安三年又改为中台，神龙初复为尚书省。（亦谓之南省。）都堂居中，左右分司。（旧尚书令有大厅，当省之中，今谓之都堂。）都堂之东，有吏部、户部、礼部三行，每行四司，左司统之。都堂之西，有兵部、刑部、工部三行，每行四司，右司统之。凡二十四司，分曹共理，而天下之事尽矣。（故事，叔父兄弟不许同省为郎官，格令不载，亦无正饬。贞观二年十一月，韦叔谦除刑部员外郎；三年四月，韦季武除主爵郎中；其年七月，韦叔谐除库部郎中。太宗谓曰： 知卿兄弟并在尚书省，故授卿此官，欲成一家之美。无辞，稍屈阶资。 其后同省者甚多。近日非特恩除拜，即须相回避，当以准令同司曹叛及勾检之官，不得用大功以上亲。若制饬授者，即申所司，从早改拟，遂同别省亦罢也。）左右仆射各一人，（总统省事。）左丞一人，（掌辖吏部、户部、礼部十二司事。）右丞一人，（掌辖兵部、刑部、工部十二司事。）左右司郎中各一人，员外郎各一人，（各掌付左右丞所管诸司事。）尚书六人，（吏、户、礼、兵、刑、工六部各一人。）侍郎九人，（吏部、户部、兵部各二人，馀各一人。）郎中二十八人，（吏部、户部、兵部、刑部各二人，馀各一人，并左右司，则三十人。）员外郎二十九人，（吏、户、兵、刑四部及司勋各二人，馀司各一人，并左右司，共三十一人。）都事六人。（以下各有差。）
录尚书
汉武帝时，左右曹诸吏分平尚书奏事，知枢要者始领尚书事。张安世以车骑将军、霍光以大将军、王凤以大司马、师丹以左将军，并领尚书事。（张安世领尚书事，职典枢机，以谨慎周密自著。每言大政，已决，辄移病出。闻有诏令，乃惊，使吏之丞相府问焉。自朝廷大臣，莫知与议也。又，孔光字子夏，领尚书事，凡典枢机十馀年，守法度，修故事，不希指苟合。问 温室省中树皆何木也 ？光答以他语，其谨密如此。）后汉章帝以太傅赵熹、太尉牟融并录尚书事。尚书有录名，盖自熹、融始，亦西京领尚书之任，犹唐虞大麓之职也。和帝时，太尉邓彪为太傅，录尚书事，位在三公上，汉制遂以为常。每少帝立，则置太傅录尚书事，犹古冢宰总己之义，薨辄罢之。（邓彪录尚书事，后以老病，上还枢机职。又，李固、张禹、张防并录尚书事。）自魏晋以后，亦公卿权重者为之，职无不总。（蜀蒋琬字公琰，为录尚书事。时新丧诸葛亮，远近悚惧。琬出类拔萃，处群寮之右，既无戚容，又无喜色，神守举止，有如平日，由是众情渐服。晋宗室会稽王道子及世子元显，并录尚书事，时道子为 东录 ，元显为 西录 。晋康帝时，何充让录表曰： 咸康中分置三录，王导录其一，荀崧、陆晔各录一条事。 晋江右有四录，则四人参录也。江右张华，江左庾亮，并经阙上书七条。）凡重号将军刺史，皆得命曹授用，唯不得施陈及加节。宋孝武孝建中，不欲威权外假，省录。大明末复置，此后或置或省。齐世录尚书及尚书令，并总领尚书台二十曹，为内台主，行遇诸王以下皆禁驻，号为 录公 。（齐明帝为宣成王，录尚书。废帝昭业思蒸鱼，太官以无 录公 命，不与。）高帝崩，遗诏以褚彦回录尚书事。江左以来，无单为录者，有司拟立优策，王俭议宜有策书，乃从之。（王俭议以为： 见居本官，别拜录，推理应有策书，而旧事不载。中朝以来，三公王侯，则优策并设，官品第二，策而不优。优者褒美，策者兼明委寄。尚书职居天官，政化之本。故尚书令品虽第三，拜必有策。录尚书品秩不见，而总任弥重，前代多与本官同拜，故不别有策。即事缘情，不容均之凡僚。宜有策书，用申重寄，既异王侯，不假优文。 从之。）北齐录尚书一人，位在令上，掌与令同，俱不纠察。自隋而无。
尚书令
殷、汤制官有冢宰，（伊尹制官，以三公摄冢宰。）君薨，则百官总己以听於冢宰。周之冢宰为天官，掌邦之理，六卿之职总属焉，於百官无所不主。至秦，置尚书令。尚，主也。汉因之，铜印青绶。武帝用宦者，更为中书谒者令。成帝去中书谒者令官，更以士人为尚书令。（时弘恭、石显相继为中书令，专权邪僻。前将军萧望之领尚书事，建言以为 尚书百官之本，国家枢机，宜以通明公正处之。武帝游宴后庭，故用宦者，非古制也。宜罢中书宦官。 ）后汉众务，悉归尚书，三公但受成事而已。尚书令主赞奏事，总领纪纲，无所不统。与司隶校尉、御史中丞朝会皆专席而坐，京师号曰 三独坐 。故公为令、仆射者，朝会不陛奏事。天子封禅，则尚书令奉玉牒检兼藏封之礼。（后汉光武以侯霸为尚书令，每春常下宽大之诏，奉四时之命，皆霸所建也。郭伋迁尚书令，处职机密，数纳忠谏。陈忠为尚书令，前后所奏，悉条於南宫阁上，以为故事。郑弘为尚书令，亦著於南宫，以为故事。郭贺字乔卿，为尚书令，百姓歌之曰： 厥德仁明郭乔卿，忠正朝廷上下平。 又，左雄字伯豪，为尚书令。自雄在尚书，天下不敢谬选，十馀年间，称为得人。自雄掌纳言，多所正肃。沈勋字异徵，诣南宫，赐酒，拜尚书令，持节临辟雍，名冠百僚。荀彧字文若，为尚书令，居中持重，焚毁故案，奇策密谋，不得尽闻。又举荀攸可以代己。后攸为尚书令，亦推贤进士。魏武帝曰： 二荀令之论人，久而益信，没世不忘。 ）魏晋印绶与汉同，冠进贤两梁，纳言帻，五时朝服，佩水苍玉。受拜则策命之，以在端右故也。薨，於朝堂发哀。（陈矫字季弼，为尚书令。魏明帝卒至尚书门，矫跪问曰： 陛下欲何之？ 帝曰： 欲案行文书耳。 矫曰： 此臣职分，非陛下所宜临也。若臣不称职，则请就黜。 帝惭，回车。晋乐广为尚书令，无当时称，为后人所思。又太熙元年，诏曰： 夫总百揆之得失，管王政之开塞者，端右之职也。是以自汉代以来，慎选其人。议郎王戎可为尚书令。 又，卫瓘字伯玉，拜尚书令，性严惮，以法御下，视尚书若参佐，尚书郎若掾属。又熊远启曰： 伏见吏部以太尉荀组为尚书令，复领荆州牧。自三代以来，未闻以纳言之官而出领牧伯者。 王彪之字叔虎，为尚书令，与谢安共掌朝政。安每称曰： 朝之大事，众不能决者，谘之王公，无不得判之。 ）魏晋以下，任总机衡，事无大小，咸归令仆。（宋孝建元年，诏曰： 尚书，百官之元本，庶绩之枢机。丞郎、列曹，局司有任。自顷事无巨细，悉归令仆，非所以群能济业也。可更明体制，责厥成也。 ）齐梁旧用左仆射，美迁司空。（谢朏字敬冲，徵为司徒、尚书令。朏辞脚疾，不堪朝谒，乃角巾肩舆，诣云龙门谢。既见，乘小车就席。）梁陈并有之。后魏、北齐掌弹纠见事，与御史中丞更相廉察。隋亦总领众务。大唐尚书令朝服鷩冕，八旒七章，三梁冠。武德初，太宗为秦王时，尝居之，其后人臣莫敢当。故自龙朔三年，制废尚书令。（至广德中，郭子仪勋业既盛，乃特拜焉。子仪以文皇帝故，让不敢受。）
仆射（左右丞左右司郎中员外郎附）
仆射：秦官。汉因之，自侍中、尚书、博士、郎皆有之。古者重武官，有主射以督课。（古者重武官，以善射者掌事，故曰仆射。仆射者，仆役於射也。一云，仆，主也。）军屯吏、驺、宰、永巷宫人皆有，取其领事之号。（凡此诸官，皆有仆射，随所领之事以为号也。若军屯吏则曰军屯仆射，永巷则曰永巷仆射。）成帝建始元年，初置尚书五人，以一人为仆射，主封门，掌授廪假钱穀。（郑崇字子游，为尚书仆射，数直谏诤。每见，曳革履，上笑曰： 我识郑尚书履声。 后为人所谮，上责崇曰： 君门如市，何欲禁切主上？ 崇曰： 臣门如市，臣心如水。 上怒，下狱穷治，死狱中。）后汉尚书仆射一人，署尚书事。令不在，则奏下众事，印绶与令同。（自汉以下，章服并与令同。）献帝建安四年，以执金吾荣邵为左仆射，卫臻为右仆射。仆射分置左右，盖自此始。（锺离意字子游，拜尚书仆射。尝赐胡侍子，当五十疋，尚书郎受诏，误以三十疋。上怒，召郎，欲鞭之。意入曰： 臣位大罪重，郎位小罪轻，臣当先坐，然后及郎。 遂解衣当鞭。上释之曰： 非锺离尚书，几误降威於此郎。 又明帝作北宫，意谏止之，出为鲁相。及德阳殿成，百官大会。上笑曰： 锺离尚书在，朕不得成此殿。 鲍永字君长，拜仆射，将兵案河东。永好文德，虽行大将军事，常白襜，路称 白衣尚书 。）经魏至晋，迄於江左，省置无恒。（魏徐宣字宝坚，为左仆射，加侍中。车驾幸许昌，宣统留事。帝还，主者奏呈文书。诏曰： 吾省与仆射何异？ 竟不视。又，时欲以贾诩为仆射，诩辞曰： 尚书仆射，官之师长，天下所属，其柰於国朝何？ ）置二，则为左右仆射；或不两置，但曰尚书仆射。（荀顗字景倩，其外生陈泰，启顗代己。泰薨，代泰为仆射，领吏部，四辞而受。顗承泰后，加之淑慎，综覈名实，风俗澄一。又武帝诏曰： 中军将军羊祜，秉德清劭，经纬文武，虽处腹心之任，不处枢机之重，非垂拱无为之意也。其以祜为尚书左仆射。 又司马珪为尚书右仆射，时年四十九，众以为美。又周顗为左仆射，风德虽重，过江积年，恒饮酒，三日醒，时人谓为 三日仆射 。谢安亦为仆射。）令阙，则左为省主。若左右并阙，则置尚书仆射以主左事，置祠部尚书以掌右事，则尚书仆射、祠部尚书不恒置矣。（若无令，则左仆射为省主，与令同。若左右并阙，则直置仆射，在其中閒，总左右事。）宋尚书仆射胜右减左，右居二者之间。仆射职为执法，置二则为左右执法。（王敬弘为仆射，关署文案。初不省读，尝陪听讼，文帝问以疑狱，敬弘不对。帝变色，问左右： 何故不以讯牒副仆射？ 敬弘曰： 臣乃得讯牒，正自不解。 帝不悦，后迁尚书令。）又与尚书分领诸曹，兼掌弹举。（王弘为仆射，奏弹康乐县公谢灵运： 力人桂兴淫其嬖妾，杀兴江涘，请免官削爵，付大理。内台旧体，不得用风声举弹。此事彰赫，暴之朝野，不敢拱默。 武帝令免官而已。）齐左右仆射行则分道，左仆射领殿中、主客二曹，（掌诸曹郊庙园陵、车驾行幸、朝仪台内非违、文官举补满叙疾假事。其诸吉庆、瑞应、众贺、灾异、贼发、众变、临轩策命，改号格制，莅官铨选，凡诸除署、功论、封爵、贬黜、八议、疑谳通关案，则左仆射主，右仆射次经之。）右仆射领祠部、仪曹。（掌诸曹库藏穀帛，文武廪给，诸军资差量人役百工，死病亡叛讨捕，考剔非违，租布税调，理船车兵器。其祠部郊庙丧赠，仪曹仪典礼学，武官除署，移井城邑，人户复除，家宅田地兴工创架运写，拘虑刑狱听讼，百工免遣，通关及案奏事，则右仆射主，左仆射次经之。）黄案，左仆射上署，右仆射次署。凡仆射掌朝轨，尚书掌谳奏，都丞任在弹违。（诸详谳事，应须命议相值者，皆郎先立意，应奏黄案及关事，以立意官为议主。凡辞诉有慢命者，曹掾咨如旧。若命有咨，则以立意者为议主。）齐梁旧制，右仆射迁左仆射，左仆射美迁令，其仆射处於中。陈亦然。后魏二仆射，左居上，右居下。（令、仆、中丞驺唱而入宫门，至於马道。及郭祚为仆射，以为非尽敬之宜，乃奏请：御在太极，驺唱至止车门；御在朝堂，止司马门。驺唱不入宫，自此始也。又尔朱仲远为行台仆射，请准朝式，在军鸣驺，废帝笑而许之，其肆情若此。）北齐仆射，职为执法，置二则为左右仆射，皆与令同，左纠弹而右不纠弹。隋文帝开皇三年，诏左右仆射从二品，左掌判吏部、礼部、兵部三尚书，御史纠不当者，兼纠弹之。右掌判都官、度支、工部三尚书，又知用度。馀并依旧。（杨素为右仆射，与高颎专掌朝政。后文帝渐疏忌素，诏曰： 仆射，国之宰辅，不可躬亲细务，但三五日一度向省，评论大事。 外示崇重，实夺其权也。终仁寿之末，不复通判省事。）大唐左右二仆射因前代，本副尚书令。自尚书令废阙，二仆射则为宰相。故太宗谓房玄龄、杜如晦曰：
 公为仆射，当洞开耳目，访求才贤，是为宰相弘益之道。今以决辞听讼不暇，岂助朕求贤之意？ 乃令尚书细务悉委於两丞。其冤滥大故，当奏闻者，则关於仆射。及贞观末，除拜仆射，必加 同中书门下平章事 及 参知机务 等名，方为宰相，不然则否。然为仆射者，亦无不加焉。至开元以来，则罕有加者。（自开元以来，始有单为仆射，不兼宰相者。）初，龙朔二年，改左、右仆射为左、右匡政，咸亨元年复旧，官品第四。（上元三年闰五月，制尚书省颁下诸州府，并宜用黄纸。）武太后改二仆射为文昌左右相，进阶为从三品，寻复本阶。神龙初，复为左右仆射。（二年九月，饬门下及都省，宜日别录制饬，每三月一进。）开元元年，改为左右丞相，从二品，统理众务，举持纲目，总判省事。（二年四月，饬在京有诉冤者，并於尚书省陈牒，所司为理。若稽延致有屈滞者，委左右丞及御史台访察闻奏。如未经尚书省，不得辄於三司越诉。）御史纠不当者，兼得弹之。至天宝元年复旧。
议曰：按仆射秦官，其名则微，其职甚细。东汉以后，虽委任渐重，职司会府，而非百寮师长之职也。又按，丞相亦秦官，秦氏每群臣上表，皆云 丞相臣某 为首。汉之宗臣萧何为丞相。汉仪：丞相进，天子御座为起，在舆为下；有疾，法驾至第问。得戮二千石，申屠嘉欲斩内史晁错是也。霍光受顾讬之重，当伊周之地，废昌邑王，上表太后： 丞相臣敞 为首， 大司马、大将军臣光 次之，其尊崇如此。中閒尝置左右丞相，亦尝改为相国，亦为大司徒。大抵汉之丞相，是为三公，於天下无所不统。后汉亦以三公为宰相，则司徒本西汉丞相也。后或为丞相，或为相国，或为大丞相，虽互为之名，其实一也。曹公、司马师、昭、赵王伦、王敦、王导、刘义宣、齐高帝、梁武帝、尔朱荣、侯景、陈武帝、齐献武、隋文帝皆为之。历代多非寻常人臣之职，亦多为赠官。然自秦以降，实居百寮之长。今尚书令总领众务，举持纲目，仆射贰之，诚为崇重，且非统国政，宰天下之任，宜侍中、中书令，如直以尊崇则太师，不然上公、太尉始可师长命百寮也。龙朔中，天宝初，尝改侍中、中书令为左右相，远协伊尹、仲虺为左右相，周公、召公相成王为左右之义，斯诚允当。或谓尚书令、仆射、录尚书之职，是官之师长。按前代录尚书霍光、张安世、王凤、赵熹、牟融、邓彪、张禹、李固、王导、褚彦回、齐明帝之徒，或是丞相，或是三公，或是大将军、大司马兼之，皆秉朝政，犹古冢宰，百官总己，实宰辅也，其时别自有令仆。今仆射虽尝改为丞相，名同而职异，品秩又未崇极，上有三师、三公、尚书令七人，岂得比前代丞相受任也？其袭旧名无实者，若今刺史皆云使持节，按前代使持节，得戮二千石；其王公以下封国，皆南面臣人，分茅建社；其开府仪同三司，则礼数班秩皆如三公，置府辟吏：今并岂有其实乎？此例甚众，不能遍举。安有仆射因改丞相之名，都无丞相之实，而为百寮师长也？又与丞郎绝礼，若不隔品致敬，则诸司长官与隔品寮属，其可绝礼乎？斯不然矣。
左右丞：秦置尚书丞二人，属少府。汉因之。至成帝建始四年，置丞四人。及后汉光武，始减其二，唯置左、右丞，佐令、仆之事，台中纪纲，无所不总。左丞主吏民章报及驺伯史，（黄香字文彊，拜左丞，功满当迁，和帝留，增秩。后拜尚书，迁仆射。）右丞与仆射皆掌授廪假钱穀，又假署印绶及纸笔墨诸财用库藏。（杨乔为右丞，行值太常辛柔，柔不避车，乔奏柔不敬，下廷尉。）左、右丞阙，以次夕郎补之，三岁为刺史。汉御史中丞、侍御史行複道中，遇尚书及丞、郎，避车执版揖，丞、郎坐车，举手礼之，车过远，乃去。尚书言左、右丞，敢告知如诏书律令。郎见左、右丞，对揖无敬，称曰左、右君。丞、郎见尚书，执版揖，称曰 明时 。郎见令、仆，执版拜，朝贺对揖。魏晋左、右丞铜印，青黑绶，进贤一梁冠，介帻，绛朝服。左丞主台内禁令，寝庙祠祀，朝仪礼制，选用署吏，急假兼纠弹之事；（傅咸答辛旷诗序曰： 尚书左丞，弹八座以下，居万机之会，乃皇朝之司直，天台之管辖。 又郤诜为左丞，奏推吏部尚书崔洪。洪曰： 我举郤丞，而还奏我，此挽弓自射之谓也。 ）右丞掌台内库藏庐舍，凡诸器用之物及刑狱兵器，督录远道文书章表奏事。宋因之，而右丞亦主钱穀。（虞玩之字茂瑶，宋元徽中为右丞。齐高帝参政，与玩之书曰： 今漕藏有阙，吾贤居右丞，已觉金粟可积矣。 ）皆铜印黄绶。齐左丞掌寝庙郊祠、吉庆瑞应、灾异、立作格制、诸案弹、选用除置、吏补满除遣注职。（任遐为左丞，奏御史中丞陆澄不纠事，请免澄官。又建康令与秣陵令同乘行车，前导四卒。左丞沈昭略奏，凡有卤簿官共乘，不得兼列驺道，请免其官。）视中书郎迁黄门郎。右丞掌兵士百工补役死叛考代、年老疾病解遣，其内外诸库藏穀帛，刑罪创业诤讼，田地船乘，禀拘兵工死叛，考剔讨捕，差分百役，兵器诸营署人领，州郡租布，民户移徙，州郡县并帖，城邑人户割属，刺史二千石令长丞尉被收及免赠，文武诸犯削官事。白案则右丞上署，左丞次署。黄案则左丞上署，右丞次署。诸立格制及详谳大事，郊庙朝廷仪体，亦左丞上署，右丞次署。梁皆铜印黄绶，一梁冠。左丞掌台内分职仪、禁令、报人章，督录近道文书章表奏事，纠诸不法。凡诸尚书文书诣中书省者，密事皆以契刀囊盛之，封以丞相印。（刘洽字义瓘，为左丞，准绳不避贵戚，尚书省贿赂莫敢通。）右丞掌台内藏及庐舍，凡诸器用之物，督录远道文书章表之事。陈因之。后魏、北齐左丞为上阶，右丞为下阶。北齐左丞掌吏部等十七曹，（吏部、考功、主爵、殿中、仪曹、三公、祠部、主客、左右中兵、左右外兵、都官、二千石、度支、左右户。）并纠弹见事，又主管辖台中违失，并纠驳之。（崔昂除左丞，兼度支尚书。左丞兼尚书，近代未有，唯昂为冠首，朝野荣之。又酷吏宋游道为左丞，始依故事，於尚书省立门名，以记出入早晚，令仆以下皆侧目。）右丞掌驾部等十一曹，（驾部、虞曹、屯田、起部、兵部、比部、水部、膳部、仓部、金部、库部。）亦管辖台中，唯不弹纠，馀悉与左同。隋左右丞掌分尚书诸司纠驳。（元寿字长寿，为尚书左丞。萧摩诃妻患将死，奏令其子向江南收家产。寿奏劾之曰： 摩诃远念资财，近忘匹好，令其子舍危惙之母，为聚敛之行。御史韩微之等见而不弹，请付大理。臣忝居左辖，无容寝默。 ）大唐因隋制。龙朔二年，改为左、右肃机，（其年有宇文化及子孙论资荫，所司理之，至於勾当，右肃机杨昉未详案状，诉者自以道理已成，无复疑滞，〈孛夂〉而逼昉。昉谓曰： 適退朝，未食，食毕详之。 诉者曰： 公云未食，亦知天下有累年羁旅者乎？ 昉遽命案，立判之曰： 父弑隋主，子诉隋资，生者犹配远方，死者无宜更叙。 ）咸亨元年复旧。（仪凤四年，韦仁约除尚书左丞。约奏曰： 陛下为官择人，无其人则阙。今不惜美锦，令臣制之，此陛下知之深矣，微臣尽命之日矣。 仁约遂振举纲目，略无留事，群曹肃然。）左丞掌管辖诸司，纠正省内，勾吏部、户部、礼部等十二司，通判都省事。右丞掌管兵部、刑部、工部等十二司，馀与左丞同。
左、右司郎中：隋炀帝三年，於尚书都省初置左、右司郎二人，品同诸曹郎，从五品，掌都省之职。大唐贞观二年，改为郎中。龙朔二年改为左、右丞务，咸亨元年复旧。令掌副左右丞所管诸司事，省署钞目，勘稽失，知省内宿直，判都省事。若右司不在，则左并行之；左司不在，右亦如之。
员外郎：武太后永昌元年置，与郎中分掌曹务。神龙元年省，二年复置。
历代尚书（八座附）
秦尚书四人。（不分曹名。）汉成帝初置尚书五人，其一人为仆射，四人分为四曹：（尚书曹名，自此而有。）常侍曹，（主公卿。）二千石曹，（主郡国二千石。）民曹，（主凡吏民上书。以人字改焉。自后历代曹部皆同。）客曹。（主外国夷狄。）后又置三公曹，（主断狱。）是为五曹。后汉尚书五曹，六人，其三公曹尚书二人。（掌天下岁尽集课州郡。）吏曹、（掌选举、齐祠。后汉志谓之常侍曹，亦谓之选部。）二千石曹、（掌中都官、水火、盗贼、辞讼、罪法，亦谓之贼曹。）民曹、（掌缮理、功作、盐池、苑囿。）客曹，（掌羌胡朝贺。法驾出，则护驾。后汉光武分二千石曹及客曹为南主客、北主客二曹。）两梁冠，纳言帻。或说有六曹。（按后志云 分客曹为二 ，是六天曹也。又晋志云： 以前汉五曹，更加中都官曹，为六曹也。 按应劭汉官云： 二千石曹，主中都官事。 则不应更有中都官曹也。今依劭说，为五曹，六人。魏朗字少英，入为尚书，再升紫微，謇谔禁省，为百僚所服。又张陵字处冲，为尚书。岁朝，梁冀带剑入省，陵叱令夺剑，劾冀，诏以岁俸赎罪。又郑均字仲虞，为尚书，淡泊无为，以病罢还第，赐尚书禄，号为 白衣尚书 。）魏有吏部、左民、客曹、五兵、度支，凡五尚书。晋初有吏部、三公、客曹、驾部、屯田、度支六曹。（无五兵。）太康有吏部、殿中、五兵、田曹、度支、左民，为六曹尚书。（无驾部、三公、客曹。）及渡江，有吏部、祠部、五兵、左民、度支五尚书。（皆铜印墨绶，进贤两梁冠，纳言帻，绛朝服，佩水苍玉。乘轺车，皂轮，执笏负荷。加侍官者，武官左貂金蝉。）宋有吏部、祠部、度支、左民、（左民尚书统左民及驾部二曹。）都官、五兵六尚书。（尚书纳言帻，进贤两梁冠，佩水苍玉。）齐梁与宋同，（侯景改梁五兵为七兵尚书。又职官录曰： 齐尚书品服悉与令同。 ）亦别有起部，而不常置也。（梁何胤字子季，为左民尚书。后辞官，隐於若耶山云门寺，饬给白衣尚书禄，胤固辞。又到洽为御史中丞，兄溉为左民尚书。旧中丞不得入尚书下舍。洽引服亲不应有碍，刺省详决。乃许入溉省，亦以其兄弟素笃，不能相别。）陈与梁同。后魏初有殿中、（掌殿内兵马仓库。）乐部、（掌伎乐及角使伍伯。）驾部、（掌牛马驴骡。）南部、（掌南边州郡。）北部（掌北边州郡。）五尚书。其后亦有吏部、（初曰选部。）兵部、都官、度支、七兵、祠部、民曹等尚书。又有金部、库部、虞曹、仪曹、右民、宰官、（元禔为宰官尚书。）都牧、（元祯为都牧尚书。）牧曹、右曹、太仓、太官、祈曹、神都、仪同曹等尚书。（自金部以下，但有尚书之名，而不详职事。）北齐有吏部、殿中、（殿中统殿中曹，主驾行百官留守名帐、宫殿禁卫，及仪曹、三公、驾部四曹。）祠部、五兵、都官、度支六尚书。后周无尚书。隋有吏、礼、兵、刑、户、工六部尚书。大唐尚书与隋同。（龙朔二年，改尚书为太常伯。咸亨初复旧。）历代吏部尚书及侍郎，品秩悉高於诸曹。
八座：后汉以六曹尚书并令、仆二人，谓之八座。魏以五曹尚书、二仆射、一令为八座，宋齐八座与魏同。（晋梁陈不言八座之数。）隋以六尚书、左右仆射及令为八座，大唐与隋同。（凡历代尚书，有五曹则兼以二仆射、一令为八座；有六曹则以左右仆射为一座，兼令共为八座；若有六曹而左右仆射并阙，则以尚书仆射及令为八座；若尚书唯有五曹，又无左右仆射，则不备矣。）
历代郎官
尚书郎，汉置四人，分掌尚书事，一人主匈奴单于营部，一人主羌夷吏民，一人主户口垦田，一人主财帛委输。后汉尚书侍郎三十六人，（后汉志曰： 尚书六曹，侍郎三十六人，一曹六人也。 又，汉官仪 尚书侍郎三十五人 。又晋志曰： 光武分尚书为六曹之后，合置三十四人。 并未详孰是。）主作文书起草，取孝廉年未五十，先试笺奏，选有吏能者为之。更直五日於建礼门内。尚书郎初从三署诣台试，初上台称守尚书郎中，岁满称尚书郎，三岁称侍郎，五岁迁大县。其迁为县令，县令秩满自占县，诏书赐钱三万，与三台租钱，馀官则否。吏部典剧，多超迁者。郑弘为仆射，奏以台职任尊而赏薄，人无乐者，请使郎补二千石，自此始也。八座受成事，决於郎，下笔为诏策，出言为诏命。（后汉尚书陈忠上疏曰： 尚书出纳帝命，为王喉舌之官。臣等既愚闇，诸郎多文俗吏，鲜有雅才，每为诏文，宣示内外，转相求请。 ）其入直，官供青缣白绫被，或以锦緤为之。（緤，私列反。緤，系也。）给帐帷、茵褥、通中枕。太官供食物，汤官供饼饵及五熟果实之属，五日一美食，下天子一等。给尚书郎伯史一人，女侍史二人，皆选端正妖丽，执香炉，护衣服。奏事明光殿，因得侍省中，省中皆以胡粉涂壁，画古贤烈士。以丹朱漆地，故谓之丹墀。尚书郎口含鸡舌香，以其奏事答对，欲使气息芬芳也。奏事则与黄门侍郎对揖。黄门侍郎称已闻，乃出。丞、郎月赐赤管大笔一双，隃麋墨一丸。（后汉王译为尚书侍郎，台阁议奏，常依义据法，为三台之表。又冯豹字仲文，为尚书郎。每奏事未报，常俯伏省阁下，或从昏至明。天子默使持被覆之，不惊也。日暮，诸郎下，豹每独在后，帝嘉之。又三辅决录曰： 陈重与其友雷义俱拜尚书郎，义以左黜，重见义去官，亦以病免。又徐防为尚书郎，职典枢机，周密畏慎。隃麋，今汧阳县，出墨。）魏自黄初，改秘书为中书，置通事郎，掌诏草。（即今中书舍人之任。）而尚书郎有二十三人，（有殿中、吏部、驾部、金部、虞曹、比部、南主客、祠部、度支、库部、农部、水部、仪曹、三公、仓部、民曹、二千石、中兵、外兵、都兵、别兵、考功、定课。）非复汉时职任。青龙二年，尚书令陈矫奏置都官、骑兵，合凡二十五郎。每一郎缺，白试诸孝廉能结文案者五人，谨封奏其姓名以补之。（魏韩宣为尚书郎，尝以职事当受罚，已缚，束杖未行，文帝辇过，闻而解之。）晋尚书郎选极清美，号为大臣之副。武帝时，有三十四曹。（加魏直事、屯田、起部、左士、右士。其民曹、中兵、外兵分为左右，主客又分为左右南北。无农部、定课、考功。凡三十四曹。）后又置运曹，为三十五曹。置郎中二十三人，更相统摄。（晋魏舒字阳元，为尚书郎。时欲沙汰郎官，非其才者罢之。舒曰： 吾即其人也。 襆被而出，同寮无清论者，咸有媿色。又解参兄弟少连、叔连、稚连，俱历太子洗马、舍人、尚书郎，州里荣之。又贾充改定律令，以裴楷为定科郎。）或为三十六曹。（晋裴秀以尚书三十六曹统事，准例不明，宜使诸卿任职，未及奏而薨。）当五王之难，其都官、中骑、三曹郎昼出督战，夜还理事。（嵇含言於长沙王乂曰： 昔魏武每有军事，增置掾属。尚书令陈矫以有军事，亦奏增郎。况今都官、中骑、三曹，昼出督战，夜还理事，一人两役，内外废乏。含谓各有主帅，委之大将军，不宜复令台寮杂与其閒。 乂从之，乃增郎及令史。）东晋有十五曹，（殿中、祠部、吏部、仪曹、三公、比部、金部、度支、都官、左民、起部、仓部、库部、中兵、外兵。）自过江之后，官资小减。（王坦之字文度，选曹将拟为尚书郎，坦之闻曰： 自过江，尚书郎正用第二人，何得以此见拟？ 其子国宝好倾侧，妇父谢安恶之，除尚书郎。国宝以为中兴膏腴之族，唯作吏部，不作馀曹郎，怨之，辞不拜。又宋江智渊改尚书库部郎。时高流官序，不为台郎，智渊门孤援寡，独有此选，意甚不悦，固辞不拜。梁王筠除尚书殿中郎。王氏过江以来，未有居郎署者。或劝不就，筠曰： 陆平原东南之秀，王文度独步江东，吾得比踪昔人，何所多恨。 乃忻然就职。）桓玄僣位，改都官郎为贼曹。宋高祖时，有十九曹。元嘉以后，有二十曹郎。三公、比部主法制，度支主算，都官主军事、刑狱。其馀曹所掌各如其名。（宋武帝初，加置骑兵、主客、起部、水部四曹，并东晋旧十五曹，合为十九曹。元嘉十八年，增删定曹郎，即魏世之定科郎也。三十年，又置功论郎，后又省骑兵，故为二十曹。）齐依元嘉制，其拜吏部郎，亦有表让之礼。（齐谢朓迁尚书吏部郎，上表三让。中书疑朓官未及让，以问沈约。约曰： 宋元嘉中，范晔让吏部，朱循之让黄门，蔡兴宗让中书，并三表诏答，其事宛然。近代小官不让，遂成常俗，恐此有乖让意。王蓝田、刘安西并贵重，初自不让，今岂可慕此不让耶？孙兴公、孔顗并让记室，今岂可三署皆让耶？谢吏部今授超阶，让别有意，岂关官之大小？ ）梁加三曹，为二十三曹。（加殿中、虞曹、屯田。）其郎中旧用员外郎、正主簿、正佐有才地者为之，迁通直郎。天监三年，复置侍郎，视通直郎，郎中迁为之。（梁到洽为尚书殿中郎。洽兄弟群从，递居此职，时人荣之。又殿中郎阙，武帝曰： 此曹旧用文学，且居雁行之首，宜详择其人。 乃以张缅为之。）陈有二十一曹。（省梁二曹，不知何曹。）后魏三十六曹。（史阙其文。）至西魏十二年，改为十二部。（后周既改为部，遂以柳庆为计部郎中。又柳靖为尚书度支郎，迁正员郎。今人或谓前代正员郎即今尚书郎中。按历代所称正员郎者，即散骑侍郎耳，谓非员外通直者，故谓之正员郎，则非尚书之职。自魏晋以后，尚书省自有郎中官，不应更置正员郎。）北齐有二十八曹。（吏部、考功、主爵、殿中、仪曹、三公、驾部、祠部、主客、虞曹、屯田、起部、左中兵、右中兵、左外兵、右外兵、都兵、都官、二千石、比部、水部、膳部、度支、仓部、左民、右民、金部、库部。）其吏部、三公各二人，馀并一人，凡三十郎中。（后魏、北齐唯置郎中。）隋初尚书有六曹、二十四司，凡领三十六侍郎，（吏部、司勋、主客、膳部、兵部、职方、都官、司门、度支、户部、比部、刑部等侍郎各二人，主爵、考功、礼部、祠部、驾部、库部、金部、仓部、工部、屯田、虞部、水部侍郎各一人。）分司官曹务，直禁省，如汉之制。至开皇六年，二十四司又各置员外郎一人，以司其曹之籍帐，侍郎阙，则釐其曹事。（今尚书员外郎，其置自此始。以前历代皆谓之尚书郎，各以曹名为称首，或谓之侍郎，皆无员外之号。前代史传及职官要录或有言员外郎者，盖谓员外散骑侍郎耳，非尚书之职，说在散骑篇。前代所言郎官，上应列宿，盖谓三署郎，非谓今尚书郎中也，具三署郎叙篇中。）炀帝即位，以尚书六曹各置侍郎一人，以贰尚书之职。（今之侍郎，其置自此始也。或有曹加二人者。夫侍郎之名旧矣。汉凡诸郎皆掌更直，执戟宿卫诸殿门，以侍卫之故，通谓之侍郎。故武帝时拜东方朔为郎，当时谓之 官不过侍郎，位不过执戟 是也。历代尚书，亦有侍郎。隋初，尚书诸曹二十四司，诸郎皆谓之侍郎，通若今之郎官耳，非今六部侍郎之任。自汉以来，尚书侍郎悉然。）改诸司侍郎但曰郎，（则今郎中之职。）又改吏部为选部郎，礼部为仪曹郎，兵部为兵曹郎，刑部为宪曹郎，工部为起曹郎，以异六侍郎之名。废诸司员外郎，而每司增置一曹郎，各为二员。都司置左右司郎中各一人，品同诸曹郎，掌都省之职。寻又每减一郎，置承务郎一人，同开皇员外郎之职。大唐改隋诸司郎为郎中，每曹又复置员外郎。武德六年，废六司侍郎，贞观二年复旧。今尚书省有左右司郎中各一人，员外郎各一人，分管尚书六曹事。其诸曹诸司郎中总三十人，员外郎总三十一人，通谓之郎官，尤重其选。（凡郎中章服，皆玄冕五旒，衣无章，裳刺黻一章，两梁冠；凡员外郎章服，并爵弁玄缨簪，尊者衣纁裳，一梁冠。）其职任名数，各列在六曹之后。
历代都事主事令史
都事：晋有尚书都令史八人，秩二百石，与左右丞总知都台事。宋、齐八人，梁五人，谓之五都令史，职与晋同。旧用人常轻，武帝诏曰： 尚书五都，职参政要，非但总领众局，亦乃方轨二丞。顷虽求才，未臻妙简。可革用士流，以尽时彦。 乃以都令史视奉朝请。（其时，以太学博士刘讷兼殿中都，司空法曹参军刘显兼吏部都，太学博士孔虔孙兼金部都，司空法曹参军萧轨兼左民都，宣毅墨曹参军王颙兼中兵都。五人并以才地兼美，历兹选矣。）隋开皇初，改都令史为都事，置八人。炀帝分隶六尚书，置六人，领六曹事。大唐因之。
主事：二汉有之。（汉光禄勋有南北庭主事、三署主事，於诸郎之中察茂才高第者为之。后汉范滂字孟博，自光禄四行迁光禄主事。时陈蕃为光禄勋，滂执公仪诣蕃，蕃亦不止，滂怀恨，投板弃官而去。郭泰闻之曰： 若范孟博者，岂宜以公礼格之。 蕃乃谢。又胡伯蕃、公沙穆并为之。）后魏於尚书诸司置主事令史。隋於诸省又各置主事令史员。炀帝三年，并去令史之名，但曰主事，随曹闲剧，而每十令史置一主事，不满十者亦一人，杂用士人。（颜慜楚者，文学名流，为内史主事。）大唐并用流外。
令史：汉官也。后汉尚书令史十八人，曹有三人主书，后增剧曹三人，合二十一人，皆选於兰台符节简练有吏能者为之。（汉官仪云： 能通苍颉史籀篇，补兰台令史，满岁，补尚书令史；满岁，为尚书郎。 后汉韦彪字孟达，上疏曰： 往时楚狱大起，故置令史以助郎职，而类多小人，好名奸利。今者务简，可皆停省。 ）其尚书郎初与令史皆主文簿，其职一也。郎缺，以令史久次者补之。光武始革用孝廉，孝廉耻焉。（时故事，尚书郎缺，以令史久次补之。光武始改用孝廉为郎，而孝廉丁邯称病不就。诏问： 实病，羞为郎乎？ 对曰： 臣实不病，耻以孝廉为令史职耳。 帝怒，杖之数十。诏问： 欲为郎否？ 邯曰： 能杀臣者陛下，不能为郎者臣也。 中诏遣出，竟不能为郎。又郎中袁著诣阙上书，讼梁冀骄暴，冀阴杀之。学生刘常，当代名儒，素善於著，冀召常补令史，以此辱之。）旧制，尚书郎限满补县长，令史补丞尉。尚书令郑弘奏曰： 职尊赏薄，多无乐者，请郎补千石，令史为长。 帝从之。（蜀志：董厥为府令史，诸葛亮称之曰： 董令史，良士也。 后迁至尚书令，平台事。）西晋令史朝晡诣都座朝，江左唯早朝而已。又贾充为尚书令，以目疾，表置省事吏四人。尚书置省事，自此始也。其品职与诸曹令史同。（姚苌围苻坚，遣仆射尹纬诣坚问事。坚见其瑰杰，问曰： 卿於朕代为何官？ 纬答曰： 尚书令史。 坚曰： 卿宰相才，王景略之俦也，而朕失之。今日之亡，不亦宜乎！ ）晋、宋兰台寺正书令史虽行文书，皆有品秩，朱衣执板，给书僮。孔顗为御史中丞，坐鞭令史，为有司所纠。（孔顗性素俭，兰台令史皆三吴富人，轻顗故也。）梁、陈与晋、宋同。后魏令史亦朱衣执笏，然谓之流外勋品。北齐尚书郎判事，正令史侧坐，书令史过事，令史皆平揖郎，无拜。自隋以来，令史之任，文案烦屑，渐为卑冗，不参官品。（开皇十五年诏： 州县佐史，三年一代，不得重任。 ）炀帝以四省、三台皆曰令史，九寺、五监、诸卫府则皆曰府史，於时令史得官者甚少，年限亦赊。（隋牛弘尝问於骑尉刘炫曰： 按周礼士多而府史少。今令史百倍於前，制官减则不济，其故何也？ 炫曰： 古人委任责成，岁终考其殿最，案不重校，文不繁悉，府史之任，掌要目而已。今之文簿，恒虑覆理，鍜炼苦辛甚密，万里追证百年旧案。故谚曰 老吏抱案死 。今古不同，若此之相悬也。 弘又曰： 后魏、北齐之时，令史从容而已，今则不遑宁舍，其事何也？ 炫曰： 齐氏立州不过数十，三府行台，递相统领，文书行下，不过十条。今州二百，其繁一也。往者州唯置纲纪，郡置守丞，县唯令而已。其所具寮，则长官自辟。受诏赴任，每州不过数十。今则不然，大小之官，悉由吏部，纤介之迹，皆属考功，其繁二也。省官不如省事，省事不如清心。官事不省而欲从容，其可得乎！ 弘甚善其言而不能用。）大唐武德中，天下初定，京师穀籴贵，远人不相愿仕流外，始於诸州调佐史及朝集典充选，不获已而为之，遂促年限，优以叙次，六七年有至本司主事及上县尉者。自此之后，遂为官途。总章中，诏诸司令史考满合选者，限试一经，时人嗟异，著於谣颂。（时阎立本为右相，姜恪为左相。立本无他才识，时以善画称之。恪尝累为将军，立功塞外。是岁京师饥旱，弘文、崇贤、司成三馆学生并放归本贯。当时为之语曰： 左相宣威沙漠，右相驰誉丹青。三馆学生放散，五台令史明经。 ）
行台省
行台省，魏晋有之。昔魏末晋文帝讨诸葛诞，散骑常侍裴秀、尚书仆射陈泰、黄门侍郎锺会等以行台从。至晋永嘉四年，东海王越帅众许昌，以行台自随，是也。（越请讨石勒，表以行台随军。）及后魏，谓之尚书大行台，别置官属。（后魏道武帝置中山行台，以秦王仪为尚书令以镇之。孝武永熙三年，以宇文泰为大行台，以苏绰为行台度支尚书。）北齐行台兼统民事，自辛术始焉。（武定八年，辛术为东南道行台。东徐州刺史郭志杀郡守。文宣闻之，饬术曰： 江淮初附，百姓难向京师，留卿为行台，亦欲理边民冤枉，监理牧守。自今以后，所统十馀州地诸有犯法者，刺史先启听报，以下先理后表。 齐代行台兼总民事，自术始也。）其官置令、仆射，其尚书丞郎皆随时权制。（江左无行台，唯梁末以侯景为河南王大行台，承制如邓禹故事。）隋谓之行台省，有尚书令、仆射（左右任置）各一人，主事四人。有考功、（兼吏部、主爵、司勋。）礼部、（兼祠部、主客。）膳部、兵部、（兼职方。）驾部、库部、刑部、（兼都官、司门。）度支、（兼仓部。）金部、工部、屯田（兼水部、虞部。）侍郎各一人。每行台置食货、农圃、武器、百工监、副监，各置丞、（食货四人，农圃一人，武器二人，百工四人。）录事等员。（食货、农圃、百工各二人，武器一人。）盖随其所管之道，置於外州，以行尚书事。大唐初，亦置行台，贞观以后废。其后诸道各置采访等使，每使有判官二人，兼判尚书六行事，亦行台之遗制。


礼四十五沿革四十五凶礼七
丧制之三
既小敛敛发服变（周大唐）
周制，士丧将小敛，斩縗者以苴绖大鬲，下本在左，要绖小焉，散带垂，长三尺。齐縗牡麻绖，右本在上，亦散带垂。皆馔於东方。（苴麻者其貌苴以为绖，服重者尚粗恶也。馔於东坫之南，苴绖为上。鬲音厄。）妇人亦如之，馔於房中。既小敛，主人敛发，袒；众主人絻於东房。（始死，将斩縗者笄纚，将齐縗者素冠。今至小敛变，又将初丧服。敛发者，去笄纚而紒。众主人絻者，齐縗将袒，以絻代冠。冠，服之尤尊，不加肉袒。絻之制，未闻，旧说以为絻博一寸，著之自额而卻交於项中，并其末覆紒，而前缀连之，如冠弁象。）妇人髽於室。（始死，妇人将斩縗者，去笄而纚。将齐縗者，骨笄而纚。今言髽者，亦去笄纚而紒也。齐縗以上至笄犹髽。髽之异於敛发者，既去纚而以发为大紒，如今妇人露紒其象也。檀弓曰：南宫縚之妻之姑之丧，夫子诲之髽曰 尔无从从尔 ，太高也。 尔无扈扈尔 ，太广也。其用麻布，亦如著幓头然。幓音茧。）卒敛，主人袒，说髦，敛发以麻；妇人髽，带麻於房中。（士既殡而说髦，此云小敛，盖诸侯之礼也。士既殡，与诸侯小敛，於死者俱三日也。妇人髽，带麻於房中，则西房也。天子诸侯有左右房。）既彻帷，男女奉尸夷於堂，降拜。主人即位，袭带绖，踊。（即位，阼阶之下位也。有袭绖乃踊，尊卑相变也。）斩縗敛发以麻，为母敛发以麻，絻而以布，（母服轻，至絻可以布代麻也。为母又哭而絻也。）齐縗恶笄以终丧。（笄所以卷发，带所以持身。妇人质於丧，所以自卷持者，有除无变也。）男子冠而妇人笄，男子絻而妇人髽，其义，为男子则絻，为妇人则髽。（别男女也。）
大唐之制，男子敛发，布巾帕头，女子敛发而髽。馀如开元礼。
小敛奠（代哭附周大唐）
周制，诸侯大夫士丧，将小敛，陈衣讫，陈馔於东堂下。诸侯少牢，上大夫特牲，下大夫、士特豚，皆有脯醢醴酒。幂尊用功布。实於簟，在馔东。（功布，锻濯灰理之布。）设盆盥於馔东，有巾。（为奠设盥也。丧事略，故无洗也。）床笫夷衾馔於西坫（或云拈）南。（笫，箦也。夷衾，质杀之裁犹冒也。）西方盥如东方。（为举者设盥也。如东方者，亦用盆、布巾，馔於西堂下。）陈一鼎及素俎於寝门外，当东塾。（素俎，丧事尚质。）将小敛，辟奠不出室，（未忍神远之也。辟袭奠以辟敛。既敛则不出室，设序西南也，事毕而去之。）无踊节。（其哀未可节也。）既敛，举者盥，右执朼，左执俎，入，阼阶前西面错。（举者，盥出门举鼎者。右人以右手执朼，左人以左手执俎，因其便也。）乃朼载，载两髀於两端，两肩亚，两胉亚，脊肺在於中，皆覆，进柢，执而俟。（乃朼，以朼次出牲体，右人也。载，受而载於俎，左人也。亚，次也。凡七体。皆覆，为尘也。柢，本也。进本者，未异於生也。骨有本末也。）夏祝及执事盥，执醴先，酒脯醢俎从，升自阼阶。丈夫踊。甸人彻鼎巾，待於阼阶下。（执事，诸执奠事者也。巾，功布也。执者不升，己不设也。）奠於尸东，执醴酒北面西上。（执醴酒者先升，尊也。立而俟后错，要成也。）祝受巾，巾之，由足降自西阶，妇人踊。奠者由重南东，丈夫踊。（巾之，为尘也。东，反其位也。）宾出，主人拜送於门外。（適寝门之外也。）吊者袭裘，加武带绖，与主人拾（其劫反）踊。（始死，吊者朝服裼裘如吉时也。小敛则改袭而加武与带绖矣。武，吉冠之卷也。加武者，明不改冠亦不絻也。）宾出，彻帷。（君与大夫之礼也。士卒敛即彻帷也。）
大丧，挈壶氏悬壶以代哭者，皆以水火守之，分以日夜。（代亦更也。礼，未大敛代哭。以水守壶者，为沃漏。以火守壶者，夜则视刻数。分以日夜者，异昼夜漏也。漏之箭昼夜共百刻，冬夏之间，有长短焉。）诸侯丧，虞人出木角，狄人出壶，雍人出鼎，司马悬之，乃官代哭。（代，更也。未殡，哭不绝声，为其疲倦，既小敛，可以为漏刻分时而更哭也。木，给爨灶。角，以为〈奭斗〉水斗。壶，漏水之器也。冬漏以火爨鼎，沸而后沃之，此挈壶氏所掌。〈奭斗〉音九于反。）大夫，官代哭，不悬壶，（下君也。）士，代哭不以官。（自以亲疏哭也。孝子始有亲丧，悲哀憔悴，礼防其以死伤生，使之更哭，不绝声而已。人君以官尊卑，士贱以亲疏为之。三日之后，哭无时。）宵为燎，堂上下皆有烛。哭尸於堂上，主人在东方，由外来者在西方，诸妇南面。（由外来，谓奔丧者也。无奔丧者，妇人犹东面耳。）妇人迎客送客不下堂。下堂不哭。男子出寝门见人，不哭。（妇人所有事，自堂及房。男子所有事，自堂及门。非其事处而哭，犹野哭也。出门见人，谓迎宾也。）其无女主，则男主拜女宾於寝门内。其无男主，则女主拜男宾於阼阶下。子幼则以縗抱之，人为之拜。
大唐元陵仪注： 尚食奉馔入，列於殿东。太常博士引司徒省馔，省讫，奉馔升设於大行东。斋郎取爵於篚，受酒爵，跪奠，兴。嗣皇帝以下哭踊如初。诸行事者应退者降退，奉礼郎称止，谒者引诸王还内省。礼使奏嗣皇帝哭止，近侍扶引退便次。内外侍临者，代哭不绝声。百官退位如常式。 其百官以下仪，具开元礼。
棺椁制（虞夏殷周大唐）
有虞氏瓦棺。（始不用薪也。有虞氏尚陶。）
夏后氏堲周。（火熟曰堲，烧土冶以周於棺也。或谓之土周。）
殷人棺椁。（椁，大也，以木为之，言椁大於棺也。殷人尚梓。）
周制，天子之棺四重，水兕革棺被之，其厚三寸，杝棺一，梓棺二。四者皆周。国君大棺八寸，属六寸，椑四寸；上大夫大棺八寸，属六寸；下大夫大棺六寸，属四寸；士棺六寸。（大棺，棺之在表者也。四者皆周，此以内说而出。然则大棺及属用梓，椑用杝也。以是差之，上公革棺不被，三重也；诸侯无革棺，再重也；大夫无椑，一重也；士无属，不重；庶人之棺四寸。夫子之宰於中都，制四寸之棺，五寸之椁。上大夫，谓列国之卿也。属音烛。椑音步历反。杝棺之杝，音移。）君里棺用朱绿，用杂金鐕；大夫里棺用玄绿，用牛骨鐕；士不绿。（鐕，所以椓著里也。鐕音子南反。）君盖用漆，三衽三束；大夫盖用漆，二衽二束；士盖不用漆，二衽二束。（用漆者，涂合牝牡之中也。衽，小要也。）天子柏椁，以端，长六尺，诸侯松椁，大夫柏椁，士杂木椁。（椁，周棺者也。尊者用大材，卑者用小材。天子、诸侯、卿、大夫、士、庶人六等，其椁长自六尺而下，其方自五寸而上，未闻其差所定也。抗木之厚，盖与椁方齐。天子五重，上公四重，诸侯三重，大夫再重，士一重。）虞人致百祀之木，可以为棺椁者，斩之。（虞人，掌山泽之官也。百祀，畿内百县之祀也。）
大唐制，诸葬不得以石为棺椁及石室。其棺椁皆不得雕镂彩画、施户牖栏槛，棺内又不得有金宝珠玉。
大敛（周大唐）
周制，诸侯、大夫、士丧将大敛，厥明，国君陈衣於庭百称，北领西上。大敛於阼，以簟席，布绞，缩者三，横者五，布紟二衾。绞紟如朝服，绞一幅为三，不辟；紟五幅，无紞。（二衾者，或覆或荐之也。如朝服者，谓布精粗如朝服十五升。）子一人弁绖即位於序端。卿大夫即位於堂廉楹西，北面东上。父兄堂下北面。夫人、命妇尸西，东面。外宗房中南面。小臣铺席，商祝铺绞紟衾衣。士盥於盘上，士举迁尸於敛上。卒敛，宰告，子冯之踊。夫人东面亦如之。（子弁绖者，未成服也。弁如爵弁而素。大夫之丧，子亦如之。）大夫陈衣於序东五十称，西领南上。君无襚。大夫士毕主人之祭服。亲戚之衣受之，不以即陈。（无襚者，不陈，不以敛。）敛用蒲席。士陈衣於房，南领西上，綪，绞紟衾二。君襚、祭服、散衣、庶襚，凡三十称。紟不在算，不必尽用。（紟，单被也。衾二者，始死敛衾，今又复制也。小敛衣数自天子达，大敛则异。）棺入，主人不哭。升棺用轴，盖在下。（轴，輁轴也。輁状如床，轴其轮，挽而行也。輁音拱。）帷堂。妇人尸西，东面。主人及亲者升自西阶，出於足，西面袒。（袒，大敛变也。不言髽絻敛发，小敛以来自若也。）士盥位如初。（亦既盥并立於西阶下。）布席如初。（亦下莞上簟，铺於阼阶上，於楹閒为少南。）商祝布绞紟衾衣，美者在外，君襚不倒。（至此乃用君襚，主人先自尽也。）士举迁尸於服上，复位。主人踊无算。卒敛，彻帷，主人冯如初，主妇亦如之。主人奉尸敛於棺，踊如初，乃盖。（棺在肂中敛尸焉，所谓殡也。檀弓曰： 殡於客位。 主人降拜。）
大唐元陵仪注： 其日大敛前三刻，侍中版奏 请中严 ，内外皆哭。御府先设大敛床於大行皇帝西，南首，枕席帏帐如初。所司先陈大敛之衣百二十称，及绞紟衾，并六玉於殿两楹之东席上，南领西上。衣必朝祭及五时正服。前二刻，开宫殿诸门，诸卫各勒所部，陈设如常仪。设皇帝位於殿东閒，西向。前一刻，引诸王以下就位：皇弟於皇帝位东稍北，西向南上；皇子於皇弟之东，亦南上；皇叔在皇帝位北稍西，南向西上；皇叔祖次皇叔之东；皇从父兄弟在皇子北稍东，南上；诸公主、长公主、大长公主以下，并於西閒北牖下，西上。通事舍人引百僚并入，依班序立。侍中版奏 外办 ，内高品扶皇帝就位，立定。典仪曰 再拜 ，礼仪使奏请再拜，皇帝哭踊再拜，在位者皆哭踊再拜，十五举声。礼仪使奏请止哭，内外皆止哭。内高品扶皇帝就次，诸王公主以下百僚各就次。中官内官掌事者皆盥讫，升敛，如小敛次加衣毕，乃以组连珪、璋、璧、琮、琥、璜六玉而加焉。所司以梓宫龙輴紼等入陈於殿西阶下。至时司空引梓宫升自西阶，置於大行皇帝西，南首。加七星版於梓宫内，其合施於版下者，并先置之，乃加席褥於版上。以黄帛裹施仰甍，画日月星辰龙龟之属，施於盖。陈衣及六玉敛讫，中官掌事者奉大行皇帝即梓宫内。所由先以白素版书应入梓宫内，一物以上称名进入梓宫，然后加盖。事毕，覆以夷衾。 百官仪制具开元礼。
国君视大夫士丧之大敛（周）
周制，王吊，丧祝则与巫前。（巫祝前王。）大夫之丧，将大敛，既铺绞紟衾衣，君至，主人迎，先入门右。巫止於门外，君释菜，祝先入，升堂，君即位於序端。卿大夫即位於堂廉楹西，北面东上。主人房外南面，主妇尸西东面。迁尸，卒敛，宰告，主人降，北面於堂下。君抚之，主人拜，稽颡。君降，升主人冯之，命主妇冯之。（先入门右者，入门而右也。巫止者，君行必与巫俱，巫主辟凶邪也。释菜，礼门神也。必礼门神者，礼，君非问疾吊丧，不入诸臣之家也。主人房外南面，大夫之子尊，得升视敛也。）
士丧，将大敛，君若有赐焉则视敛。既布衣，君至矣，（赐，恩惠也。君视大敛，皮弁服袭裘。主人成服之后往，则锡縗也。）主人出迎於门外，见马首不哭，还入门右，北面及众主人袒。（不哭，厌於君不敢伸其私恩也。）巫止於庙门外，祝代之，小臣二人执戈先，二人后，（巫，掌招弭以除疾病。周礼，小臣掌正君之法仪者也。春官：男巫，王吊则与祝前。檀弓曰：君临臣丧，以巫祝桃茢执戈，恶之，所以异生。皆天子之礼。诸侯临臣之丧，则使祝代巫，执茢居前，下天子也。小臣，君行则先后，君升则夹阼阶北面。凡宫有鬼神曰庙。）君释菜，入门，主人避。君升自阼阶，西向祝负墉南面，主人中庭。（祝南面，房户东，向君也。墙谓之墉。主人中庭，进益北。）君哭；主人哭，拜稽颡，成踊，出。（出者，不敢必君之卒敛事也。）君命反行事，主人复位。（大敛事也。）君升主人，主人西楹东，北面。（命主人使之升。）升公卿大夫，继主人，东上。乃敛。（公，大国之孤四命也。）卒，公卿大夫逆降，复位。主人降，出。（逆降者，后升者先降也。位如朝夕哭吊位。）君反主人，主人中庭。君坐抚，当心。主人拜稽颡，成踊，出。（抚，按也。凡冯尸，兴必踊也。）君反之，复初位。众主人避於东壁，南面。（以君将降也。南面，则当坫之东。）君降，西向，命主人冯尸。主人升自西阶，由足西面冯尸，不当君所，踊。主妇东面冯亦如之。（君必降者，欲孝子尽其情也。）奉尸敛於棺，乃盖。主人降，出。君反之。入门左，视涂，（肂在西阶上，入门左，由便趋疾，不敢久留君也。肂音以二反，埋棺之坎也。）君升即位，众主人复位。卒涂，主人出，君命之反奠，入门右，（亦复中庭位也。）乃奠，升自西阶，（以君在阼。）卒奠，主人出，哭者止。（以君将出，不敢讙嚣。）君出门，庙中哭，主人不哭，贰车毕乘，主人哭拜送。（贰车，副车也。其数各视其命之等。君出，使异姓之士乘之在后。君吊盖乘象辂。）袭，入即位。众主人袭，拜大夫之后至者，成踊。（后至，布衣而后来也。）宾出，拜送。（自宾出以下，如君不在之仪。）
大敛奠（周大唐）
周制，大丧，豆人供其荐羞。士丧，将大敛，陈奠事，设棜於东堂下，南顺，齐於坫，馔於其上：两瓦甒，其实醴酒，酒在南；篚在东，南顺，实用觯四，木柶二，素杓二。毼豆两，其实葵菹芋蠃醢。两笾，无縢布巾，其实栗，不择，脯四脡。（棜，今之轝也。毼，白也。縢，缘也。诗曰 竹閟绲縢 。布巾，笾巾也。笾豆具而有巾，盛之也。棜音於据反。毼音苦八反。）奠席在馔北，敛席在其东。（大敛奠而有席，弥神之也。小敛奠无巾，中大敛奠有巾，已是神之，又有席，是弥神也。）陈三鼎於门外，北上。豚合升，鱼鱄鲋九，腊左胖，髀不升。其他皆如初。（合升，合左右胖升於鼎也。其他皆如初，谓豚体及朼俎之陈，如小敛时。）烛俟於馔东。祝、彻盥於门外，入，升自阼阶，丈夫踊。（祝彻，祝与有司当彻小敛奠也。小敛设盥於馔东，有巾。大敛设盥於门外，弥有威仪。）祝彻巾，授执事者以待。（授执巾者於尸东，使先待於阼阶下也，为大敛奠又将巾之。祝还彻醴。）彻馔降自西阶，妇人踊。设於序西南，当西荣，如设於堂。（为求神於庭，孝子不忍使其亲须臾无所凭依。堂谓尸东。凡奠设序西南者，毕事而去之。）既殡，乃奠，烛升自阼阶，祝执巾，席从，设於奥，东面。（执烛者先升堂照室也。自是不复奠於尸。祝执巾与执席者从入，为安神位也。凡室中西南隅谓之奥。执烛南面，巾委於席右。）祝反降，及执事执馔。（东方之馔。）士盥，举鼎入，西面北上，如初。载鱼，左首，进鬐，三列。腊进柢。（如初，如小敛举鼎、执朼俎、扃鼏、朼载之仪。鱼左首，设而首在南。鬐，脊也。左首进鬐，亦未异於生也。凡未异於生者，不致死也。）祝执醴如初，酒豆笾俎从，升自阼阶，丈夫踊，甸人彻鼎。（如初，祝先升。）奠由楹内入於室。既错者出立於户西，西上。巾奠。执烛者灭烛，出，降自阼阶。（巾奠而室事已。）祝阖户，降自西阶，妇人踊。奠者由重南东，丈夫踊。（为神凭依之也。）宾出，妇人踊，主人拜送於门外。入，及兄弟北面哭殡。兄弟出，主人拜送於门外。（小功以下，至此可以归。异门大功亦存焉。异门，别居。）众主人出门，哭止，皆西面於东方，阖门，主人揖就次。（次谓斩縗倚庐，齐縗垩室，大功有帷帐，小功緦麻有床笫可也。）既殡，主人说髦。（儿生三月，翦发为鬌，男角女羁，不则男左女右，长大犹为饰存之，谓之髦，所以顺父母，幼小之心也。至此尸柩不见，丧无饰，可去鬌，音丁果反。）
说曰：凡丧，大敛於阼，即迁尸於棺而殡。殡讫，乃於室中设大敛奠。天子诸侯之丧，斩縗者奠；大夫，齐縗者奠；士，朋友奠。主人不亲奠，以孝子悲哀思慕，不暇执事也。牲牢如小敛之奠，布席而未有几。人君礼尊则有几。按周成王乙丑崩，癸酉，牖閒南向，西序东向，东序西向，皆仍几，即殡前已有几之文也。而诸侯虽无文，当与天子同。大夫士葬前，下室无几，降於人君也。司几筵云： 凡丧事，设苇席，右素几。其椁席用萑黼纯，诸侯则纷纯。每敦一几。（丧事，谓凡奠也。萑如苇而细者也。敦，覆也。棺在殡则椁敦，既窆则加见，皆谓覆之。周礼虽合葬，及同时在殡，皆异几体，实不同也。祭於庙同几，精气合。萑音丸。敦，徒报反。）凡凶事仍几。 （仍，因也。凶事谓凡奠，几朝夕相因，丧礼略也。）奠以素器，以生者有哀素之心也。（哀素，哀痛无饰也。凡物无饰曰素。）唯祭祀之礼，主人自尽焉尔，岂知神之所飨，亦以主人有齐敬之心也。（哀则以素，敬则以饰，礼由人心而已。）
大唐元陵仪注： 皇帝至位哭，内外皆就位哭。太祝酌酒进授，皇帝执爵进奠於馔前，少退。礼仪使奏请止哭，内外皆止哭。太祝跪读文曰： 维某年月日，子哀子嗣皇帝臣某，敢昭告於考大行皇帝，日月遄速，奄及大敛，攀号擗踊，五内屠裂。谨以一元大武，柔毛刚鬛，明粢芗合，芗萁嘉蔬，嘉荐醴齐，尚飨。 （其后祝文，大约准此。）读讫，皇帝再拜哭踊，在位者皆再拜哭踊，十五举声，礼仪使奏止哭，左右高品扶皇帝还次，诸王公主以下各还次，百僚序出。 其百官仪制，具开元礼。
殡（设熬附夏商周大唐）
夏后氏殡於东阶之上。
殷人殡於两楹之间。
周制，殡於西阶之上。天子柏椁以端，方尺，长六尺，题凑四注，（题凑，谓头相凑聚也。）合上如屋，尽涂之。君殡用輴，欑至於上，毕涂屋。大夫殡以幬，欑置於西序，涂不暨於棺。士殡见衽，涂上，帷之。（欑犹菆也。屋，殡上如屋覆者也。幬，覆也。暨，及也。诸侯輴不画龙，欑不题凑象椁，其他如之。大夫之殡，废輴，置棺西墙下，就墙欑其三面，涂之。不及棺者，言欑中狭小，才取容棺。然则天子诸侯差宽大矣。士不欑，掘地下棺，见棺盖合缝小要耳。帷之，鬼神尚幽闇。士达於天子皆然。）太祝设熬。（熬者，煎穀也。棺既盖，设於其旁，所以惑蚍蜉，使不至棺也。）君四种八筐，大夫三种六筐，士二种四筐，加鱼腊焉。（大夫三种，加以粱。君四种，加以稻。四筐则手足皆一，其馀设於左右也。士熬黍稷，各二筐，有鱼腊。）乃涂。（以木覆棺上而涂之，为火备也。）卒涂，幕人张帟，王三重，诸侯再重，孤卿大夫不重。（张帟，柩上承尘也。）祝取铭置於肂，主人复位踊，袭。烛俟於馔东，（馔，东方之馔。有烛者，堂虽明，室犹暗。火在地曰燎，执之曰烛。）乃奠。
大唐元陵仪注： 既大敛，内所由执龙輴右左綍，引梓宫就西閒。将监引所由并柏墼等升自西阶。所由设熬黍稷，盛以八筐，加鱼腊等，於龙輴侧南北各一筐，东西各三筐。设讫，於西面垒之。先以绣黼覆梓宫，又张帟三重，更以柏木，方尺，长六尺，题凑为四阿屋，以白泥四面涂之。欑事讫，所司设灵幄於欑宫东，东向，施几案服御如常仪。侍臣捧縗裳冠绖杖，盛以箱，就次进，皇帝服讫，诸王公主以下及百僚亦各服其服。光禄卿率斋郎捧馔入，礼仪使引升，陈设讫，礼仪使就位，奉引皇帝至位哭，内外皆就位哭。 其百官以下仪，如开元礼。
将葬筮宅（卜日附周大唐）
周制，大丧，小宗伯卜葬兆。
士丧将葬，筮宅，冢人营之。（宅，葬居也。冢人，有司掌墓地兆域者。营，度也。既夕篇记云： 冢人物土。 郑玄注曰： 物，相也，相地可葬乃营之。 ）掘四隅，外其壤；掘中，南其壤。（为葬将北首故也。）既朝哭，主人皆往兆南，北面免绖。（免绖者，求吉，不敢纯凶也。）命筮者在主人之右。（命尊者，宜从右出也。少仪篇曰 诏辞自右 也。）筮者东面抽上韇，兼执之，南面受命。（韇，盛筮之器，兼与筴执之。）命曰： 哀子某为其父某甫筮宅，度兹幽宅兆阶，无有后艰？ （某甫，且字也，若言山甫、孔甫矣。宅，居也。度，谋也。兹，此也。阶，始也。言为其父筮葬居，今谋此为幽冥居兆域之始，得无后将有艰难乎？艰难，谓有非常若崩坏也。）右还，北面，指中封而筮。（中封，中央壤也。）卒筮，告於命筮者与主人，占之曰从。（从犹吉也。）主人绖，哭，不踊。若不从，筮择如初仪。（更择地而筮之。）归，殡前北面哭，不踊。（易位而哭，明非常也。）既备器用，（明器之属。）卜日：既朝哭，皆复外位。卜人先奠龟於西塾上。族长莅卜，及宗人吉服立於门西，东面南上。占者三人在其南。（族长，有司掌族人亲疏者。莅，临也。吉服，服玄端。占者三人，掌玉兆、瓦兆、原兆。在塾西者，南面东上也。杜子春云： 玉兆，帝颛顼之兆。瓦兆，帝尧之兆。原兆，有周之兆也。 ）阖门东扇，主妇立於其内。席於闑西阈外。（为卜者席。）宗人告事具，主人北面免绖，左拥之。莅卜即位於门东，西面。（莅卜，族长也。更西面，当代主人命卜也。）卜人抱龟燋，宗人受命，（受莅卜命。）命曰： 哀子某，来日某卜葬其父某甫，考降，无有近悔？ （考，登也。降，下也。言卜此日葬，魂神上下，得无近於咎悔乎？）许诺，卜人坐，作龟，兴。（作，灼也。兴，起以出兆也。）宗人受龟，告於莅卜与主人，占曰某日从。告於主妇，主妇哭。使人告於众宾。（众宾，僚友不来者也。）宗人告事毕，主人绖，入哭如筮宅。宾出，拜送。若不从，卜择如初仪。
大夫卜宅与葬日，有司麻衣布縗，布带，因丧屦，缁布冠，不蕤。占者皮弁。（有司，卜人也。麻衣，白布深衣，而著縗焉，及布带、缁布冠，此服非纯吉，亦非纯凶也。皮弁，则纯吉之尤也。占者尊於有司，卜求吉，其服弥吉。）如筮，则史练冠长衣以筮。占者朝服。（筮者，筮宅，谓下大夫若士也。筮史，筮人也。长衣，深衣之缘以素者也。长衣练冠，纯凶服也。朝服，纯吉服也。大夫士日朝服以朝。）
大唐元陵仪注： 既定陵地，择地，使就其所卜筮之。将卜，使者吉服。掌事者先设使以下次於陵地东南。使者至陵地，待於次。太常卿涖卜，服祭服。祝及卜师、筮师，凡行事者皆吉服。掌事者布筮席於玄宫位南，北向西上。赞者引涖卜者及太祝立於筮席西南，东向南上。卜师立於太祝南，东面北上。赞者引使者诣卜筮席南十五步许，当玄宫位北向立；赞者立於使者之左，少南。俱北向立定。赞者少进，东面称事具，退复位。涖卜者进立於使者东北，西面。卜师抱龟，筮师开韇出策，兼执之，执韇以击策，进立於涖卜者前，东面南上。涖卜者命曰： 维某年月朔日，子哀子嗣皇帝某，谨遣某官某乙，奉为考大行皇帝度兹陵兆，无有后艰？ 卜师筮师俱曰诺，遂述命，右旋就席北坐。命龟曰 假尔泰龟有常 ，命筮曰 假尔泰筮有常 ，遂卜筮，讫，兴，各以龟筮东面占曰从，还本位。赞者进使者之左，东面称礼毕。赞者遂引使者退立於东南隅，西面。若不从，又择地卜筮如初仪。 其百官以下仪制，具开元礼。
启殡朝庙（殷周大唐）
殷朝而殡於祖。
周朝而遂葬。（朝谓丧朝庙也。）丧祝及朝御柩。乃奠。（朝谓将葬，朝於祖考之庙而后行，则丧祝为柩御。）士丧，既夕哭，（既，已也，谓出门哭止复外位时。）请启期，告於宾。（将葬，当迁柩於祖。有司於此乃请启肂之期於主人以告宾，宾宜知其时。）夙兴，设盥於祢庙门外，陈鼎皆如殡，东方之馔亦如之。（皆三鼎。如殡，如大敛既殡之奠。）夷床馔於阶閒。（夷之言尸也。朝正柩用此床也。记云： 夷床輁轴馔於西阶东。 注云： 明阶閒者，位近西也。夷床馔於祖庙，輁轴馔於殡宫。其二庙者於祢，亦馔輁轴。 ）如小敛奠。乃启。（祖尊祢卑。士事祖祢。上士异庙，下士共庙。）二烛俟於殡门外。（早闇，以为明也。）丈夫髽，散带垂，即位如初。（为将启变也。此互文以相见耳。髽，妇人之变。）妇人不哭。（将有事，止讙嚣也。启之昕，外内不哭也。）商祝免袒，执功布入，升自西阶，尽阶不升堂，声三，启三，命哭。（功布，灰理之布。执之以接神，为有所拂柩也。声三，三有声，存神也。启三，三言启，告神也。旧说以为：声，噫歆兴。）烛入。（炤彻与启肂者。）夏祝取铭置於重，（启肂迁之。）踊无算。商祝拂柩用功布，幠用夷衾。（拂，去尘也。幠，覆之，为其形露也。）迁於祖用轴。（迁，徙也。徙於祖，朝祖庙也。盖象平生时，出必辞尊者。轴，輁轴也，状如转辚，刻两头为轵，輁状如长床，穿桯前后，著金而关轴焉。大夫诸侯以上有四周，谓之輴。天子画之以龙。桯音戈征反。）重先，奠从，烛从，柩从，主人从。（行之序也。主人从者，丈夫由右，妇人由左，以服之亲疏为先后，各从其昭穆，男宾在前，女宾在后。记曰： 朝於祢，重止於门外之西，东面。 ）升自西阶。（柩也。犹用子道，不由阼阶。）奠俟於西阶下，东面北上。（俟正柩也。）正柩於两楹之间，用夷床。（两楹閒象乡户牖，是时柩北首。）主人从升，柩东西面。众主人东即位。（东方之位。）妇人从升，东面。置重如初。（如殡宫时也。记注云： 重不入者，主於朝祖而行，若过之矣。门西东面，待之便也。 ）席升设於柩西，奠设如初，巾之，升降自西阶。（席设於柩之西，直柩之西，当西阶。从奠设如初，东面也；不统於柩，神不西面也。不设柩东，东非神位也。巾之者，为障当风尘也。）烛先入者升堂，东楹之南，西面；后入者西阶东，北面，在下。（炤正柩也。先，先柩也。后，后柩也。適祖时，烛亦然，互记於此也。）主人降即位，彻乃奠，升降自西阶，主人踊如初。（如其降拜宾至，於要节而踊也。不荐车者，不从此行。）祝及执事举奠，巾席从降，柩从，序从如初，適祖。（此谓朝祢明日，举奠適祖之序也。祝执醴先，酒脯醢菹从之，巾席为后。既正柩，席升设奠如初，祝受巾，巾之。凡丧自卒至殡，自启至葬，主人之礼其变同，则此日数亦同矣。序从，主人以下。）丧之朝也，顺死者之孝心，哀离其室，故至於祖考之庙而后行也。
大唐元陵仪注： 启前十日，皇帝不坐以过山陵。前启一日，门下省奏： 某日某时，启太极殿欑宫。 启日之晨，奉礼郎设御位於太极殿之东閒，当帷门，西向。诸王位在后，以南为上。典仪设酅公、介公、皇亲、诸亲、文武九品以上及前资常参官、都督、刺史版位於太极殿中庭。又设蕃客，酋长位於承天门外之西，僧道位於承天门外之东，并以北为上。左右金吾与诸军计会，量抽队仗，随便设禁。其日质明，皇帝服初縗绖杖，入就位，晨哭。诸王具縗绖去杖，入就位哭。酅公、介公、皇亲、诸亲等及文武九品以上，各服初丧服，去杖，入就位哭。大长公主、长公主、公主、郡县主等亦縗服，入就内位哭。中官皆布巾丧服，侍卫晨哭，并再拜，退位。通事舍人引蕃客、酋长及僧道分位於承天门外之位。启前二刻，内所由设奠席及香烛於帷门之外。奉礼郎设罍洗於东阶下西南，北向，罍水在洗东，篚在洗西，南肆。设太尉版位於东南，西向。设司空位於太尉位之南，少退；礼生一人执拂梓宫之巾，陪其后。设礼仪使位於太尉之北，少退；礼官等陪后。设监察使位於礼仪使之下。光禄卿具太牢之馔，俟於东阶下。又於馔上设樽坫位於奠席东南，北向，加酌幂。礼仪使立於樽坫东，御史立於樽坫西，太祝、奉礼郎立於樽坫南为位。礼官在礼仪使后。启前一刻，侍中版奏外办，礼官赞执事官入就阶下位，礼仪使等横行，以西为上，再拜讫，升就位。礼官省馔讫，赞光禄卿引馔升自东阶，列帷门外席上。近侍引皇帝具縗绖入就位，哭踊。礼仪使前进，跪奏请再拜，皇帝再拜。诸王妃主等并各就位，晨哭。礼生引太尉，通事舍人分引群官，各入就位。礼官赞太尉再拜，又一人赞群官再拜哭，十五举声，礼官各赞止哭。礼生引太尉诣罍洗，盥手洗爵，升自东阶，诣樽坫所，太祝举幂，酌醴齐以授太尉。礼仪使跪奏请皇帝止哭，奉皇帝之杖前进。中官承传止哭，殿内皆止哭。太尉以醴齐於皇帝之左，跪进醴齐。皇帝受醴齐，跪奠於馔前，俯伏，兴，少退立。太祝持版进，北面跪读祝文讫，奠版，俯伏，兴，退复位。皇帝再拜哭踊。殿内及庭中文武九品以上、皇帝诸亲等皆哭，十五举声，止。礼仪使跪奏献毕，请皇帝退复位。礼官引太尉及礼仪使降，复阶下位。所由彻馔，执事官序降讫，皇帝退就次。礼生引司空执巾升自东阶，於欑宫南，北向立，司空跪启曰 谨以吉辰启欑涂 。告讫，太尉哭，群官皆哭。通事舍人分引群官序出。掌事者升彻欑涂。彻讫，司空以巾拂拭梓宫，覆以夷衾绡幕，内所由周回设帷及施常食之奠如常仪。讫，礼仪使升就旧位，礼官陪后。皇帝縗绖就哭位。通事舍人分引群官入就位。皇帝哭稽颡，礼仪使请再拜，皇帝哭尽哀。礼仪使跪奏请止哭，降出。群官再拜哭，十五举声。讫，又序出太极门外，北向重行立班，奉慰如常仪，退。 其百官仪制，具开元礼。


职官二十二
秩品五（大唐）
大唐官品：（开元二十五年制定。）
流内
正一品太师太傅太保太尉司徒司空王（爵）
从一品开府仪同三司（文散）太子太师太子太傅太子太保骠骑大将军（武散）嗣王、郡王（爵）国公（爵）
正二品特进（文散）辅国大将军（武散）开国郡公（爵）上柱国（勋）
从二品尚书左右仆射太子少师太子少傅太子少保京兆河南太原府牧大都督大都护光禄大夫（文散）镇军大将军（武散）开国县公（爵）柱国（勋）
正三品侍中中书令吏部尚书左右卫、左右骁卫、左右武卫、左右威卫、左右领军卫、左右金吾卫、左右监门卫、左右羽林军、左右千牛卫等大将军户部、礼部、兵部、刑部、工部尚书太子宾客太常卿太子詹事中都督上都护金紫光禄大夫（文散）冠军大将军（武散）怀化大将军上护军（勋）
从三品御史大夫秘书监光禄、卫尉、宗正、太仆、大理、鸿胪、司农、太府卿左右散骑常侍国子祭酒殿中监少府监将作大匠诸卫羽林千牛将军下都督上州刺史大都督府长史大都护府副都护亲王傅银青光禄大夫（文散）开国侯（爵）云麾将军（武散）归德将军护军（勋）
正四品黄门侍郎中书侍郎尚书左丞尚书吏部侍郎太常少卿太子左庶子太子少詹事太子左右卫、左右司御、左右清道、左右内率、左右监门率府率中州刺史军器监上都护府副都护上府折冲都尉正议大夫（文散）开国伯（爵）忠武将军（武散）上轻车都尉（勋）
以前上阶
尚书右丞尚书中司侍郎太子右庶子太子左右谕德左右千牛卫、左右监门卫中郎将亲勋翊卫羽林中郎将下州刺史通议大夫（文散）壮武将军（武散）
从四品秘书少监八寺少卿殿中少监太子家令太子亲勋翊卫中郎将太子左右卫、司御、清道、内率、监门副率太子率更令太子仆内侍大都护府、亲王府长史太中大夫（文散）宣威将军（武散）轻车都尉（勋）
以前上阶
国子司业少府少监将作少匠京兆河南太原府少尹上州别驾大都督大都护府、亲王府司马中府折冲都尉中大夫（文散）明威将军（武散）
正五品谏议大夫御史中丞国子博士给事中中书舍人太子中允太子左右赞善大夫都水使者万年长安河南洛阳太原晋阳奉先县令亲勋翊卫羽林郎将中都督、上都护府长史亲王府谘议参军亲王府典军中散大夫（文散）开国子（爵）定远将军（武散）上骑都尉（勋）
以前上阶
太子中舍人尚食、尚药奉御太子亲勋翊卫郎将内常侍中都督上都护府司马中州别驾下府折冲都尉朝议大夫（文散）宁远将军（武散）
从五品尚书左右司诸司郎中秘书丞著作郎太子洗马殿中丞尚衣、尚舍、尚乘、尚辇奉御献陵、昭陵、乾陵、恭陵、定陵、桥陵等令亲王府副典军下都督府、上州长史下州别驾朝请大夫（文散）开国男（爵凡九等）游骑将军（武散）骑都尉（勋）
以前上阶
大理正太常丞太史令内给事太子典内上牧监下都督府、上州司马驸马都尉奉车都尉亲王友宫苑总监上府果毅都尉朝散大夫（文散）游击将军（武散）
正六品太学博士太子詹事丞太子司议郎太子舍人中州长史亲勋翊卫校尉太子典膳药藏郎京兆、河南、太原府诸县令镇军兵满二万人以上司马朝议郎（文散）昭武校尉（武散）骁骑尉（勋）亲王府掾属武库中尚署令诸卫左右司阶中府果毅都尉
以前上阶
千牛备身备身左右太子文学下州长史中州司马内谒者监中牧监上牧副监上镇将承议郎（文散）昭武副尉（武散）
从六品起居郎起居舍人尚书诸司员外郎八寺丞大理司直国子助教城门郎符宝郎通事舍人秘书郎著作佐郎侍御医诸卫羽林长史两京市令下州司马左右监门校尉亲勋翊卫旅帅亲王文学亲王府主簿、记室、录事参军诸州上县令诸率府左右司阶镇军兵不满二万人司马奉议郎（文散）振威校尉（武散）飞骑尉（勋）
以前上阶
侍御史少府、将作、国子监丞太公庙令太子内直、典设、宫门郎司农寺诸园苑监王府校尉下牧监宫苑总监副监互市监中牧副监下府果毅都尉通直郎（文散）振威副尉（武散）
正七品四门博士詹事司直左右千牛卫长史尚食、尚药直长太子左右卫、司御、清道率府长史军器监丞太子千牛诸州中县令亲勋翊卫队正京兆河南太原府司录参军大都督大都护府录事参军亲勋翊卫副队正中镇将亲王府诸曹参军亲卫朝请郎（文散）致果校尉（武散）云骑尉（勋）
以前上阶
尚衣、尚舍、尚乘、尚辇直长太子通事舍人内寺伯京兆河南太原府、大都督、大都护府诸曹参军中都督、上都护府录事参军诸仓、诸冶、司竹、温汤监诸卫左右中候上府别将、司史上镇副下镇将下牧副监宣德郎（文散）致果副尉（武散）
从七品殿中侍御史左右补阙太常博士太学助教门下省录事尚书都事中书省主书九寺主簿太子詹事主簿左右监门直长太子左右内率、监门率府长史太子侍医太子三寺丞都水监丞诸州中下县令亲王府东西閤祭酒京县丞下都督府、上州录事参军中都督、上都护府诸曹参军中府别将、长史中镇副勋卫太子亲卫朝散郎（文散）翊麾校尉（武散）武骑尉（勋凡二十转）
以前上阶
太史局丞御史台、少府、将作、国子监主簿掖庭、宫闱局令上署令（郊社、太乐、鼓吹、太医、太官、左藏、乘黄、典厩、典客、上林、太仓、平准、常平、左尚、右尚、典牧。）诸州下县令太庙诸陵署丞司农寺诸园苑副监太子左右监门直长宫苑总监丞下都督府诸曹参军太子内坊丞亲王国令公主家令上州诸司参军亲王府旅帅下府别将、长史下镇副诸屯监诸率府左右中候镇军兵满二万人以上诸曹判司诸折冲府校尉宣义郎（文散）翊麾副尉（武散）
正八品监察御史协律郎诸卫羽林录事参军中署令（钩盾、右藏、织染、掌冶。）中州录事参军翊卫太子勋卫大医署医博士太子典膳药藏丞军器监主簿武库署丞两京市署丞上牧监丞亲王府执仗执乘亲事镇军兵不满二万以上诸曹判司给事郎（文散）宣节校尉（武散）
以前上阶
奚官、内仆、内府局令下署令（太卜廪牺珍羞良酝掌醢守宫武器车府司仪崇玄导官左校中校右校甄官河渠弩坊甲坊）备身诸卫羽林诸曹参军中州诸司参军亲王府、京兆河南太原府、大都督大都护府参军尚药局司医京兆河南太原诸县丞太子内直宫门局丞太公庙丞诸宫农圃监互市监丞司竹副监司农寺诸园苑监丞灵台郎上戍主诸卫左右司戈徵事郎（文散）宣节副尉（武散）
从八品左右拾遗太医署针博士四门助教左右千牛卫录事参军下州录事参军诸州上县丞中牧监丞京县主簿太子左右卫、司御、清道、内率府录事参军中都督、上都护府参军太子翊卫亲王府行参军京兆河南太原府、大都督府博士诸仓、诸冶、司竹、温汤监丞保章正诸折冲府旅帅承奉郎（文散）御侮校尉（武散）
以前上阶
大理评事律学博士太医署丞太子左右春坊录事左右千牛卫诸曹参军内谒者太子左右卫、司御、清道率府诸曹参军太子备身下州诸司参军太子诸署令掖庭、宫闱局丞都水监主簿中书、门下、尚书都省、兵部、吏部、考功、礼部主事上署丞下都督府、上州参军中都督、下都督府、上州博士诸州中县丞亲王府典签京县尉亲王国大农公主家丞亲王府队正诸屯监丞上关令上府兵曹上镇仓曹、兵曹参军挈壸正中戍主上戍副诸率府左右司戈承务郎（文散）御侮副尉（武散）
正九品校书郎太祝太子左右内率、监门率府录事参军太子内坊典直中署丞典客署掌客亲勋翊卫府羽林兵曹参军岳渎令诸津令下牧监丞诸州中下县丞中州博士京兆河南太原府诸县主簿武库署监事儒林郎（文散）仁勇校尉（武散）
以前上阶
正字太子校书奚官、内仆丞内府局丞下署丞尚食局食医尚药局医佐尚辇局掌辇尚乘局奉乘、司库、司廪太史局司辰典厩署主乘太子左右内率、监门率府诸曹参军太子三寺主簿、詹事府录事太子亲勋翊卫府兵曹参军诸州下县丞诸州上县主簿中州参军下州博士京兆河南太原府诸县尉上牧监主簿诸宫农圃监丞中关令中府兵曹亲王国尉上关丞诸卫左右执戟中镇兵曹参军下戍主诸折冲队正登仕郎（文散）仁勇副尉（武散）
从九品尚书、御史台、秘书省、殿中省主事奉礼郎律学助教太子正字弘文馆校书大史局司历太医署医助教京兆河南太原府九寺少府将作监录事都督、都护府、上州录事市令宫苑总监主簿诸州中下县主簿中牧监主簿诸州上县中县尉下府兵曹文林郎（文散）陪戎校尉（武散）
以前上阶
内侍省主事国子监、亲王府录事太子左右春坊主事崇文馆校书书学博士算学博士门下典仪太医署按摩、祝禁博士太卜署卜博士太医署针助教太医署医正太卜署卜正太史局监候亲王国丞太子典仓署园丞太子厩牧署典乘掖庭局宫教博士太子诸署丞诸监作诸监事计官太官署监膳太乐鼓吹署乐正亲王府队副大理寺狱丞下州参军中州下州医博士诸州中下县尉京县录事下牧监主簿下关令中关丞诸卫羽林长上公主邑司录事诸津丞下镇兵曹参军诸折冲府队副诸率府左右执戟将仕郎（文散凡十九阶）陪戎副尉（武散凡二十九阶）
视流内
视正五品：萨宝
视从七品：萨宝府祆正（祆，呼烟反。祆者，西域国天神，佛经所谓摩醯首罗也。武德四年，置祆祠及官，常有群胡奉事，取火祝诅。贞观二年，置波斯寺。至天宝四年七月，敕： 波斯经教出自大秦，传习而来，久行中国。爰初建寺，因以为名，将欲示人，必脩其本。其两京波斯寺宜改为大秦寺。天下诸州郡有者，亦宜准此。 开元二十年七月敕： 未摩尼法，本是邪见，妄称佛教，诳惑黎元，宜严加禁断。以其西胡等既是乡法，当身自行，不须科罪者。 ）
流外
勋品（勋品自齐梁以来有之。）
诸卫、都水监、羽林军录事尚书、中书、门下省、御史台令史太子内坊、三寺、诸率府录事诸楷书手太常寺谒者司仪署诸典书河渠署河隄谒者太医署医针师内侍省寺人
二品太卜署卜助教秘书、殿中、内侍省令史城门、符宝、夕文馆令史通事令史尚书、门下、中书省、御史台书令史太常寺祝史宫苑总监录事太子左春坊掌仪典客署典客亲勋翊卫府录事太史局漏刻博士太子内坊厩尉御史台殿中令史
三品城门、符宝书令史秘书、殿中、内侍省、御史台书令史九寺、少府、将作、军器监府、都水、宫苑总监府、京及东都市、平准、诸陵署录事诸牧园苑监录事诸仓监、诸关津录事太子亲勋翊卫府录事诸卫羽林军府、太子詹事府令史尚食局主食太子左右春坊令史秘书、殿中、内侍省诸局书令史内侍省内典引尚药局太医署按摩祝禁师太常寺赞引太医署医工、针工太卜署卜师诸计史率更寺漏刻博士诸王府国司录事
四品太子詹事府左右春坊令史太子内坊令史九寺、少府、将作、国子、军器监史太子三寺、诸率府、诸署、农圃监、诸牧园苑监府、诸都护府、都水、宫苑总监史诸卫羽林军史太子左春坊诸局书令史太子典膳局主食太子右春坊诸局书令史门下省主宝、主符太医主药门下、中书省传制太子率更寺掌漏太子内坊閤郎亲王率府太医署按摩祝禁工御史台监察史
五品太子内书令史太子三寺、诸率府史大理寺司直平事史诸署农圃监诸牧园苑监史诸都护府史太子诸署府、宫门局内阍人内掌扇太子内坊道客舍人太官署监膳史良酝署掌酝掌醢署主醢诸典事亲勋翊卫率府史大理寺狱史亲王府史太子左右春坊传令史亲王国司府
六品亲勋翊卫府史诸仓关津府史太子亲勋翊卫率府史太医署药园师诸亭长太子诸署史、园史太子内坊内阍人亲王国司史公主邑司史
七品太子亲勋翊卫府史门下省主节诸掌固大史监历生天文观生诸仓关津史亲王府典军下史诸仓计史
八品守宫署掌设
九品国子学、太公庙幹诸辇者
视流外
勋品：萨宝府祓祝
四品：萨宝府率
五品：萨宝府史
右内外文武官员凡万八千八百五。（文官万四千七百七十四，武官四千三十一，内官二千六百二十，外官州县、折冲府、镇、戍、关、庙、岳、渎等万六千一百八十五。）内职掌：斋郎、府史、亭长、掌固、主膳、幕士、习驭、驾士、门仆、陵户、乐工、供膳、兽医、学生、执御、门事、学生、后士、鱼师、监门校尉、直屯、备身、主仗、典食、监门直长、亲事、帐内等。外职掌：州县仓督、录事、佐史、府史。典狱：门事、执刀、白直、市令、市丞、助教、津吏、里正及岳庙斋郎并折冲府旅帅、队正、队副等。总三十四万九千八百六十三。（内三万五千一百七十七，外三十一万四千六百八十六。）都计文武官及诸色胥史等，总三十六万八千六百六十八人。制为九品，各有从。自四品以下，亦分上下阶，大抵多因隋制。（三品以上紫衣，金鱼袋，五品以上绯衣，银鱼袋，皆执象笏。七品以上绿衣，九品以上青衣，皆木笏。光宅元年，青衣为碧。武太后时，改五品以上铜鱼袋。中宗反正，从旧。初武太后天册万岁中制，文武官加阶应入五品者，并须入仕历十六考以上，无私犯，进阶之时见居六品官及七品官以上清官者。其应入二品者，取入仕三十二考以上，并无私犯，进阶之时见居四品官者。自外从计偕者，应入仕，并不在进阶限。如有奇才异行别效殊功者，不拘此例。）
睿宗景云二年，监察御史韩琬上疏曰： 量事置官，量官置人，使官称其人，须人不虚位。除此之外，使其耕桑，任其商贾，何为引令入仕，废其本业。臣愚以为国家开仕进之门广矣，皆弃农桑工商而身趋之。当今一夫耕而供数百人食，一妇蚕而供数百人衣，遂使公私皆无储蓄。若不釐革，其弊必甚。
佑建中中忝居户部，专掌邦赋。属河朔用师，经费或阙，百姓颇困，加赋攸难。欲期集事，实在省用，所以辄上议曰： 唐虞稽古，建官惟百。夏商官倍，亦克用乂。周建六官，各有徒属，虽尚文去质，吏众事繁，然而条流不紊，职非重设。秦氏立制，多因时宜。汉初沿袭，后渐增广。光武建武六年，废罢四百馀县，吏职十置其一。魏太和中，分命使臣，省州郡吏。正始中，又并合郡县等。晋太元六年，省七百馀员。隋开皇三年，废五百馀郡。国家贞观初，省内官六百馀员。详设官之本，为理众庶，所以古昔计人置吏。故周官乡遂稍县畿，约人定员，吏无虚设。自汉魏晋隋，暨於圣唐，皆因战争流离，征缮艰劳，即省吏职，存诸方策。晋荀勖、桓温，俱有此议，息人救弊，何莫由斯。昔皋繇作士正五刑，今刑部尚书、大理卿，是二皋繇也。垂作共工利器用，今工部尚书、将作监，是二垂也。契作司徒敷五教，今司徒、户部尚书，是二契也。伯夷秩宗典邦礼，今礼部尚书、礼仪使，是二伯夷也。伯益作虞掌山泽，今虞部郎中、都水使者，是二伯益也。伯冏太仆掌车马，今太仆卿、驾部郎中，尚辇奉御、闲厩使者，是四伯冏也。古者天子有六军，汉家前后左右将军四人，今则十二卫、神策等八军，凡有将军六十人也。历代增益，以至於是，旧名不废，新职日加，名繁职重，不可遍举。所以后周依古周建六官，盖为於此。今略徵外官。别驾本因汉置，随刺史巡察，若今观察使之有副使也。参军后汉末置，参诸府军事，若今节度判官也。官名职务，迁易不同，空存虚称，皆无事实。又司田，顷景龙三年尝置，无何，以烦冗卻停，并入司户，殊为折衷。诚宜斟酌繁省，详考损益，欲求致理，必也正名。神龙中，官纪隳紊，有司务广集选人，竞收名称。其时无阙注授，於是奏署员外官者二千馀人，自尔遂为常制。当开元、天宝之中，四方无虞，百姓全实，大凡编户九百馀万。吏员虽众，经用虽繁，人力有馀，帑藏丰溢，纵或枉费，不足为忧。今兵革未宁，黎庶凋瘵。数年前，天下簿帐到省百三十馀万户。自圣上御极，分命使臣，按比收敛，土户与客户共计得三百馀万。比天宝才三分之一，就中浮寄仍五分有二。出租赋者减耗若此，食租赋者岂可仍旧。如一州无三数千户，置五六十官员，十羊九牧，疲吏烦众。顾兹大弊，实思革之。议者多云，尚有跋扈未庭，并省官吏之后，恐被罢者仕进无路，别有依讬，且縻爵禄，兼示隄防。此乃常情之说，虑非救弊之论。有才者即令荐用，不才者何患奔亡，而况各有姻戚，顾恋家产。后汉建武六年，减县省官，公孙述、隗嚣未灭；魏太和、正始中，则吴蜀鼎立；晋太元六年，吴国尚在；隋开皇三年，陈氏割据；皆招罗俊乂，志相吞灭，此时犹不虑有失贤资敌，务以救弊为谋。今田悦之徒，并是庸琐，繁刑暴赋，唯恤军戎，衣冠仕人，遇如奴虏，岂比公孙述、诸葛亮之在巴蜀，孙权、陈霸先之有江南？固无范睢业秦、贾季强狄之虑，断可知矣。今若以人情因习既久，不能改更制度，并省内官，但且权停省外官别驾、司马及参军。州县额内官，约人户减县尉。其被罢者，但有德行才器，委州府长史搜择论荐，固亦不遗器能。如或渝滥，先坐举主，谁敢罔冒，以陷刑章。其有不被举论，但全旧名，任参常调，自当修进，更俟甄收，暂罢岁时，何负此辈。如柱国，后魏末置，并是当时宿德，勋成业崇，皆主重兵，宠贵第一。周隋以后，除授至多，暨乎国家，回作勋级，唯得三十顷地耳。又开府仪同三司及光禄大夫，亦是官名，还为人多，回作阶级。随时立制，遇弊变通，不必因循，重难改作。待戎车息驾，百姓稍康，欲增庶官，则复旧制。


礼六十一沿革六十一凶礼二十三
为废疾子服议（晋宋）
晋刘智释疑： 问曰： 今有狂痴之子，不识菽麦，又能行步，起止了无人道，年过二十而死者。或以为礼无废疾之降杀，父当正服服之邪？以为殇之不服，为无所知邪？此疾甚於殇，非礼服所加也。礼之所不及，以其从例所知故也，不宜服矣。此二者将焉从？ 智答曰： 无服之殇，至爱过於成人，以其於生性自然未成，因斯而不服，以渐至於成人，顺乎其理者也。至於废疾，多感外物而得之，父母养之，或不尽理而使之然，仁人痛深，不忍不服。故礼不为作降杀，不得同殇例也。
王徽之问刘玢废疾兄女服： 记云 其夫有废疾又无子传重者，舅为之服小功 。又云 长子有废疾，降传重也 。此二条皆以其废疾降嫡从庶。谓如此虽非嫡长而有废疾，既无求婚许嫁理，且庆吊烝尝皆不得同之於人，不知当制服不？ 刘玢答： 若嫡子有废疾，不得受祖之重，则服与众子同在齐縗，盖以不堪传重，故不加服，非以废疾而降也。子妇之服，例皆小功，以夫当受重，则加大功。若夫有废疾，则居然小功，亦非降也。丧服经齐縗章，为君之祖父。传曰： 从服也 。郑注曰： 为君有祖之丧者，祖有废疾不立也。 从服例降本亲一等，君服斩，故从服周。唯孙不敢降祖，此亦是废疾不降之一隅也。
宋庾蔚之以为： 疾病者不愈而亡，弥加其悼，岂有礼无降文，情无所屈，而自替其服者邪！殇服本阶梯以至成人，岂可以病者准之！笃其爱者，以病弥可悲矣。薄其恩者，以病则宜弃矣。病有轻重，参差万绪，故立礼者深见其情，杜而不言，无降之理，略可知矣。嫡不为后，是其去传重之加，非降其本服，刘智、刘玢所言，近为得理矣。
罪恶绝服议（周晋宋）
周制，公族有死罪，则磬於甸人。（卢植曰： 公族，诸侯同族也。磬，丽系也。郊外曰甸，去天子城百里内也。不与国人同虑兄弟，故系之甸人。 郑玄曰： 不於市朝，隐之也。县缢杀之曰磬。 ）公三宥之，有司不对，走出，致刑於甸人。公又使人追之，曰： 虽然，必赦之。 有司对曰： 无及也。 反命於公。（白已刑杀。）公素服，不举，为之变如其伦之丧，无服。（卢植曰： 变饮食，终其月，如其等之丧也。 郑玄曰： 素服，於凶事为吉，吉事为凶，非丧服也。卿大夫死，则皮弁锡縗以吊。同姓则緦縗以吊。今无服，不往吊也。伦谓亲疏之比。）亲哭之。（不往吊，为位哭之而已。）
晋刘智释疑： 问曰： 昆弟骨肉以罪恶徒流死者，诸侯有服不？ 智答曰： 凡以罪恶徒者，绝之；国君於兄弟有罪者，亦绝也。旧说，诸侯於兄弟有吊服，服縗绖。此不服，则无縗绖，素服而已，不吊临其丧也。诸侯之身，体先君，奉祭祀，是以不得尽其情於所绝耳。然则不为父后者，则服之矣。
御史中丞裴祗兄弟等乞绝从弟仪曹郎耽丧服表曰： 耽受性凶顽，往因品署未了，怨恨亲亲，言语悖逆，雠绝骨肉。其兄司空秀、二息从纂、昶以下薨亡，耽皆不制服发哀。昔二叔放流，郑段不弟，皆经典所绝。耽应见流徙，未及表闻之。顷耽忧恚荒越，遂成狂病，前即槛闭，今以丧亡。罪慝彰闻，秽辱宗胄。耽见周亲以下，皆宜绝服，葬不列墓次。请处断。 户曹属韩寿议云： 祗表称二叔放流，郑段不弟，大义灭亲，至公之道。然犹作鸱鸮之诗，成王封其子胡於蔡，明王笃爱亲亲无已之意也。今耽真由病丧神，故有悖言，非管、蔡、郑段之元恶，而祗等心弃引致，不加痛伤。於礼不丧，於情不安。 东閤祭酒李彝议： 昔公孙敖为乱而亡，襄仲犹帅兄弟而哭，不废亲爱，春秋所善也。耽狂疾积年，亡殁之后，追论往意，绝不为服，窃所未安。 主簿刘维议以为： 先王制礼，因情而兴，五服之义，以恩为主。是以明亲亲之分，正恩纪属，恩崇则制重，意杀则礼降。昔周公诛管蔡，郑伯克叔段，皆正以王法，绝不为亲。耽凶顽悖戾，背义忘亲，存无欢接之恩，绝无礼服之制，循名责实，不服当矣。宜如祗所上。 记室督田岳议以为： 五服之制，本乎亲属，故贤不加崇，愚不降礼。昔公孙敖既纳襄仲之妻，又以币奔莒。至其卒也，仲欲勿哭。传曰： 丧亲之终也，情虽不同，无绝其爱，亲亲之道也。 叛君为逆，纳弟妻为乱，乱逆之罪，犹不废丧。故胤子启明，而唐尧不绝；象之傲佷，有虞加矜；周公戮弟，义先王室；郑伯灭段，传不全与。议者称此，皆非所据。又诸侯绝周，公族为戮，然犹私丧之也。（私丧犹言心丧。）丧礼大制，动为典式，与其必疑，宁居於重。 学官令徐亶议云： 昔阏伯实沈，亲寻干戈，而迁於商夏，朱象顽傲，凶国害家。然唐无绝姓之文，虞有封鼻之厚，斯以重天姓、笃所承也。周公刑叔，罪在党协禄父，欲周之亡，盖为王室耳，非以流言毁公为戮也。召公犹惧天下未解，特使兄弟之义薄，乃作棠棣之诗，以示恩亲也。耽以凶愚命卒，骨肉所哀，夫行过乎仁，丧过乎哀，未宜绝也。
宋庾蔚之谓： 夫圣人设教，莫不敦风尚俗、睦亲纠宗者也。每抑其侈薄之路，深仁悌之诲。公族有罪，素服不举，恩无绝也。若凶悖陷害，则应临事议其罪，岂但不服而已。裴耽以狂病致卒，无罪可论，田岳之议，足为允也。
师弟子相为服议（周魏晋宋）
周制，礼记檀弓云：孔子之丧，门人疑所服。（无丧师之礼。）子贡曰： 昔者夫子之丧颜回，若丧子而无服，丧子路亦然。请丧夫子，若丧父而无服。 （无服，不为縗也。吊服而加麻，心丧三年。）又曰： 事师无犯无隐，左右就养无方，服勤至死，心丧三年。 （郑玄曰： 心丧，戚容如丧父母而无服也。 又曰： 师，吾哭诸寝。 卢植曰： 有父道，故於所寝哭之。 奔丧云： 哭师於庙门外。 ）
魏王肃曰： 礼，师弟子无服，以吊服加麻临之，哭之於寝。 （蜀谯周曰： 为师，如本有服降而无服者。其为师少长所成就者，虽服除，心丧皆三年。 曹弁敏问曰： 吊服加麻者几时而除？ 郑称答曰： 凡吊服加麻者，三月除之。师、朋友、嫂、叔、族姑姊妹嫁者，皆吊服加麻者。为师出入常绖，出则变服。 ）
晋贺循谓： 如朋友之礼。异者，虽出行，犹绖，所以尊师也。按礼记： 夫子之丧，门人疑所服。子贡曰： 昔夫子丧颜回，若丧子而无服。请丧夫子若丧父而无服。 於是门人庐於墓所，心丧三年。 盖师徒之恩重也。无服者，谓无正丧之服也。孔子之丧，二三子皆绖而出。注曰 为师也 。然则凡吊服加麻者，出则变服矣。
新礼： 弟子为师齐縗三月。 挚虞驳曰： 仲尼圣师，止吊服加麻，心丧三年。浅教之师，蹔学之徒，不可皆为之服。或有废兴，悔吝生焉。宜定新礼，无服如旧。
范甯问曰： 奔丧礼 师，哭於庙门外 ，孔子曰 师吾哭之寝 ，何邪？ 徐邈答曰： 盖殷周礼异也。
宋庾蔚之谓： 今受业於先生者，皆不执弟子之礼。唯师氏之官，王命所置，故诸王之敬师，国子生之服祭酒，犹粗依古礼，吊服加麻，既葬除之，但不心丧三年耳。
朋友相为服议（周汉魏晋）
周制，檀弓云： 曾子曰：朋友之墓，有宿草而不哭焉。 （郑玄曰： 宿草谓陈根也。为师心丧三年，於朋友期可也。 王肃曰： 谓过周不复哭。 ）又曰： 朋友吾哭诸寝门之外。
汉戴德云： 以朋友有同道之恩，加麻三月。
魏刘德议问曰： 小记云 朋友虞祔而已 ，此谓主幼而为虞祔也。若都无主族，神不歆非类，当为虞祔不？ 田琼答曰： 虞，安神也。祔，以死者祔於祖也。既朋友恩旧欢爱，固当安之祔之，然后义备也。但后日不常祭之耳。 又问： 朋友无所归，於我殡，若此者当迎彼还己馆，皆当停柩於何所？ 答曰： 朋友无所归，故呼而殡之，不谓已殡迎之也。於己馆而殡之者，殡之而已，不於西阶也。
晋曹述初问： 有仁人义士，矜幼携养积年，为之制服，当无疑邪？ 徐邈答曰： 礼缘情耳。同爨緦，又朋友麻。
除心丧议（晋）
晋蔡眇之问徐野人云： 从弟心丧，当除此月，不知犹应设祭者？为应施床为地席邪？其大兄昔在西，知丧晚，心制乃应除腊月。其妹先除，不知便可著采衣不？ 徐答曰： 禫者，丧事之极也，故於此日设祭而告终。自尔之后，沈哀在心，故谓之心丧。外无节文，故服祭并阙也。晦日唯哭以写哀而已。既各尽其服，从礼而除矣。著采衣，无所疑。
周丧察举议（晋）
晋武帝泰始中，杨旌有伯母服未除而应孝廉举。天水中正姜铤言： 太常杨旌遭伯母之丧几时而被孝廉举？又已葬未？及为人后不？按：旌以去六年二月遭伯母丧，其年十一月葬，十二月应举，不为人后。乡闾之论，以孝廉四科，德行高妙，清白冠首，必不谓在哀之人，礼之所责也。
博士祭酒刘喜议： 礼，周之丧，卒哭而从政。进贡达士，为政之务也。此敬君之命，为下之顺，礼因杀而顺君命可也。今旌十二月被举，过既葬之后，因情哀杀而顺君命。三年之丧则终其服，周之丧一月而已，明情有轻重也。又按律令，无以丧废举之限。
博士爰幹议： 按礼，周丧之未，可以吊人也。君子之仕，行其义也。今以丧在四科之一，虽无善称，亦应无咎。
博士韩光议： 孝廉清白克让为德，旌本周丧之戚，猥当贡举，不能辞退，诗人有言， 受爵不让 ，旌应贬矣。
毗陵内史论江南贡举事： 江表初附，未与华夏同，贡士之宜，与中国法异。前举孝廉，不避丧孝，亦受行不辞以为宜。访问馀郡，多有此比。按天水太守王孔硕举杨少仲为孝廉，有周之丧而行，甚致清议。今欲从旧，则中夏所禁，欲不举，则方士所阙。闇塞意浅，甚以为疑。
震议曰（本论无姓）： 孝举，古之名贡。寻名责实，模格宜高。夫以宜高之姿，必以迈俗为称，动拟清流，行顾礼典。况齐縗之丧，身有伯叔之痛，腰麻贯绖，对而不言，不处大夫之位，不统邑宰之官，时无盟战，代无寇戎，不受聘使之命，不率师旅之役，丧礼宜备，哀情宜毕。古者周丧，过三月而从政。谓若今之职司，有公除也。公除之制，盖由近者多事，在官不复从礼，权宜之事耳。今当举者，咸出布衣，或在吏次。且贡选之道，在不苟之地，推让之宜，得顺其心。官无推让之刑，法无必行之制。平日且犹逊让，况周年之忧乎！若从公除，则非正官之例也。若从高贡之举，於情为慢丧，於举为昧荣，考之於礼，义则未闻。今戎车未息，礼制与古不同。今诸王官司徒吏未尝在职者，其高足成，有一举便登黄散，其次中尚书郎，被召有周丧，正假一月耳，何至孝廉独不可耳！为孝廉之举美於黄散耶？如所论以责孝廉之举，则至朝臣复何以恕之？宜依据经礼，分别州国之吏，与散官不同。
又议曰： 震以王官司徒吏，皆先由州郡之贡，而后升在王廷，策名委质，列为帝臣，选任唯命，义不得辞。故遭周丧，得从公夺之制，周则迫命俯就。至於州郡之吏，未与王官同体，其举也以孝顺为名，以廉让为务，在不制之限。於时可得固让，於宜可得不行，况兼周丧，焉可许乎！据情责实，於义不通。苟居容退之地，虽小必让；苟在不嫌之域，虽大不辞：是黄散可受而孝廉可拒也。故孝在得申之位，动则见恕。是以州国之与王官不同之理，在乎此矣。若乃权时制宜，越常从变，则孝非特命之徵，举非应务之首，庆代无纵横之务，校礼则不睹其事，唯宜折之以理，从其优者也。


兵十四
孙子曰： 水因地而制形，兵因敌而制胜。（言水因地倾侧而制其流，兵因敌之亏阙而取其胜者也。）故兵无常势，水无常形，（言兵有变化，故地有方圆。）能随敌变化而取胜者，谓之神。（势盛必衰，形露必败。故能因敌变化，胜之若神。）悬权而动。（量敌动也。）故五行无常胜，四时无常位，（五行，谓金、木、水、火、土。四时，谓春、夏、秋、冬。言五行更王，四时迭用。）日有短长，月有生死。 （兵无成势，盈缩随敌。日月盛衰，犹兵之形势或弱或强也。）
因机设权
春秋时，晋师伐秦。秦人毒泾上流，师人多死也。
春秋时，楚师伐吴，针尹固与王同舟。王使执燧象以奔吴师。（烧火燧，系象尾，使赴吴师，惊卻之。针，职深切。）
春秋时，邾人城翼，（翼，邾邑也。）还，将自离姑。（离姑，邾邑也。从离姑，则道经鲁之武城也。）大夫公孙鉏曰： 鲁将御我。 欲自武城还，循山而南。（至武城而还，依山南行，不欲过武城。）大夫徐鉏曰： 道下，遇雨，将不出，是不归也。 （谓此山道下湿。）遂自离姑。（遂过武城。）武城人塞其前，（以兵塞其前道。）断其后之木而弗殊，邾师过之，乃推而蹶之，遂取邾师。
春秋时，晋将荀吴败无终及群狄於太原，（无终，山戎也。）初，将战，魏舒曰： 彼徒我车，所遇又阨，（地险不便车。阨，乌介切。）以什共车，必克。（更增十人，以当一车之用。）困诸阨，又克。（车每困於阨道，今去车，故为必克也。）请皆卒，（去马，用步卒。）自我始。 乃毁车以为行，（魏舒先自毁其属车，为步阵也。行，户郎切。）五乘为三五。（乘车者三人，五乘十五人，今改去车，更以五人为五，分为三五。）为五阵以相离，两於前，伍於后，专为右角，参为左角，偏为前矩，（皆临时处置之名。）以诱之。狄人笑之。（笑其失常也。）未阵而薄，大败之。
战国燕师伐齐，已下七十馀城，围即墨，未下。齐将田单乃收城中得千馀牛，为绛缯衣，画以五彩龙文，束兵刃於其角，而灌脂束苇於尾，烧其端。凿城数十穴，夜纵牛，壮士五千人随其后。牛尾热，怒而奔燕军，燕军大惊。牛尾炬火光明炫燿，燕军视之皆龙文，所触尽死伤。五千人因衔枚击之，而城中鼓噪从之，老弱者皆击铜器，声动天地。燕军大骇，败走。而齐七十馀城皆复为齐。
后汉初，冯异将数万人，与贼约期会战。使壮士变服与赤眉同，伏於道侧。明日，赤眉使万人攻异前部，异裁出兵以救之。（裁少出兵，所以示弱。）贼见势弱，遂悉众攻异，异乃纵兵大战。日昃，贼气衰，伏兵卒起，衣服相乱，赤眉不复识别，众遂惊溃。追击，大破於崤底。
后汉末，袁尚征袁谭於平原，使其将审配守邺。曹公攻邺城，尚闻邺急，弃平原而救，求入城以计事者。主簿李孚请行，尚曰： 当何所办？ 孚曰： 今邺围甚急，多人则不可。 孚乃自选温信者三人，不示其谋，各给骏马，令释戎器，著平上冠，持问事杖。投暮，直抵邺下，自称曹公都督，巡历围垒，所过呵责，失候者辄捶之。自东历西，径入曹公营。当城门，复怒守围者，收缚之，因开围驰入城下。配以縋引之，孚得入城中，鼓噪皆呼万岁。守围者以状闻，公笑曰： 此非徒入，方且复出。 孚计事讫，以还而外围益急，谓配曰： 城中穀少，无用老弱为，不如驱出之，省穀。 配乃夜拣得一千人，皆令持白幡，秉脂烛，从三门而出请降。孚将所来骑，随降人而出。时守围吏闻城中悉降，火光照耀，但共观火，不复视围，孚出北门而归尚。明日，曹公闻孚已得去，曰： 果如吾言。
曹公征马超於关中，军於渭南，为贼冲突，营不得立，地又纯沙，不胜版筑。其将娄子伯说公曰： 今天寒，可起沙为城，以水灌之，须臾成冰，坚如铁石。功不达曙，百堵斯立，虽金汤之固，未能过也。 公从之，比明而就。
吴将周瑜使甘宁据夷陵，魏将曹仁围宁。吕蒙往救之，仍分遣三百人柴断崄道，贼走可得其马。军到夷陵，即日交战，所杀过半。敌夜遁去，行遇柴道，骑皆舍马步走。蒙兵追蹙击，获马三百馀匹，方船载还。
吴将贺齐讨黟、（音伊）歙，贼帅陈仆、祖山等二万人屯林历山。林历山四面壁立，高数十丈，径路危狭，不容刀楯，贼临高下石，不可得攻。军住经日，将吏患之。齐身出周行，观视形便，阴募轻捷士，为作铁弋，密於隐崄贼所不备处，以弋拓山为缘道，道成，夜令人潜上，乃多悬布以授下人，得上百数十人，四面流布，俱鸣鼓角，齐勒兵待之。贼夜闻鼓声四合，谓大军悉已得上，惊惧惑乱，不知所为，守路备崄者皆走还依众。大军因是得上。贼中有善禁术者，吴师刀剑不得拔，弓弩射矢皆还自向，辄致不利。齐曰： 吾闻之雄黄胜五兵，还丹能威敌。夫金有刃，虫有毒者，皆可禁之，以无刃之兵，不毒之虫，彼必无能为也。 遂伐木为棓，（与棒同。）列阵，四面罗布，俱鸣鼓角，勒兵待曙。贼惶遽无依，禁术不效，遂大破而降之。
十六国后赵石勒将石季龙大掠陈、蔡间而去，留将桃豹守谯城，住西台。东晋将祖逖遣将韩潜等镇东台。同一大城，贼从南门出入放牧，逖军开东门，相守四旬。逖以布囊盛土如米状，使千馀人运上台，又令数人担米，伪为疲极而息於道，贼果逐之，皆弃担而走。贼既获米，谓逖士众丰饱，而胡戎饥久，益惧，无复胆气也。
十六国前秦苻坚陷襄阳，晋将桓冲攻之。坚将慕容垂等率步骑五万救襄阳，以石越为前锋，次於沔水。垂、越夜命三军，人持火炬於树枝上，光照数里。冲惧，退还上明。
东晋末，大将宋武帝北征广固，岭南贼将徐道覆谓其帅卢循曰： 今日之机，万不可失。既克都邑，刘裕虽还，无能为也。 循从之。初，道覆密欲装舟舰，乃使人伐船材於南康山，伪云将下都货之。后称力少不能得致，即贱卖之，价减数倍，居人贪贱，卖衣物而市之。赣（古暗切）石水急，出船甚难，皆储之。如是者数四，故船板大积，而百姓弗之疑。及道覆举兵，案卖券而取之，无得隐匿者，乃并装之，旬日而办。遂举众寇南康、庐陵、豫章诸郡，守相皆委任奔走。
东晋末，宋武帝作相，率兵伐后秦姚泓，后魏遣将鹅青等步骑十万屯河北，常有数千骑，缘河随晋军进止。时军人缘河南岸，牵百丈，河流迅急，有漂渡北岸者，辄为魏人所杀掠。遣军才过岸，即退，军还，复来。宋武乃遣白直队主丁旿，（音午。）率七百人，车百乘，於河北岸上，去水百馀步，为卻月阵，两头抱河，车置七仗士，事毕，使竖一白毦。（仍吏切。羽毛饰。）魏人见数百人步牵车上，不解其意，并未动。宋武先命将朱超石戒严二千人，白毦既举，超石驰往赴之，并赍大弩百张，一车益二十人，设彭排於辕上。魏人见营阵立，乃进围营。超石先以软弓小箭射敌，敌以众少兵弱，四面俱至攻营，於是百弩俱发，又遣善射丛箭射之。魏众既多，弩不能制。超石初行，别赍大鎚并千馀张槊，乃断槊长四尺，以鎚鎚之，一槊辄洞贯三四人。魏众不能当，遂奔溃。
宋檀祗为广陵相，亡命司马国璠兄弟自北徐州界聚众数百，潜过淮，因天夜阴暗，率百许人缘广陵城得入，呌唤直上厅事。祗惊起，出门将处分，贼射之，伤股，卻入。祗密语左右曰： 贼乘暗得入，掩我不备。但打五鼓，惧晓，必走矣。 贼闻鼓鸣，将谓晓，於是奔散。追讨，尽获之。
宋将宗悫征林邑，围区粟城。林邑王范阳迈遣将范毗沙达率万馀人来救。悫谓诸将曰： 寇众我寡，难与争锋。 乃分军为数道，偃旗卧鼓，悫潜进令曰： 听吾鼓噪乃出。 山路榛深，贼了不为备，卒见军至，惊惧退走，悫乘胜追讨，散归林邑，仍攻区粟，拔之。汎海陵山，径入象浦，有大渠南来注浦，宋军阻渠置阵，林邑王倾国来逆，限渠不得渡，以具装被象。诸将惮之，请待前后军集，然后击。悫曰： 不然。吾已屠其坚城，破其锐众，我气方厉，彼已破胆，一战可定，何疑焉！ 悫以为外国有师子威服百兽，乃制其形与象相御，象果惊奔，众皆溃乱。悫率兵直渡渠奋击，阳迈遁走，其众奔散，遂克林邑。
萧齐将鲁康祚、赵公政众号一万，侵后魏荆河州之太仓口。魏将傅永率三千人击之。时康祚等军於淮南，永舍於淮北十有馀里。永量吴楚之兵好夜斫营，即夜分兵为二部，出於营外。又以贼若夜来，必应於渡淮之所，以火记其浅处。永既设伏，仍密令人以瓠盛火，渡淮南岸，当深处置之，教之云： 若有火起，即亦然之。 其夜，康祚、公政等果亲领兵来斫永营。东西二伏夹击之，康祚等奔趋淮水。火既竞起，不能记其本济，遂睹永所置之火而争渡焉。水深，溺死、斩首者数千级，生擒公政。康祚人马坠淮，晓而获其尸。
梁将侯景反，兵逼建业，众皆危惧。梁将羊侃为守城督，因伪称得外射书，云 邵陵王、西昌侯兵已至近路 ，众乃少安。贼为尖头木驴攻城，矢石所不能制。侃作雉尾炬，施铁镞，以油灌之，掷驴上，焚之俄尽。贼又东西两面起土山以临城，城中震骇。侃命为地道，潜倒其土，山不能立。贼又作登城楼车，高十馀丈，欲临射城内。侃曰： 车高堑虚，彼来必倒，可卧而观之，不劳设备。 及车动果倒，众皆服焉。贼频攻不捷，会侃病死，城方陷。
后魏雍州刺史萧宝夤据州反，魏大将长孙雉讨之，军次弘农。副将杨侃曰： 昔魏武与韩遂、马超挟关为垒，胜负之理，久而无决。岂才雄相类，算略抗衡，当以河山崄阻，难用智力。今贼守潼关，全据形势，纵曹操复出，亦无所逞奇。必须取蒲阪，飞棹西岸，置兵死地，人有斗心，潼关之贼必睹风而散。诸处既平，长安自克。 雉曰： 贼党薛循义已围河东，薛凤贤又保安邑，都督宗正孙珍停师虞阪，又不能进，虽有此计，犹用为疑。 侃曰： 孙珍本行阵一夫，因缘进达，可为人使，未可使人。一朝受元帅之任，处分三军，精神乱矣，宁堪图贼！河东治在蒲阪，西带河湄，所部之人，多在东境。循义驱率壮勇，西围郡邑，父老妻弱，尚保旧村。若步卒一临，方寸各乱，人人思归，则郡围自解。不战而胜，昭然在目。 雉从之，令其子彦等领骑与侃於弘农北渡，所统悉是骑士，习於野战，未可攻城，便据石锥壁。侃乃班告曰： 今且停军於此，以待步卒，兼观人情向背，然后行。若送降名者，各自还村，候台军举烽火，亦应之，以明降款。其无应烽者，即是不降之村，理须殄戮，赏赉军士。 人遂转相告报，未实降者，亦诈举烽，一宿之间，火光遍数百里内。宝夤将时围河东，不测所以，各自散归。长安贼平，侃颇有力。
后魏末，河北贼葛荣别帅韩楼、郝长等有众数万人，屯据蓟城，魏将侯泉率骑七百讨之。遂广张声势，多设供具，亲以数百骑深入楼境，欲执行人以问虚实。去蓟百馀里，值贼帅陈周马步万馀，泉遂潜伏以乘其背，大破之，虏其卒五千馀人。寻还其马仗，纵令入城。左右谏曰： 既获贼众，何为复资遣之？ 泉曰： 我兵既少，不可力战，事须为计以离隙之。 泉度其已至，遂率骑夜进，昧旦，叩其城门。韩楼果疑降卒为泉内应，遂遁走，追擒之。
葛荣率众将向洛阳，众号百万。魏将尔朱荣自太原讨之，率精骑七千，马皆有副，倍道兼行，东出滏口。葛荣自邺以北列阵数十里，箕张而进。荣潜军山谷为奇兵，分督将以上三人为一处，处有数百骑，令所在扬尘鼓譟，使贼不测多少。又以人马逼战，刀不如棒，密勒军士各赍棒一枚，置於马侧。至战时，不听斩级，以棒棒之而已，虑废腾逐。乃分命壮勇所当冲突，号令严明，将士同奋。荣身自陷阵，出於贼后，表里合击，大破之，於阵擒葛荣。
西魏将王罴为华州刺史，尝修城未毕，梯在城外。齐神武遣将韩轨从河东宵济袭罴，罴不知觉。比晓，轨众已乘梯入城。罴尚卧未起，闻閤外汹汹有声，罴袒身露髻徒跣，持一白梃，大呼而出。敌见之惊退，逐至东门，左右稍集，合战破之。轨众遂投城遁走。
东魏遣将斛律金寇洛阳，师至於河北。周文帝患其渡河，乃於上流纵火船而下，以烧河桥。金先备小艇，半盛以水，铁锁连之，亘绝中流。火船至而不前，须臾火灭，而桥获全。遂进军洛阳。
西魏将韦孝宽守玉壁，东魏大将齐神武命攻之。连营数十里，至於城下，乃於城南起土山，欲乘之以入。当其山处，城上先有两高楼。孝宽更缚木接之，令极高峻，多积战具以御之。敌人以楼高不得入，遂於城南堑地道，又於城北起土山，且作且攻，昼夜不息。孝宽复掘长堑，截其道，仍置战士屯於堑上。城外每穿至堑，战士即擒杀之。又於堑外积柴贮火，敌人有在地道内者，便下柴火，以皮鞴吹，火气一冲，咸即灼烂。城外又造攻车，车之所及，莫不摧毁。虽有排楯，莫之能抗。孝宽乃缝布为幔，随其所向则张设之。布既悬於空中，其车竟不能坏。城外又缚松麻於竿，灌油加火，规以烧布，并欲焚楼。孝宽复长作铁钩，利其锋刃，火竿每来，以钩遥割之，松麻俱落。又於城四面穿地，作二十一道，分为四路，於其中各施梁柱，复以油灌柱，放火烧之，柱折而城并崩坏。孝宽又随坏处竖木栅以扞之，敌不得入。城外尽其攻击之术，孝宽咸拒破之，城竟以全。
西魏末，蠕蠕侵魏，魏大将元纂御之，蠕蠕遂逃出塞。纂令将士于谨率二千骑追之，至郁对原，前后十七战，尽降其众。率轻骑出塞觇贼，属铁勒数千骑奄至，谨以众寡不敌，退必不免，乃散其众骑，使匿丛薄间，又遣人升山指麾，若分部军众者。贼遥见，虽疑有伏兵，既恃其众，不以为虑，乃进军逼谨。谨常乘骏马，一紫一騧，（音瓜。）贼先所识，乃使二人各乘一马，突阵而出。贼以为谨也，皆争逐之。谨乃率馀军击追骑，贼遂奔走，因得入塞。
西魏将王思政守颍川城，东魏太尉高岳率步骑十万来攻。思政卧鼓偃旗，寂若无人者，岳恃众，谓一战可屠，乃四面鼓譟而上。思政选城中勇骑，开门出战。岳众不能当，引军乱退。思政登城遥见岳阵不整，乃率步骑三千出邀击之，杀伤甚众，然后还城，设守御之备。岳知不可卒攻，乃多备营垒，又随地势高处，筑土山以临城中，飞梯火车，尽攻击之法。思政亦作火〈矛贊〉，（子算切。）因迅风便投之土山。又射以火箭，烧其攻具。仍募勇士，縋而出战。岳众披靡，其守土山人亦弃山而退。思政即命据其两土山，置折堞以助防守。岳等於是夺气，不敢复攻。齐文襄更益岳兵，堰洧水以灌城。虽有怪兽，每冲坏其堰，然城被灌已久，多亦颓坏。岳悉众苦攻，分任迭进，一旬之中，昼夜不息。思政身当矢石，与士卒同劳苦。又属大雪，平地三尺，众毙於锋刃及冻饿死者不可胜数。岳乃更修堰，作铁龙杂兽，用厌水怪。堰成，水大至。城中水泉涌溢，不可防止。悬釜而炊，粮力俱竭。不敢逼城。齐文襄乃率步骑十万来攻，自於堰下督励士卒，增功筑堰。时盛夏水壮，城北面遂坏。顷之，水便溢满，无措足之地，遂被擒。文襄义而礼之。
后周将贺若敦率骑六千渡江，取陈湘川，陈将侯瑱讨之，江路遂断。粮援既绝，人怀危惧，敦於是分兵抄掠，以充资费。恐瑱等知其粮少，乃於营内聚土，覆之以米，集诸营军士，各持囊，遣官司部分，若欲给粮者。因召侧近村人，佯有所访问，令於营外遥见，遂即遣之。瑱等闻之，良以为实，乃据守要险，欲旷日老敦。敦又增修营垒，造庐舍，示以持久。敦军数有叛人乘马投瑱者，遂纳之。敦又别取一马，牵以趋船，船中逆以鞭之。如是者再三，马即畏船不上。后伏兵於江岸，遣人乘畏船马以招瑱军，诈称投附。瑱便遣兵迎接，竞来牵马。马既畏船不上，敦发伏掩之，尽殪。又湘、罗之人乘轻船，载米粟及笼鸡鸭以饷瑱军。敦患之，乃伪为土人，装船伏甲士於中。瑱兵人见之，谓饷船至，逆来争取，敦甲士出而擒之。此后实有馈饷及亡命奔瑱者，犹谓之设诈，逆遣扞击，并不敢受。相持岁馀，瑱不能制。
后周末，隋文帝辅政，周大将尉迟迥在河北拒命，河南州县多从迥。隋文帝遣将于仲文讨之。迥将檀让屯成武，别将高士儒以万人屯永昌。仲文诈移书州县曰： 大军将至，可多积粟。 让谓仲文未能卒至，方椎牛享士，仲文知其怠，选精骑袭之，一日便至，遂拔成武。迥将席毗罗众十万，屯於沛县，将攻徐州。其妻子住金乡。仲文遣人诈为毗罗使者，谓金乡城主徐善净曰： 檀让明日午时到金乡，将宣蜀公令，（即尉迟迥。）赏赐将士。 金乡人以为信然，皆喜。仲文简精兵，伪建迥旗帜，倍道而进。善净遥见仲文军且至，以为檀让，乃出逆谒。仲文执之，遂取金乡。诸将多劝屠之，仲文曰： 此城是毗罗起兵之所，当宽其妻子，其兵可自归。如即屠之，彼意绝矣。 众皆称善。於是毗罗恃众来薄官军，仲文背城结阵，出军数里，设伏於麻田中。两阵才合，伏兵俱发，曳柴鼓噪，尘埃张天。毗罗军大溃，仲文乘之，贼皆投洙水而死，水为之不流。获檀让，轞送京师，河南悉平。（宽毗罗之众妻子，如吕蒙袭克南郡，恤关羽之众戚属同。）
隋开皇中，文帝大议伐陈，诸将皆云大江阔远，兵不习水，以此为疑，若一登南岸，秦兵一可当百。襄邑公贺若弼献十策。其一事，请多造船。须船既多，贼必防拟更甚。今南地无马，请付傍江诸州二十岁以上老马，令秣饲，以平陈为名，贼必惧而求马拟战。密敕刺史，令私买博大船。江南下湿，特不宜马，不逾周年，并当死尽，然终不为彼用。陈主叔宝果大造船市马，输船既多，方觉不便而止。高颎请所博得船运诸州米，贮寿阳；穿大池，以鱼莲遨游为名，造船教水战。仍以贺若弼为寿州总管，终以此平陈也。
隋炀帝初，汉王谅据并州反，代州总管李景为谅将乔锺馗所围，隋将杨义臣率兵救之。义臣自以兵少，悉取军中牛驴，得数千头，复令兵数百人，人持一鼓，潜驱山谷，出其不意。义臣晡后复与锺馗战，兵初合，驱牛驴者疾进，一时鸣鼓，尘埃张天，锺馗军不知，以为伏兵发，击之，因而大溃。
隋将刘方率兵讨林邑国，其王梵志率其徒乘巨象而战，方军不利。於是掘小坑，以草覆其上，因以兵挑之。梵志悉众而阵，方诈为奔北，梵志逐之，至坑所，其象多陷，转相惊骇，军遂乱，方纵兵击之，大破。
大唐贞观中，北狄铁勒薛延陀发同罗、仆骨、回纥等众，合二十万，度漠，屯白道川，据善阳岭，以击突厥可汗李思摩之部。思摩引其种落走朔州，留精骑以拒战。延陀乘之，及塞。太宗令张俭、李勣等率兵，数道击之。太宗诫之曰： 延陀负其兵力，逾漠而来，经途数千，马已疲瘦。夫用兵之道，见利速进，不利速退。吾先敕思摩，烧薙秋草，延陀粮肉日尽，野无所获。顷者，侦人来云，其马畜齧啖林木，枝皮略尽。卿等掎角思摩，不须前战，俟其将退，一时奋击，制胜之举也。 於是李勣击延陀之众，破之。先是，延陀击突厥沙钵罗及社尔，皆以步兵战而胜。及其将来寇也，先讲武於国中，教习步战，每五人，以一人经习战阵者使执马，而四人前战，克胜，即授马以追奔。失於应接，罪至於死，没其家口，以赏战人。至是遂行其法。突厥先合辄退，延陀乘胜而逐之。勣兵拒击之，而延陀弓矢俱发，伤我战马。李勣乃令去马步阵，率长槊数百为队，齐奋以冲之，其众溃散。副总管薛万彻率数千骑，收其执马者。其众失马，莫知所从，因击之，乃大败。
高宗遣将军裴行俭讨突厥於黑山，至朔州，谓其下曰： 兵法尚诈者，谓以权谋制敌也。若御其下，则非诚信，不可行也。前遣副将萧嗣业运粮被掠，兵多馁死，所以败也。狡寇狃忕，不可以不备。 乃诈为粮车三百乘，每车伏壮士五人，各赍陌刀、劲弩，以羸兵数百人援之，兼伏精兵，居险以待之。贼果大下，羸兵弃车散走。贼驱车就泉井，解鞍牧马，方拟取粮，车中壮士齐发，伏兵亦至，杀获殆尽，贼众奔溃。自是续遣粮运，无敢近者。
多方误之
春秋时，吴子阖庐问於伍员曰： 伐楚何如？ （员音筠。）对曰： 楚执政众而乖，莫適任患。若为三帅以肄焉，（肄，犹劳也。）一帅至，彼必皆出。彼出则归，彼归则出，楚必道弊。（罢弊於道。）亟肄以罢之，（亟音器。罢音疲。）多方以误之。既罢而后以三军继之，必大克之。 阖庐从之，楚於是乎始病，终於吴师入郢。（郢，楚都也。）
春秋时，吴伐越，越子句践御之，阵於槜李。（槜，将遂切。）句践患吴之整也，使死士再擒焉，不动。（使敢死之士往，辄为吴师所擒，欲使吴师乱取之，而吴不动矣。）使罪人三行，属剑於颈，（以剑注颈。行，户郎切。）而辞曰： 二君有治，（治军旅也。）臣干旗鼓。（犯军令也。）不敏於军之行前，不敢逃刑，敢归死。 遂自刭也。师属之目，越子因而伐之，大败吴师。
后汉末，曹公征关中，进军渡渭。马超、韩遂数请战，不许；因请割地，求送任子，公用贾诩计，伪许之，韩遂请与公相见，公与遂交马语移时，不及军事，但说京都故旧，拊手欢笑。既罢，超等问遂： 公何言？ 遂曰： 无所言也。 超等疑之。他日，公又与遂书，多所点抹，如遂改定者，超等愈疑遂。公与克日会战，先以轻兵挑之，战良久，乃纵骁骑夹击，大破之，遂、超等走凉州。
魏将田国让率兵击鲜卑轲比能，单将锐卒，深入虏庭。胡人众多，抄军前后，断截归路。国让乃进军，去虏十馀里结屯营，多聚牛马粪燃之，从他道引去。胡见烟火不绝，以为尚在，行数十里乃知之。
魏末，诸葛诞、文钦反，据寿春，招吴请援。司马文王总兵讨之，谓诸将曰： 彼当突围，决一朝之命。或谓大军不能久，省食减口，冀有他变。料贼之情，不出此二者。今当多方以乱之，备其越逸，此胜计也。 因命合围，分遣羸疾就穀淮北，廪军士大豆，人三升。钦闻之，果喜。文王愈羸形以示之，多纵反间，扬言吴救方至。诞等益宽恣食，俄而城中乏粮。诸将并请攻之。文王曰： 诞聚粮完守，外结吴人，自谓足据淮南，必不便走。今若急攻之，损游军之力。外寇卒至，表里受敌，此危道也。且坚守三面。若贼陆道而来，军粮必少，吾以游兵轻骑绝其转输，可不战而破外贼。外贼破，钦等必为我擒矣。 诞、钦等出攻长围，诸军逆击，走之。初，诞、钦内不相协，及至穷蹙，转相疑贰。诞杀钦，钦子鸯逾城降，以为将军，封侯，使巡城而呼。文王见城上持弓者不发，因令攻而拔之。
东晋初，前燕慕容廆（胡罪切）封略渐广，据棘城。晋平州刺史、东夷校尉崔毖阴结高句丽及宇文、段国等，谋灭廆以分其地。太兴初，三国伐廆，廆曰： 彼信崔毖虚说，邀一时之利，乌合而来耳。既无统一，莫相归伏，吾今破之必矣。然彼军初合，其锋甚锐，幸我速战。若逆击之，落其计矣。靖以待之，必怀疑贰，迭相猜防。一则疑吾与毖谲而覆之，二则自疑三国之中与吾有韩魏之谋者，待其人情沮惑，然后取之必矣。 於是三国攻棘城，廆闭门不战，遣使送牛酒以犒宇文，大言於众曰： 崔毖昨有使至。 於是二国果疑宇文同於廆也，引兵而归。宇文悉独官曰： 二国虽归，吾当独兼其国，何用人为。 尽众逼城，连营三十里。廆简锐士配皝，（音晃。）推锋於前；翰领精骑为奇兵，从傍出，直冲其营；廆方阵而进。悉独官自恃其众，不设备，见廆军之至，方率兵拒之。前锋始交，翰已入其营，纵火焚之，众遂大败。皝、翰皆廆之子。
十六国后燕慕容盛据辽东，其辽西太守李朗阴引后魏军，上表请发兵以拒寇。盛曰： 此必诈也。 召其使而诘之，果验，灭其族，遣将李旱率骑讨之。师次建安，召旱旋师。朗闻其家被诛也，拥三千馀户以自固。及闻旱中路而还，谓有内变，不复为备，留其子养守令支，迎魏师於北平。旱候知之，袭克令支，遣裨将追朗，及于无终，斩之。盛谓群臣曰： 前以追旱还者，朗新为叛逆，必忌官威，一则鸠合同类，劫害良善，二则亡窜山泽，未可卒平，故非意而还，以盈其怠，卒然掩之，必克之理也。 群臣皆曰： 非所及也。
齐末，东昏侯以刘山阳为巴西太守，配精兵三千，使过荆州就行事萧颖胄以袭襄阳。梁武帝时为雍州刺史，知其谋，乃遣参军王天兽、庞庆国诣江陵，遍与州府人书。及山阳西上，梁武谓诸将曰： 荆州本畏襄阳，又加以唇亡齿寒，自有伤弦之急，宁不闇同邪？我若总荆、雍之兵，扫定东夏，韩、白重出，不能为计，况以无算之昏主哉！我能使山阳至荆州便即授首，诸军试观何如。 及山阳至巴陵，梁武复令天兽赍书与颖胄兄弟。去后，梁武谓张弘策曰： 夫用兵之道，攻心为上，攻城次之，心战为上，兵战次之，今日是也。先遣天兽往州府，人皆有书。今段乘驿甚急，止有两封与行事兄弟，云 天兽口具 。及问天兽，而口无所说。行事不暗相闻，不容矫有所道。天兽是行事心膂，彼闻必谓行事与天兽共隐其事，必人人生疑。山阳惑於众口，判相嫌贰，则行事进无以自明，必恐漏吾谋内，是驰两空函定一州矣。 山阳至江安，闻之，果疑不上。颖胄大惧，乃斩天兽，送首山阳。山阳信之，将数十人驰入，颖胄伏甲斩之，送首梁武，以州归之。
东魏初，齐神武破尔朱兆，兆奔保秀容，分兵守险，出入抄掠。每扬声云欲讨之，师出复止，如此者数四。神武揣兆岁首必应会饮，使将窦泰率精骑先驱，一日一夜行三百里。兆军人因宴休惰，忽见泰军，莫不夺气，因而克之。
后周陵州木笼獠恃险，每行抄劫，周将陆腾讨之。獠因山为城，攻之不可拔。遂於城下多设声乐及诸杂伎，示无战心。诸獠果弃其兵仗，或携妻子临城观乐。知其无备，密令众军俱上，诸贼惶惧，不知所为。遂纵兵讨击，尽破之。
后周将周法尚初自陈来归，陈将樊猛济江讨之，法尚遣部曲督韩朗诈为背己奔於陈，伪告猛曰： 法尚部兵不愿降北，人皆窃议，尽欲叛还。若得军来，必无斗者，自当於阵倒戈耳。 猛以为然，引师急进。法尚乃佯为畏惧，自保於江曲。猛陈兵挑战，法尚先伏轻船於浦中，又伏精锐於古村之北，自张旗帜，逆流拒之。战数合，伪退登岸，投古村。猛舍舟逐之，法尚又疾走，行数里，与村北军合，复前击猛。猛退走赴船，既而浦中伏船取其舟楫，建周旗帜。猛於是大败，仅以身免矣。
隋高颎献取陈之策曰： 江北地寒，田收差晚，江南土热，水田早熟。量彼收获之际，徵集士马，声言掩袭，必屯兵御守，足得废其农时。彼既聚兵，我便解甲，再三若此，贼以为常。后虽集兵，彼必不信，持疑之顷，我乃济师，登陆而战，兵气益壮。 文帝行其策，陈人益弊。
隋贺若弼镇淮南。先是，弼请沿江防人每交代之际，必集历阳。於是大列旗帜，营幕被野，陈人以为大兵至，悉发国中士马。既知防人交代，其众复散。后以为常，不复设备。其后，弼以大军济江，陈人弗之觉也，遂灭陈。
大唐武德中，突厥突利、颉利二可汗到原州，太宗率兵拒之。两阵将交，太宗以数骑出，谓之曰： 不念昔日香火之言，乃来相侵。 知二可汗外同内异，故以此言疑之。颉利见太宗轻出，又闻香火之言，乃阴猜突利，因遣使曰： 王不须虑，我无恶意，更欲与王自断当耳。 於是殿军引卻也。
孙子曰： 上兵伐谋。 （敌方设谋欲举众师，伐而抑之，是其上。故太公云 善除患者，虑其未生；善保胜者，出於无形 也。）
先攻其心
战国齐将孙膑谓齐王曰： 凡伐国之道，攻心为上，务先服其心。今秦之所恃为心者，燕、赵之权。今说燕、赵之君，勿虚言空辞，必将以实利以回其心，所谓攻其心也。
汉王既破项羽於垓下，羽兵尚众，汉兵围之，而皆为楚歌，楚人久苦征战，因败思乡，遂溃。（斯亦攻心之机。）
蜀大将诸葛孔明率众定南夷帅孟获，七纵七擒，获曰： 公，天威也，南人不复反矣。 （斯攻心服之。具边防南蛮篇。）
晋大将司空刘琨守太原，群胡攻围，久未下。琨计窘，吹笳，声悲寥亮，胡夜闻之，愁思，遂溃散。（斯亦攻心之机也。）
夺敌心计
后汉初，寇恂征隗嚣，嚣将高峻守第一，（镇守处也。）遣军师皇甫文出谒恂，辞礼不屈。恂怒，斩之，遣其副归告峻曰： 军师无礼，已戮之矣。欲降，急降；不欲，固守。 峻惶恐，即日开城降。诸将皆贺，因曰： 敢问杀其使而降其城，何也？ 恂曰： 皇甫文，峻之腹心，其所取计者。今来，辞意不屈，必无降心。全之则文得其计，杀之则峻亡其胆，是以降耳。 诸将皆曰： 非所及也。


职官十三
王侯总叙
法古者多封国之制，（魏曹元首六代论、晋陆士衡五等论皆言封建之利。）是今者贤郡县之理，（贞观中，朝议封建，李伯药盛陈不可，马周继言之，遂止。）虽备徵利病，而终莫究详。尝试论之曰：在昔制置，事皆相因。物土疆，建万国，成则肇於轩后，方有可称。不应创择万人，首令分宰。盖因其豪而伏众，即其地而名国。或循沿旧政，简朴不传；或坟籍散亡，建兹复纪。涂山之会，亦云万数。夏祚经四百，已丧七千，殷氏六百年閒，又损千二百矣。爰及周赧，八百馀祀，离为十二，合为六七。始皇荡定，天下一家，历载千九百，并万而为一。众暴寡，且无虚月；大灭小，未尝蹔宁。迭寻干戈，挤人涂炭。秦睹其弊，不复建侯，才及嗣君，天下怨溃。汉祖矫枉，并建勋亲。旋则韩、彭菹醢，续有吴、楚逆乱。武、昭之后，制许推恩，分人为差，但食租税。王莽阶缘后族，克成篡夺，诸刘微劣，势同编甿。光武远惩大封，优全劳旧。邓、寇、耿、贾，国止四县。二汉所立，列郡不殊。中有伪新，乃如羿、浞。虽无涂山万国，享祚侔於夏氏。曹魏翦弱藩戚，未几覆亡。晋室分兵八王，致乱尤速。（晋以魏公族微弱，神器易迁，故委兵诸王，未几迭相攻伐，遂亡天下，所谓矫枉过当，其败愈速也。）刘宋改更旧制，国吏不得称臣。（孝武性多猜忌，诸国吏人於本国君不得称臣，改称曰 下官 也。）自兹以还，建侯日削，欲行古道，势莫能遵。天生烝人，树君司牧。人既庶焉，牧之理得，人既寡焉，牧之理失。庶则安所致，寡则危所由。汉、隋、大唐，海内统一，人户滋殖，三代莫俦。（唐虞之前，记录简略，人户损益，不可复知。夏氏以来，载籍渐备。西汉有千二百馀万户，东汉有千馀万户，隋及大唐皆有九百馀万户。虽三代致理，亦莫比焉。魏晋之后，凋耗则甚。）若以为人而置君，欲求既庶，诚宜政在列郡，然则主祀或促矣。若以为君而生人，不病既寡，诚宜政在列国，然则主祀可永矣。主祀虽永乃人鲜，主祀虽促则人繁。建国利一宗，列郡利万姓，损益之理，较然可知。夫立法作程，未有不弊之者，固在度其为患之长短耳。政在列国也，其初有维城磐石之固，其末有下堂中肩之辱。远则万国屠灭，近则鼎峙战争，所谓其患也长。（夏殷周三代，诸国相灭。魏晋鼎峙六十馀年，车书方一。永嘉之后，天下幅裂，三百馀载，江左乃平。）政在列郡也，其初有四海一家之盛，其末有土崩瓦解之虞。高、光及於国初，戡定之勋易集，所谓其患也短。（自秦二世元年，陈胜首起兵乱，至汉高平项羽，凡八年而天下定。自王莽地皇三年，海内兵起，至光武建武十二年平公孙述，凡十三年而甲兵戢。自隋文大业十一年，已有群盗起，至国家武德七年，凡十年而干戈息。）岂非已然之证欤！夫君尊则理安，臣强则乱危。（管子曰： 君尊则国安，君卑则国危。 ）是故李斯相秦，坚执罢侯置守。其后立议者，以秦祚促，遂尔归非。向使胡亥不嗣，赵高不用，闾左不发，酷法不施，百姓未至离心，陈、项何由兴乱？自昔建侯，多旧国也。周立藩屏，唯数十焉，馀皆先（去声）封，不废其爵。（楚灭六、蓼，鲁臧文仲叹曰： 皋繇、庭坚，不祀忽诸。 按：皋繇、庭坚，重於唐虞之际，封立国邑，不应殷周之时。略徵一二，是沿习也。）谅无择其利遂建诸国，惧其害不立郡县。故曰 事皆相因 ，斯之谓矣。（自五帝至於三王，相习建国之制，当时未先知封建则理，郡县则乱。而后人睹秦汉一家天下，分置列郡，有溃叛陵篡之祸，便以为先王建万国之时，本防其萌，务固其业，冀其分乐同忧，飨利共害之虑。乃将后事以酌前旨，岂非强为之说乎？）览曹、陆著论，诚谓文高理明，不本为人树君，不稽烝甿损益。观李、马陈谏，乃称冥数素定，不在法度得失，不关政理否臧。故曰 终莫究详 ，斯之谓矣。但立制可久，施教得宜，君尊臣卑，榦强枝弱，致人庶富，享代长远。为理之道，其在兹乎！
历代王侯封爵（公主并官属附）
昔黄帝旁行天下，分建万国。至於唐虞，别为五等，曰公、侯、伯、子、男，则虞书所谓辑五瑞，脩五玉，是其制也。（五瑞即公侯伯子男之瑞珪璧也。五玉亦五等诸侯执之玉也。）夏与唐虞同。
殷制，天子之田方千里，公、侯百里，伯七十里，子、男五十里。不能五十里者，不合於天子，附於诸侯。（郑玄云： 此地殷所因夏爵三等之制。 ）凡四海之内九州，州方千里。州建百里之国三十，七十里之国六十，五十里之国百有二十，凡二百一十国。名山大泽不以封，其馀以为附庸閒田。凡九州，千七百七十三国。千里之外设方伯。五国以为属，属有长。十国为连，连有帅。三十国为卒，卒有正。二百一十国以为州，州有伯。八州八伯，五十六正，百六十八帅，三百三十六长。八伯各以其属，属於天子之老二人，分天下以为左右，曰二伯。千里之内曰甸，千里之外曰采。
周制，封王者后。凡有功之诸侯，大者地方五百里，侯四百里，伯三百里，子二百里，男百里。（所因殷之诸侯，亦为黜陟之。其小者皆益之地为百里，是以周有爵尊而国小、爵卑而国大者。唯天子畿内不增。）方千里曰王畿。其外方五百里曰侯服，又其外方五百里曰甸服，又其外方五百里曰男服，又其外方五百里曰采服，又其外方五百里曰卫服，又其外方五百里曰蛮服，又其外方五百里曰夷服，又其外方五百里曰镇服，又其外方五百里曰藩服。（周之初，列爵惟五，公、侯、伯、子、男，分土唯三，公侯方百里，伯方七十里，子男方五十里，并因殷制。至周公居摄，制礼作乐，列爵分土，皆五等焉。公五百里，侯四百里，伯三百里，子二百里，男百里。）凡诸侯世子世国，（继世以诸侯，象贤。）大夫不世爵，使人以德，爵以功。（谓县内及列国诸侯为天子大夫者，不世爵而世禄，避贤。）未赐爵，视天子之元士，以君其国。（列国及县内之国。）诸侯有上大夫卿、下大夫、上士、中士、下士，凡五等。（上大夫曰卿。）诸侯之大夫，不世爵禄。（周天王之女为王姬，皆下嫁於诸侯。车服不系其夫，下王后一等。）公国孤一人。（孔安国注虞书曰： 公之孤执玄。 周礼云： 公之孤四命。 王制曰： 天子使其大夫监於方伯之国，国三人，是为三监。 使佐方伯，领诸侯，此殷礼也。其禄视诸侯之卿，其爵视次国之君，其禄取於方伯之地。盖牧国则有之。故仪礼燕礼云： 若有诸公，则先卿献之。 正义曰： 言诸者，通容牧三监，皆为公也。 ）大国三卿，皆命於天子；（命於天子者，天子选用之，如今诏书除吏矣。）次国三卿，二卿命於天子，一卿命於其君；（左传曰： 管仲受下卿之礼，避天子之二守国、高故也。 明国、高是天子之命卿也。）小国三卿，一卿命於天子，二卿命於其君。（王制曰： 小国二卿，皆命於其君。 郑注云： 误也。 正义曰： 此兼夏殷礼也。夏之大国谓公侯也，殷大国谓公也。依周而言，谓立司徒兼冢宰之事，立司马兼宗伯，立司空兼司寇也。故左传云，鲁季孙为司徒，叔孙为司马，孟孙为司空，此三卿也。以此推之，则知诸侯不立冢宰、宗伯、司寇。按崔氏云： 鲁已有孟、叔、季三卿为政，而更有臧氏及孔子并为司寇，则皆小司寇也。  ）每国下大夫五人，上士二十七人。（周礼五等国悉三卿、五大夫、二十七士，皆与此同。但公国长有四命孤一人，其卿三命，大夫再命，侯伯之卿大夫亦如之。子男之卿再命，其大夫一命，其士不命。）大国之卿不过三命，下卿再命，小国之卿与大夫一命。（不言次国者，以大国之下互明之也。此卿命则异。大夫皆同。周礼，公侯伯之卿三命，大夫再命；子男之卿再命，其大夫一命。）次国之上卿位当大国之中，中当其下，下当其上大夫。小国之上卿位当大国之下卿，中当其上大夫，下当其下大夫。（此诸侯使卿大夫覜聘并会之叙也。其位爵同，小国在下，爵异固在上耳。）至於周衰，诸侯失制，号令自己，其名不一。於是正卿当国谓之相，而楚谓之令尹。其他异同，难悉数矣。（孙卿子曰： 孙叔敖曰：吾三相楚而心愈庳，每益禄而施愈博，位滋尊而礼愈恭。 史记曰： 楚民俗好卑车，王以为不便马，欲下令使高之。孙叔敖曰： 令数下，民不知所从。王必欲高车，臣请教闾里使高其梱。 王许之。居半载，民悉自高其车，此不教而民从其化。故三得相而不喜，知其才自得之。三去相而不悔，知非己之罪。 淮南子曰： 蘧伯玉为相，子贡问： 何以理国？ 曰： 不理理之。  又曰： 子产为郑国相，一年，竖子不戏狎，斑白不提挈，僮子不犁畔；二年，市不先贾；三年，门不夜关，道不拾遗；四年，田器不归；五年，士无尺籍。 又，孔子摄行鲁相事，有喜色，乃诛大夫乱政者少正卯，与闻国政三月，鬻羔豚者弗饰贾，男女行者别於涂，涂不拾遗。四方之客至乎邑者，不求有司，皆予之以归。又，公仪休为鲁相，奉法循理，无所变更，百官自正。使食禄者不得与下民争利，受大者不得取小。客有遗相鱼者，不受。客曰： 闻君嗜鱼，何故不受？ 相曰： 以嗜鱼，故不受也。 食茹而美，拔其园葵而弃之。见其家织布好，而逐出其妇，燔其机，曰： 欲令农夫工女安所雠其货乎？ ）
秦制，爵二十等以赏功劳。二十、彻侯，（后汉志曰： 彻侯，金印紫绶，功大者食县，小者食乡、亭，得臣其所食吏民。后避汉武帝讳，改曰通侯，或曰列侯。 ）十九、关内侯，（颜师古曰： 言有侯号而居京畿，无国邑也。 荀绰百官表注曰： 时六国未平，将帅皆家关中，故以为号。 刘昭曰： 关内侯无土，寄食在所县，民租多少，各有户数为限。 如淳释曰： 列侯出关就国。侯但爵其身，有家累者，与之关内之邑，食其租税。 又有伦侯，建成侯赵亥、昌武侯冯无择是也。但有封名，而无食邑。）十八、大庶长，（刘昭曰： 自左庶长以上至大庶长，皆将军也。所将庶人更卒，故以为名。大庶长即大将军也，左右庶长即左右偏裨将军也。 ）十七、驷车庶长，（言乘驷马之车而为众庶之长。）十六、大上造，（言皆主上造之士。）十五、少上造，十四、右更，（言主领更卒，部其役事。）十三、中更，十二、左更，十一、右庶长，（言为众列之长。）十、左庶长，九、五大夫，（大夫之尊者也。刘昭曰： 自公士至五大夫，皆军吏也。 ）八、公乘，（言得乘公家之车也。刘昭曰： 自吏民爵不得过公乘，过者得贳与子若同产。然则公乘者，军吏之爵最尊者。 ）七、公大夫，（与下同。）六、官大夫，（加官者，示稍尊也，亦谓之国大夫。）五、大夫，（列位从大夫。）四、不更，（言不预更卒之事。）三、簪褭，（以组带马曰褭。簪褭者，主饰此马。）二、上造，（造，成也，言有成命於上。）一、公士。（言有爵命，异於士卒。刘昭曰： 步卒之有爵为士者也。 战国之际，秦项之间，权设班宠，有加赐以君者，盖假其位号，或空受其爵耳。则田婴为靖郭君，白起为武安君，魏冉弟为华阳君，秦昭王弟为泾阳君及高陵君，蔡泽为刚成君，其后项梁为武信君，陈馀为成安君，李左车为广武君之类是也。至汉尤多，盖在封爵之外，别加美号也。）
汉兴，设爵二等，曰王，曰侯。皇子而封为王者，其实古诸侯也，故谓之诸侯王。王子封为侯者，谓之诸侯。群臣异姓以功封者，谓之彻侯。大者不过万家，小者五六百户，以为差降。古分土而无分民，自汉始分民，而诸王国皆连城数十，逾於古制。其诸侯功德优盛，朝廷所敬异，有赐特进者，其位在三公下。其次，列侯有功德，天子命为诸侯者，谓之朝侯，其位次九卿下。皆平冕文衣，侍祠郊庙。其称侍祠侯者，但侍祠而无朝位。其非朝侯、侍祠，而以下土小国，或以肺腑宿亲若公主子孙或奉先侯坟墓在京师者，亦随时见会，谓之猥诸侯。
凡诸侯王，皆金玺盭绶，（古者印玺通名，今则尊卑有别。汉旧仪云： 诸侯王金印，黄金驼驼纽，文曰玺，谓刻曰某王之玺，赤地绶。列侯黄金印，龟纽，文曰某侯之印，紫绶。 ）掌治其国。王常冠远游冠，绶五采而多朱。自称曰寡人，教曰令。凡诸侯王官，其傅为太傅，相为丞相，又有御史大夫、诸卿，皆秩二千石，百官皆如汉朝。汉朝惟为置丞相，其御史大夫以下皆自置之。及七国作乱之后，景帝惩之，遂令诸侯王不得治民，令内史治之，改丞相曰相，省御史大夫、廷尉、少府、宗正、博士官。武帝改汉内史、中尉、郎中令之名，（内史为京兆尹，中尉为执金吾，郎中令为光禄勋。）而王国如故，员职皆不得自置。又令诸王得推恩封子弟为列侯，於是齐分为七，赵分为六，梁分为五，淮南分为三。又令诸侯十月献酎金，不如法者，国除。其县邑皆别属他郡。千户置家丞，不欲者听之。作左官之律，附益之法。自后诸侯王唯得衣食租税。至成帝绥和元年，省内史，更令相治民，（大司空何武奏罢内史；相如太守，中尉如都尉，参职。是后中尉争权，与王相奏，常不和。）太傅但曰傅。（史记： 梁孝王，景帝母弟，窦太后少子，筑东苑方三百馀里，为複道，自宫连属於平台四十馀里。赐天子旌旗，千乘万骑，拟於天子，出跸入警。招延四方豪杰，山东游士莫不至焉。 又曰： 河閒献王，景帝子也。好儒学，被服造次，必於儒者。山东诸儒多从而游。 ）
汉初，论功封列侯者，凡百四十有三人。（萧何为冠。）外戚与定天下，侯者二人。凡列侯，金印紫绶，大者食县，小者食乡、亭，得臣其所食吏民。
凡皇帝之女为公主，皆列侯尚之。（周制，王姬下嫁於诸侯，以同姓诸侯主之。公者，诸侯之尊称，故谓之公主。后汉荀爽上疏曰： 汉承秦法，设尚主之仪，以妻制夫，以卑临尊。悉宜改尚主之制，以称乾坤之性。 ）
王国有傅、（掌辅导王，初曰太傅，后除太字。史记曰： 贾谊为梁怀王太傅，王堕马死，无后，贾生自伤为傅无状，哭泣岁馀，亦死。 ）相、（本统众官，后省内史，而相理民，如郡太守。史记曰： 曹参相齐，闻胶西有盖公，善理著黄老言，乃厚币请之。盖公曰： 治道贵清净，清净民自定。 参用其术，齐国安集。及入为汉相，属其后相曰： 以齐狱市为寄，慎勿扰也。夫狱市者，所并容也。今君扰之，奸人安所容乎！吾是以先之也。  又曰： 石庆为齐相，举国皆慕其家行，不言而齐国大治，为立石相社也。 ）内史、（治国民。）中尉、（掌武事。）郎中令、（秩千石，墨绶。）仆、（本曰太仆，改曰仆，墨绶。）文学、（宋志云： 前汉王国已置文学。 ）大司农、卫士长、太仓长。（齐善医淳于意为之。）列侯国亦有相，（改所食国令长为之。汉初，诸侯王有丞相，兼有相国。按史记，周勃破燕王卢绾，得相国一人，丞相二人。景帝省之。）馀略与王国同。公主有家令、门尉，其有赐重封者。（张晏曰： 重封，益禄也。 臣瓒曰 增封 。颜师古曰： 重封谓加二号耳。 ）
成帝鸿嘉三年，诏七大夫以上皆令食邑，（秦本制，列侯乃得食邑。七大夫即公大夫。）非七大夫以下，皆复其身及户勿事。（一户之内，皆不徭赋。）是岁，又令吏民得买爵，贾级千钱。（贾读曰价。）
后汉爵亦二等。皇子封王，其郡为国。其列侯，虽邓、寇元勋，所食不过四县，为侯国。旧制，列侯奉朝请在长安者，皆位次三公。中兴以来，唯以功德赐位特进者，次车骑将军；赐位朝侯，次五校尉；赐位侍祠侯，次大夫。其馀以肺腑及公主子孙或奉坟墓，亦为猥诸侯。（汉官仪曰： 皇后父兄，率为特进侯，朝会位次三公。 故章帝启马太后曰： 汉典，舅氏之封侯，犹皇子之为王。 其功臣四姓为朝侯、侍祠侯，皆在卿校下。）明帝为四姓小侯开立学校，置五经师。（外戚樊氏、郭氏、阴氏、马氏诸子弟立学，号曰四姓小侯。以非列侯，故曰小侯。礼记曰 庶方小侯 ，亦其义也。）诸王封者，受茅土，归以立社。（胡广曰： 诸侯受封，皆受茅土，归立社稷。本朝为宫室，自有制度。至於列侯归国者，不受茅土，不立宫室，各随贫富，裁制黎庶，以守其宠。 ）罪侯归国，不得臣吏民。（后汉书曰： 张安世自昭帝时封为富平侯，传国至八代孙吉，无嗣国除。经历篡乱，二百年閒，未尝谴黜，封者莫以为比。 ）至献帝建安初，封曹操为费亭侯，亭侯之制，自此始也。二十年，曹公始置名号侯，至五大夫，与旧列侯、关内侯，凡六等，以赏军功。
初汉制，皇女皆封县公主，仪服同列侯。其尊崇者加号长公主，仪服同藩王。诸王女皆封乡、亭翁主，仪服同乡、亭侯。（汉诸王女亦谓之翁主。汉书谓齐厉王姊为纪翁主，以纪氏所生，因以为号。）章帝唯特封东平宪王苍、琅琊孝王京女为县公主。其后，汉安帝姊妹亦封为长公主，同之皇女。（蔡邕独断曰： 汉帝子女曰公主，仪比诸侯。姊妹曰长公主，仪比诸侯王。 ）其皇女封公主者，所生之子袭母封，为列侯，皆传国於后。乡、亭之封，则不传袭。（永初元年，邓太后封清河孝王庆女十一人皆为乡公主，分食邑俸。）
王国有傅、（如师，不臣，二千石。）相、（秩二千石。刁韪字子荣，为鲁相，行县，三老执辔，学官处士皆乘牛马随后。所顿亭传，辄讲经。袁忠为沛相，乘苇车，以清亮称。）内史、（如郡丞。）中尉、郎中令、（掌王大夫、郎中宿卫，官如光禄勋。）仆、（主车马。）持书、（奉使至京都。）谒者、礼乐长、卫士长、医工长、永巷长、祠祀长、郎中。其绍封削绌者，中尉、内史官属亦以率减。列侯国置相，（其秩各如本县主，治民如令长，不臣也。但纳租於侯，以户数为限。）其官随国大小为增减。食邑千户以上，置家丞、庶子各一人。（此家臣也，使理家事。）不满千户则不置家丞。旧置行人、洗马、门大夫等官，又悉省。诸公主各置家令一人。（东观书曰： 其主薨无子，置傅一人，守其家。 ）
魏黄初三年，初制，封王之庶子为乡公，嗣王庶子为乡侯，公之庶子为亭伯。其后定制，凡国王、公、侯、伯、子、男六等，次县侯，次乡侯，次亭侯，次关内侯。又置名号侯爵十八级，关中侯爵十七级，皆金印紫绶。关外侯爵十六级，铜印龟纽，墨绶。五大夫十五级，铜印环纽，亦墨绶。自关内侯皆不食租，虚封爵。
自魏始而有保、傅、相、常侍、侍郎、郎中令、中尉、大农、文学、友、谒者大夫、诸杂署令、丞。公主有家令、仆、丞、行夜督邮。王太妃有家令、仆、丞。
晋亦有王、公、侯、伯、子、男六等之封。（晋令曰： 有开国郡公、县公、郡侯、县侯、伯、子、男及乡、亭、关中、关内外等侯之爵。 ）唯安平郡公孚邑万户，制度如魏诸王。其馀县公，邑千八百户，地方七十五里。大国侯，邑千六百户，地方七十里。次国侯，邑千四百户，地方六十五里。大国伯，邑千二百户，地方六十里。次国伯，邑千户，地方五十里。大国子，邑八百户，地方五十里。次国子，邑六百户，地方四十里。男，邑四百户，地方四十里。
武帝受禅之初，泰始元年，封建子弟为王二十馀人，以郡为国。邑二万户为大国，置上中下三军，兵五千人。邑万户为次国，置上军下军，兵三千人。邑五千户为小国，置一军，兵千五百人。王不之国，宫於京师。罢五等之制。公侯，邑万户以上为大国，五千以上为次国，不满五千户为小国。初虽有封国，而王公皆在京都。
咸宁三年，诏徙诸王公皆归国。（时杨珧、荀勖以齐王攸有时名，惧惠帝有后难，乃追故司空裴秀立封建之旨，遂诏王公悉令归国。）更制户邑，皆中尉领兵。其平原、汝南、琅琊、扶风、齐为大国，梁、赵、乐安、燕、安平、义阳为次国，其馀为小国，皆制所近县益满万户。又为郡公制度如小国王，亦中尉领兵。郡侯如不满五千户王，置一军，千一百人，亦中尉领之。於时唯特增鲁国公户邑，追进封故司空博陵公王沈为郡公，钜平侯羊祜为南城郡侯。又南宫王承、随王万各於泰始中封为县王，邑千户，至是改正县王增邑为三千户，制度如郡侯，亦置一军。自此非皇子不得为王，而诸王之支庶，皆皇家之近属至亲，亦各以土推恩受封。其大国、次国，始封王之支子为公，承封王之支子为侯，继承封王之支子为伯。小国五千户以上，始封王之支子为子，不满五千户始封王之支子及始封公侯之支子皆为男，非此皆不得封。其公之制度如五千户国，侯之制度如不满五千户国，亦置一军千人，中尉领之。伯子男以下各有差，而不置军。大国始封之孙罢下军，曾孙又罢上军，次国始封之孙亦罢下军。其馀皆以一军为常。大国中军二千人，上下军各千五百人。次国上军二千人，下军千人。其未之国者，大国置守士百人，次国八十人，小国六十人，郡侯、县公亦如小国制度。既行，所增徙各如本奏。（既遣就国，而诸公皆恋京师，涕泣而去。及吴平后，齐王攸遂之国。）凡名山大泽不以封。盐铁金银铜锡，始平之竹园，别都宫室园囿，皆不为属国。其仕在天朝者，与之国同，皆自选其文武官。（晋齐王攸国相上长史缺，典书令请求差选。攸下令曰： 官人叙才，皆朝廷之事，非国所宜裁也。其令自上请之。 又当时王家人衣食皆出御府，攸乃表租秩足自供，遂求绝之。）诸入作卿士而其世子年已壮者，皆遣莅国。其王公侯以下，茅社符玺，车旗命服，一如泰始故事。凡王，金印龟纽，练朱绶，远游三梁冠，绛纱朝服，佩山玄玉。（开国郡公、县公，金章皂朱绂绶，郡侯青朱绶，同进贤三梁冠，绛朝服，佩山玄玉。开国县侯、伯、子、男，金章朱墨绶，冠玉亦同。）
初武帝践祚，封宣帝子伷为东莞郡王，始置二卿。
侯以下置官属，随国大小无定制。诸侯并三分食一。
东晋元帝大兴元年，始置九分食一。（元帝以西阳王羡属尊，元会特为设床。明帝以羡皇室元老，特为之拜。成帝诏羡依安平献王孚故事，设床帐於殿上，帝亲迎拜。）王国有傅、（傅即师也，以景帝讳故曰傅。武帝初置，亦谓之师。山公启事曰： 王楙为燕王师。 ）友、（武帝初置一人，盖因文王、仲尼四友之名。）典书令丞、（掌国教令。职官录曰： 汉制本曰尚书，改为持书，国讳又改为典书。至晋武置典书令。 ）文学、（一人。）郎中令、中尉、大农、（此为三卿。）左右常侍、（大国各二人，次国各一人，掌赞相献替。）内史、（改太守为内史。又晋书曰： 改国相为内史。 ）将军、（大国上中下军三将军，次国上下二军，将军各一人，小国上军而已。）典祠、典卫、学官令、治书中尉、司马、世子庶子、陵庙牧长、谒者、中大夫、舍人、典府等。其后省相及仆，省郎中，置侍郎二人。（初，晋文帝辅魏政，阮籍常言於帝曰： 平生曾游东平，乐其风土。 即拜为东平相。籍乘驴到郡，坏府舍屏障，使内外相通，法令清简，旬日而还。）公侯以下国官属递减。（晋书曰： 诏以寿光公郑冲及朗陵公何曾国皆置郎中令。 又曰： 元帝初渡江即晋王位，诸参军、奉车都尉、掾属者百馀人，时人谓之百六掾。 ）
宋氏一用晋制，唯大小国皆有三军。自明帝以后，皇子、皇弟虽非都督，亦置记室参军。小号将军为大郡边守置佐吏者，又不置长史，馀则同矣。凡王子为侯者，食邑皆千户。诸王世子皆金印紫绶，进贤两梁冠，佩山玄玉。
初，江夏王义恭为孝武所忌，忧惧，故奏革诸侯厅事，不得南向坐；国官正冬不得跣登国殿及夹侍；障扇不得雉尾；剑不得鹿卢形；诞马不得过二；诸侯常行车前后不得过六队；（白直夹毂，不在其限。）刀不得过银铜为饰；诸王子继体为王者，婚葬吉凶，悉依诸国公侯之礼，不得同皇弟、皇子；诸王女封县主，诸王子孙袭封之王妃及封侯者夫人，并不得卤簿。诏可。
王国有师，（改傅为之。）自内史、相、记室以下，官多与晋同。（孔觊字思远，为江夏内史，好酒多醉，而明晓政事。咸曰： 一月二十九日醉，胜他人二十九日醒。 又有辞记室参军笺曰： 记室之要，须通才敏思、性情纶密者为之。 ）
凡郡县内史、相，并於国主称臣，去任便止。孝武孝建中，始革此制，不得追敬，不得称臣，止宜云下官而已。（刘邕嗣封南康侯，河东王歆之尝为南康国相，素轻邕，后俱元会，邕性嗜酒，谓歆之曰： 卿昔尝见臣，今不能劝一杯酒乎？ 歆之效孙皓歌答之曰： 昔为汝作臣，今与汝比肩。既不劝汝酒，亦不愿汝年。 ）
公主有傅、令，傅、令不得朱服。（不得朱服，亦江夏王所奏。）
齐封爵史阙。（齐竟陵王子良开西邸，延才俊以为士林。自永明末，京邑士人盛为文章谈议，皆凑於西邸。）王国有师、（王琨为武陵王师，时王俭为宰相，属琨用东海迎吏。琨谓信人曰： 语郎，三台五省皆是郎用人。外方小郡，当乞寒贱，省官何容复夺之。 遂不果其事。）谘议、（张岱字景山，历临海、章郡、晋安三王府谘议。三王行事，事举而情得。）文学等官。（齐永明元年，竟陵王子良表置文学官。）公侯置郎中令一人卿，馀与晋、宋同。
梁封爵亦如晋宋之制。诸王皆假金兽符，第一至第五左，竹使符第一至第十左。诸金侯皆假铜兽符、竹使符，第一至第五。名山大泽不以封。盐铁金银铜铁锡及竹园、别都、宫室、园圃皆不以属国。诸王言曰令，境内称之曰殿下。公侯封郡县者言曰教，境内称之曰第下。自称皆曰寡人。相以下公文上事，皆诣典书。世子主国，其文书表疏仪式如臣，而不称臣。文书下群官，皆言告。诸王公侯国官皆称臣，上於天朝皆称陪臣，有所陈皆曰上疏。其公文曰言事。（梁南平元襄王伟，好学重士，四方游士当世知名者，莫不毕至。齐世有清溪宫，改为芳林苑，赐伟为宅，穿筑种植，与宾客游其中，梁世藩邸之盛无过。）
五等诸公位视三公，班次之。开国诸侯位视孤卿、重号将军、光禄大夫，班次之。开国诸伯位视九卿，班次之。开国诸子位视二千石，班次之。开国诸男位视比二千石，班次之。
王国置傅、相、（公以下则台各为选置之，皆掌知百姓事。）郎中令、将军、常侍、典书令、典卫长。（伯、子无典卫。）典祠以下，自选备上。诸官多同前代。若王加将军开府，则置长史、司马及记室、掾属、祭酒、主簿、录事等官属。（张绾字孝卿，自中军宣城王长史徙御史中丞。武帝使宣旨曰： 为国之急，唯在执宪直绳，用人本不限升降。晋宋代周闵、蔡廓并以侍中为之，卿勿疑是左迁。 时宣城王府资重，故有此旨。）嗣王则唯置郎中令、中尉、常侍、大农。藩王则无常侍，制与后汉同。
陈置九等，公主有家令之制。郡有王，嗣王，藩王，开国郡、县公，开国县侯，开国县伯，开国县子，开国县男，沐食侯，乡、亭侯，关内侯，关外侯。
鄱阳王之封也，遣度支尚书萧睿持节兼太宰告於太庙、五岳，尚书王质持节兼太宰告於太社。
凡亲王起家则为侍中。若将军方得有佐吏，无将军则无府，止有国官。皇太子子，冢嫡者封王，依诸王起家，馀子并封公，起家中书郎。诸王子并诸侯代子，起家给事。（三公子起家员外散骑侍郎。令仆子起家秘书郎。若员满，亦为版法曹，虽高半阶，资级秘书郎下。次令仆子起家著作佐郎，亦为版行参军。此外有扬州主簿、太学博士、国常侍、奉朝请、嗣王行参军，并起家官，未合发诏。）
皇弟、皇子府置师、长史、司马、从事中郎、谘议参军、友、掾属、记室等官。其嗣王、藩王府，则递减之。王国置郎中令、将军、常侍、典祠令、舍人等官。其嗣王、藩王，则递减其员。（诸王公参佐等官，仍为清浊，或为选司补用，亦有府牒拜授者，不拘年限，去留随意。在府之日，唯宾游宴赏，时复循参，更无馀事。若随府王在州，其僚佐等或亦得预催督。若其驱使，便有职务。其衣冠子弟，多自修立。非气类者，惟利是求，暴物乱政，皆此之类。）
后魏道武皇始元年，始封五等。至天赐元年，减五等之爵，始分为四，曰王、公、侯、子，除伯男之号。皇子及异姓元功上勋者封王。皇族及始藩王皆降为公，诸公降为侯，侯、子亦以此为差。於是封王者十人，公者二十二人，侯者七十九人，子者百有三人。王封大郡，公封小郡，侯封大县，子封小县。其后复加伯男焉。
孝文太和十八年诏： 凡王、公、侯、伯、子、男开国食邑者，王食半，公三分食一，侯伯四分食一，子男五分食一。
旧制，诸镇将刺史假五等爵及有所贡献而得假爵者，皆得世袭。延兴二年，诏革此类，不得世袭。又旧制，诸以勋赐官爵者，子孙世袭并袭军号。后改降五等，始革之，止袭爵而已。
凡公主皆嫁於宾附之国；朝臣子弟，虽名族美彦，不得尚焉。（后魏道武帝因见汉书娄敬说高帝，欲以鲁元公主妻匈奴，良久，故立此制。又江阳王女卒，灵太后诏赠乡主。）
诸王侯亦各有师、友、文学、侍郎、掾属、舍人等官。（时王国舍人应取八族及清修之门，咸阳王禧乃取任城王隶户为之，深为孝文所责。）公主有家令丞。（高平公主薨，欲使公主家令居庐制服。太常博士常景曰： 妇人无专国之理。妇人为君，男子为臣，古礼所不载，则家令不得纯臣，公主不得为正君，明矣。 乃寝。）
北齐有王、公、侯、伯、子、男六等之爵。王位列大司马上，非亲王则在三公下，封内之调，尽以入台，三分食一，公以下四分食一。王置师一人，馀官大抵与晋、宋、梁制不异。公主则置家令、丞等官。
后周制封爵，郡县亦有公、侯、伯、子、男五等爵者，皆加开国。授柱国大将军开府仪同者，并加使持节大都督。皇弟、皇子置友及学士等员外，馀吏阙闻。
隋开皇中，制国王、郡王、国公、郡公、县公、侯、伯、子、男，凡九等。（樊子盖进爵封为济公，言其公济天下，特为立名，无此郡国。）至炀帝，唯留王、公、侯三等，馀并废之。
皇伯叔、昆弟、皇子，是为亲王，及大长公主、长公主皆置官属。亲王置师、友、文学、长史、司马、谘议掾、主簿、录事、功曹、记室、户仓兵骑法士等曹参军、东西阁祭酒参军事、典签等员。嗣王则无师、友。（诸王公以下置官属，各递减。）炀帝更名王府参军为诸司书佐，属参军则直以属为名，改国令为家令，馀以国为名者皆去之。
诸公主各置家令、丞、主簿、谒者、舍人等员，郡主唯无主簿。
大唐高祖初受禅，以天下未定，广封宗室从弟及侄年始孩童者数十人，皆封为郡王。
太宗即位，问侍臣曰： 遍封宗子，於天下便乎？ 尚书右仆射封德彝对曰： 不便。历观往古封王者，今日最多。两汉以降，惟封帝子及亲兄弟。若宗室疏远者，非有大功如周之郇、滕，汉之贾、泽，并不得滥叨名器，所以别亲疏也。先朝敦睦九族，一切封王，爵命既崇，多给力役，盖以天下为私，殊非至公驭物之道也。 太宗然之，曰： 理天下本为百姓，非欲劳百姓以养己之亲也。 於是率以属疏降爵，惟有功者数人得王，馀并封县公。
贞观二年十二月，太宗谓公卿，欲使子孙长久，社稷永安，其理如何？尚书右仆射、宋国公萧瑀对曰： 臣观前代国祚所以长久者，莫不封建诸侯以为磐石之固。秦并六国，罢侯置守，二代而亡。汉有天下，参建藩屏，年逾四百。魏晋废之，不能永久。封建之法，实可遵行。 始议列土之制。
礼部侍郎李百药上议，大略曰： 自古皇王君临宇内，莫不受命上玄，飞名帝箓，缔构遇兴王之运，殷忧属启圣之期。魏武携养之资，汉高徒役之贱，非止意有觊觎，推之亦不能去也。若其狱讼不归，菁华已竭，虽帝尧之光被四表，大舜之上齐七政，非止情存揖让，守之亦不可固焉。以放勋、重华之德，尚不能克昌厥后，是知祚之长短，必在天时，政或盛衰，有关人事。宗周卜代三十，卜年七百，虽沦胥之道斯极，而文武之器犹在，斯则龟鼎之祚已悬定於杳冥也。而著述之家，多守常辙，莫不情忘今古，理蔽浇淳，欲以百王之季，行三代之法也。谓琢琱成朴，以质代文，刑措之教一行，登封之礼云毕，然后定疆理之制，议山河之赏，未为晚焉。
中书侍郎颜师古又论，大略曰： 臣愚以为当今之要，莫如量其远近，分置王国，均其户邑，强弱相济，画野分疆，不得过大，閒以州县，杂错而居，互相维持，永无倾夺。使各守其境而不能为非，协力同心则足扶京室。
特进魏徵又议，大略曰： 自隋氏乱离，百殃俱起，黎元涂炭，十不存一。始蒙圣帝，敷至仁以流玄泽，沐春风而霑夏雨。一朝弃之为诸侯之隶，众心未定，或致逃亡。其未可一也。既立诸侯，当建社庙，礼乐文物，仪卫左右，顿阙则理必不安，粗修则事有未暇。其未可二也。大夫卿士，咸资禄俸，薄赋则官府困穷，厚敛则人不堪命。其未可三也。王畿千里，征税不多，至於贡赋所资，在侯甸之外。今并分为国邑，京师府藏必虚，诸侯朝宗，无所取给。其未可四也。今燕秦赵代，俱带蕃夷，黠羌旅拒，匈奴未灭，追兵内地，远赴边庭，不堪其劳，将有他变，难安易动，悔或不追。其不可五也。
六年，监察御史马周上笺，太略如李百药，谓： 宜赋以茅土，畴其户邑，必有材行，随器方授，则虽其翰翮非强，亦可以获免尤累。昔汉光武不任功臣以吏事，所以终全其代者，良得斯术也。愿陛下深思其宜，使夫得奉天恩而子孙终其福禄也。
十一年六月，诏荆王元景等二十一王为诸州都督、刺史，咸令子孙代代承袭，非有大故，无或黜免。其后并不愿行，乃止。后定制，皇兄弟、皇子为王，皆封国之亲王。（龙朔二年制，诸王子嫡者封郡王，任职从四品下叙。其众子封郡公，从五品上叙。贞观中，王珪奏曰： 三品以上遇亲王於涂，皆降乘，违法申敬，有乖仪准。 太宗曰： 卿皆自尊而卑吾子乎？ 魏徵曰： 自古迄今，亲王班次三公之下。今三品皆天子列卿及八座之长，为王降乘，非王所宜当也。 诏从之。）亲王府各置官属，（凡府官、国官，王未出阁则皆不置。）领亲事帐内二府及国官。太子男封郡王，其庶姓卿士功业特盛者，亦封郡王。（自至德元年至大历三年，封异姓为王者，凡百一十二人。）其次封国公，其次有郡县开国公侯伯子男之号，亦九等，并无官土。其加实封者，则食其封。分食诸郡，以租调给。（自武德至天宝，实封者百馀家。自至德二年至大历三年，食实封者二百六十五家，凡食四万四千八百六十户。）
十六年制，王府官以四考为限。（高宗时滕王元婴、江王元祥、蒋王惲、虢王凤，俱以贪暴为吏人所患，有授其府官者，皆比岭外荒裔，为之语曰： 宁向儋、崖、象、白，不事江、滕、蒋、虢。 ）
嗣圣二年，初置公府官员。
武太后天授二年，又置皇孙官员。皇姑为大长公主，（后亦谓之长长公主。）姊妹为长公主，女为公主，皆封国，视正一品。（常乐长公主者，高祖之女，寿州刺史赵瑰妻也。武太后初临朝，越王贞欲举事，瑰遣使许以兵应之。公主谓其使曰： 为我报越王，与其进不与其退。汝郡王傥男子也，当不黜至今不动。 及贞败，主亦遇害也。）太子女为郡主，封郡，视从一品。亲王女为县主，封县，视正二品。凡诸王及公主，皆以亲为尊。皇之昆弟妹先拜於皇子，上书称启。
神龙初，下诏革之。二年闰正月敕： 公主府设官属。镇国太平公主仪比亲王。长宁、安乐唯不置长史，馀并同亲王。宜城、新都、定安、金城等公主，非皇后生，官员减半。其金城公主以出降吐蕃，特宜置司马。
至景龙四年六月，停公主府，依旧邑司。（时安乐公主，中宗女，恃宠骄恣，欲皇后临朝，冀得自立为皇太女，遂同谋鸩弑，既诛，废为庶人。）
唐隆元年六月敕： 公主置府，近有敕总停。其太平公主有崇保社稷功，其镇国太平公主府，即宜依旧。 （酸枣县尉袁楚客奏记於中书令魏元忠曰： 女在内，男在外，男女有别，刚柔分矣，中外斯隔，阴阳著矣，岂可相滥哉！然而幕府者，丈夫之职，非妇人之事。今诸公主并开建府僚，崇置官秩，若以女家处男职，所谓长阴而抑阳也，而望阴阳不愆，风雨无爽，其可乎？窃谓非致远之计，乖久安之策。书曰： 事不师古，以克永世，匪说攸闻。 此之谓也。君侯不正，谁正之哉！ ）
开元四年三月制，诸封国自始封至曾孙者，其封户三分减一。
十年，加永穆公主封千户。（初永穆等各封五百户，左右以为太薄。上曰： 夫百姓租赋者，非吾有也。斯皆宗庙社稷苍生是为尔。边隅战士出万死不顾一生，所赏赐才不过一二十匹。此辈何功於人，顿食厚封，约之使知俭啬，不亦可乎！ 左右以长公主皆二千户，请与比。上曰： 吾尝读后汉书，见明帝曰 朕子不敢望先帝子 ，车服下之。吾未尝不废卷叹息。如何欲令此辈望长公主乎？ 左右不敢复言。至是公主等车服不给，故加焉。自后公主皆封千户，遂成其例。）凡诸王及公主以下所食封邑，皆以课户充。州县与国官、邑官，共执文帐，准其户数，收其租调，均为三分，其一入官，其二入国。公所食邑则全给焉。
二十年五月敕： 诸食邑实封，并以三丁为限，不须一分入官。其物仍令封随庸调送入京。
亲王府置傅一人，（师范辅导，参议可否。初置王师，景云二年改为傅。）谘议参军一人，（匡正幕府，谘谋庶事。）友一人，（陪随左右，拾遗补缺。）文学二人，（修撰文章，雠校经史。）东西阁祭酒各一人，（接引宾客。）长史、司马各一人，（通判。）掾一人，（通判功、仓、户三曹。）属一人，（通判兵、骑、法、士四曹。）主簿一人，（覆省教命。）史二人，记室参军二人，（掌表启书疏，宣行教命。）录事参军一人，（受事句检。）录事一人，功曹、仓曹、户曹、兵曹、骑曹、法曹、士曹等参军各一人，（各有所主。）参军二人，行参军四人，（掌出使及杂检校。）典签二人。（宣传教命。）亲事府置典军、副典军各二人，（掌守卫陪从。）执仗亲事、（执弓刀卫从。）执乘亲事各十六人，（供进骑乘。）亲事三百三十三人。帐内府置典军、副典军各二人，（掌仪卫陪从，兼知鞍马等。）帐内六百六十七人。亲王国（施行公文准等署式。嗣王以下府准此。）国令一人，大农二人，（通判国司。）尉二人，（分判。）丞一人，（监印句稽。）小吏有差。若府主薨，则诸府佐视事帐内，过葬追退。（虽无妻子，亦准此。）其国官听终丧。（若有袭爵者，听其回事。）诸公主邑司有家令、丞、录事各一人。（并隶宗正寺，出降者不置。）


礼九十开元礼纂类二十五嘉礼九
朝集使於尚书省礼见（并辞）
其日，奉礼郎先布版位於尚书省都堂之前，京官九品以上位在东，每等异位，朝集使位在西，亦如之，皆以北为上。京官及朝集使俱常服。谒者绛公服，先引京官入就位，又谒者引诸方朝集使等入就位。奉礼立於朝集使之北，差退，赞者陪其后。京官及朝集使序立讫，奉礼曰： 再拜。 赞者承传，朝集使等俱再拜，京官等逡巡揖避；再拜讫，京官等俱答拜，朝集使等逡巡揖避。再拜讫，谒者赞称 礼毕 。群官等各以次退，朝集使亦退。其礼辞亦如之。
任官初上（诸州上佐附）
应册命之官受册讫，朝服乘辂，备仪，鸣铙吹，诣太庙南门，至下车所，铙吹止。受册者降辂，谒者引入，立於庙庭，北面西上。立定，再拜讫，又再拜辞，谒者引出，乘辂鸣铙而还。（若先受制书者，发第，备仪仗诣太庙如上仪。）
遂诣本司。将至，卑官先到，俱公服俟於别席所。初上者至，降辂，赞礼者引入，停於后堂，改著公服。仪仗陈厅事之前。赞礼者引卑官俱立於内门之外西厢，每等异位，重行东面，以北为上。初卑官就门外位，赞礼者引初上者立於厅事东阶东南，西面。赞礼者引卑官以次入，立於西阶西南，重行东面，以北为上。立定，卑官俱再拜，初上者答拜。赞礼者引卑官出。赞礼者引初上者就后堂。
卑官俱更衣，赞礼者引应坐者入立於厅事东西阶下，其应致敬者立於门外之西，东面，俱北上。赞礼者引初上者出，升堂就榻后，应坐者俱升诣座后。立定，初上者升座，应坐者各依其班而坐。其应致敬者入立於东西阶下，俱以北为上。诸流外官入立於庭，重行，北面西上，再拜讫，就东阶下品官之后。本司以印及职掌置於案，本司引入，升，诣座前，本司取印及职掌以次进置於座上之案讫，本司引案降出。诸司以次谘判三条事讫，俱兴，立於座后。赞礼者引初上者还后堂。以外降出设会如常仪。
官卑不合拜庙者，但诣上所。不判事者，礼见而已。若六品以下，初上皆常服。若先任者尊及官位等者，先任者俟於东阶下，西面，新任者入立於西阶下，东面再拜。先任者答再拜。讫，新任者还於厅事，立於东阶下，与卑官相见如上仪。（诸州长史县丞以下初上准此。）
京兆府河南牧初上（诸州刺史都督附）
其日，州牧备仪仗，至州，停於后堂。兵曹设仪仗於厅事门庭如常仪。本司设牧位於厅事楹閒近北，南向。设州官长史、司马位於堂下东方，西向，设录事参军以下位於司马之南，重行西向，皆以北为上。设诸县官位庭中近西，诸乡长位於县官之东，每等异位，重行北面，相对为首。（州助教，县博士、助教，依乡长班。）长史以下集於州南门之外，州官在东，县官在西，乡长史在州官东南。各有次，俱公服，乡长常服。司功整次纸名，入谘。赞礼者引牧出立於厅事东阶东南，西向，左右侍从如常，赞礼者立於牧南少退，俱西向。赞礼者引州官入就位，次引县令以下入门而左，又引乡长入门而右，俱入就位。立定，赞礼者引牧升自东阶，即位，南向立。又引县令及乡长五品以下自西阶升堂，进当牧前，重行北向，位如在庭之仪。立定，上下俱再拜。牧答拜，上下在位者皆逡巡避位。赞礼者引县令以下及乡长俱出。赞礼者引牧降入，赞礼者引长史以下次出，俱更衣。
本司量设牧座於堂上讫，赞礼者引县令及乡长俱就西阶下，又引长史以下入立於东阶下，俱北向。赞礼者引牧出，升堂就榻后。长史以下并县令职事五品以上应升者，合班俱升诣座后。立定，牧升座，诸应坐者俱坐。州县佐史以下入庭中，重行，北面西上，州县学生位於其后，俱再拜讫，就东阶下品官之后立。录事以印及职掌置於案，录事一人引入，升诣座前，录事取印及职掌以次进置於牧案讫，录事引案降出。诸司以次谘判三条事讫，坐者俱兴。赞礼者赞牧兴，引还后堂。长史以下降出。设会如常仪。（诸州刺史初上，准此。其乡长文武官七品以上及德行有闻者，皆升堂。）
万年长安令初上（河南洛阳县令礼同。诸县令附。）
其日，令停於后堂。设令位於厅事楹閒近北，南向。设乡长位於南方，重行北面，以西为上。其勋官依出身班，博士、助教依乡长班。又设丞位於东方，西向，设主簿及尉位於丞南，少退，西向北上。乡长以下俱集於县南门外之西，各有次。司功整次纸名入谘。赞礼者引令出立於厅事东阶东南，西向，侍从如常仪。赞礼者立於令之南，少退，俱西向。赞礼者引丞以下入就位，又引乡长入就位。立定，赞礼者引令升自东阶即位，南向立。赞礼者引乡长文武官五品以上升自西阶，进当令前，重行北面，以西为上。立定，上下在位者俱再拜，令答拜，上下在位者皆逡巡避位。赞礼者引乡长降自西阶以出，乡长在庭者继出，赞礼者引令降自东阶以入，又引丞以下以次出。
本司量设床座於堂上讫，赞礼者引乡长入立於厅事西阶下，丞以下立於门外道西，东面，俱北上。赞礼者引令出，升堂就榻后。又赞礼者引丞入及乡长文武官五品以上俱升，诣座后立。又赞礼者引主簿及尉入，立於东阶下。立定，令升座，诸应坐者俱坐。录事及佐史以下入立於庭中，北面西上，学生位於其后，俱再拜讫，就东阶下县尉后立。录事以印及职掌置於案，录事一人引入，升诣座前，录事取印及职掌，以次进置於令案讫，录事引案降出。诸司以次谘判三条事讫，丞及乡长俱兴，赞礼者赞令兴，引还后堂，乡长降出。设会如常仪。（诸县令初上，准此。其乡长文武官七品以上及德行有闻者皆升堂。）
乡饮酒（正齿位附）
乡饮酒之礼，刺史为主人，（此为贡人之中，有明经进士身兼德行孝悌，灼然明著，旌表门闾及有秀才者，皆刺史为主人。若无，上佐摄行事。）先召乡之致仕有德者谋之。贤者为宾，其次为介，又其次为众宾，与之行礼而宾举之。（介以下无其人则阙。正齿位，每年季冬，县令为主人，乡之老人六十以上有德行者一人为宾，次一人为介，又其次为三宾，又其次为众宾。）
主人戒宾，立於宾大门外之西，东面；宾立东阶下，西面。将命者立於宾之左，北面受命出，立於门外之东，西面，曰： 敢请事。 主人曰： 某日行乡饮酒之礼，请某子临之。 将命者入告。宾出立於门东，西面拜辱，主人答拜。主人曰： 吾子学优行高，应兹观国。某日展礼，请吾子临之。 宾曰： 某固陋，恐辱命，敢辞。 主人曰： 谋於父师少师，莫若吾子贤，敢固以请。 宾曰： 夫子申命之，某敢不敬须。 主人再拜，宾答拜；主人退，宾拜送。主人戒介亦如之。（戒辞曰： 某日行乡饮酒之礼，请吾子临之。 正齿位无戒宾。）
其日质明，设宾席於楹閒近北，南向；设主人席於阼阶上，西向；设介席於西阶上，东向；设众宾（正齿位云 三宾 ，下仿此。）席三於宾席之西，各南向，皆不属焉。又设堂下众宾席於西阶西南，东面北上。（正齿位设众宾席於楹閒近南，北向东上。）设两壶於宾席之东，少北，玄酒在西，加勺幂，置篚於壶南，东肆，实以爵觯。设赞者位於东阶东，西面北上。
宾、介及众宾至，立於厅事大门外之右，东向北上。执事者俱复位。主人迎宾於门外之左，西面拜宾，宾答拜。又西南面拜介，介答拜。又西南面揖众宾，众宾报揖。主人又揖宾，宾报揖。主人先入门而右，西面；宾入门而左，东面；介及众宾序入立於宾西南，东面北上；众宾非三宾者，皆北面东上。（凡宾主拜揖周旋，皆有赞相。正齿位，众宾立於三宾之后。）主人将进揖，当阶（据礼作 陈 。）揖，宾皆报揖。至阶，主人曰： 请吾子升。 宾曰： 某敢辞。 主人曰： 固请吾子升。 宾曰： 某敢固辞。 主人曰： 终请吾子升。 宾曰： 某敢终辞。 主人升自阼阶，宾升自西阶，当楣北面立。
执樽者彻幂，主人適篚，跪取爵，兴，適樽实之，进宾席前，西北面献宾。宾西阶上北面拜，主人少退，宾进於席前受爵，退复西阶上，北面立。主人退於阼阶上，北面拜送爵，宾少退。赞者荐脯醢（正齿位菹醢，下仿此。）於宾席前。（正齿位，宾以下年六十者三豆，七十四豆，八十五豆，九十及主人皆六豆。）宾自西方升席，南面立。赞者设折俎。（正齿位无折俎。）宾跪，左执爵，右取脯擩於醢，祭於笾豆之间，遂祭酒，啐酒，（啐，尝也。）兴，降席东，適西阶上，北面跪卒爵，执爵兴，適樽实之，进主人席前，东南面酢主人。主人於阶上北面拜，宾少退，主人进受，退复阼阶上北面立。宾退复西阶上，北面拜送爵。赞者荐脯醢於主人席前。主人由席东自北方升席。赞者设折俎。（正齿位无折俎。）主人跪，左执爵，右祭脯醢，遂祭酒，啐酒，兴，自南方降席，复阼阶上，北面跪卒爵，执爵兴，跪奠爵於东序端；兴，適篚，跪取觯实之以酬，复阼阶上，北面跪奠觯，遂拜，执觯兴，宾西阶上答拜，主人跪祭，遂饮卒觯，执觯兴，適樽实之，进宾席前，西北面。宾拜，主人少退。宾既拜，主人跪奠觯於荐西，兴，复阼阶上位。宾遂进席前，北面跪取觯，兴，复西阶上位，主人北面拜送。宾进席前，北面跪奠觯於荐东，兴，复西阶上位。（酬酒不举者，君子不尽人之欢以全交也。）主人北面揖，遂降立於阼阶下，西面；宾降立於西阶西，当西序，东面。（主人将与介为礼，故宾不居堂上位。）
主人进延介，主人揖介，介报揖。至阶，一让升，主人升阼阶，介升西阶，皆当楣北面立。主人诣东序端，跪取爵，兴，適樽实之，进於介席前，西南面献介。介西阶上北面拜，主人少退，介进，北面受爵，退复位。主人於介右，北面拜送爵，介少退，主人立於西阶之东。赞者荐脯醢於介席前。介进，自北方升席。赞者设折俎。（正齿位无折俎。）介跪，左执爵，右祭脯醢，遂祭酒，执爵兴，自南方降席，复西阶上，北面跪卒爵，执爵兴，介授主人爵。主人適樽实之，以酢於西阶上，立於介右，北面跪奠爵，遂拜，执爵兴。介答拜。主人跪祭，遂饮卒爵，执爵兴，进，跪奠爵於西楹南，还阼阶上，揖，降。介降立於宾南。
主人於阼阶前，西南面揖众宾，遂升，適西楹南，跪取爵，適樽实之，进於西阶上，南面献众宾之长。众宾长升西阶上，北面拜受爵。主人於众宾长之右，北面拜送。赞者荐脯醢於其席前。众宾之长升席，跪，左执爵，右祭脯醢，祭酒，执爵兴，退於西阶上，立饮讫，授主人爵，降复位。主人又適樽实之，进於西阶上，南面献众宾之次者，如献众宾长之礼，又次一人升饮亦如之。主人適樽实酒，进於西阶上，南面献堂下众宾。每一人升受爵，跪祭立饮，赞者遍荐脯醢於其位。讫，主人受爵奠於篚。
主人与宾一揖一让升，宾、介、众宾序升即席。设工人席於堂廉西阶之东，北面东上。（侧边曰廉。）工四人入，先二瑟，后二歌，工持瑟升自西阶，就位坐。工歌鹿鸣。卒歌，笙入，立於堂下，北面奏南陔讫，乃閒，歌南有嘉鱼，笙崇丘。（閒，代也。谓一歌则一吹也。）乃合乐周南关雎、召南鹊巢。（合谓歌与众声俱作也。乐无工人则阙，毋得作淫声不雅之曲。）
讫，司正升自西阶，（司正谓主人之赞。礼乐之正既成，将留宾，虑有懈惰，立司正以监之。）跪取觯於篚，兴，適樽实之，降自西阶诣阶閒，右还，北面跪奠觯，拱手少立，跪取觯，遂饮卒觯，奠觯再拜，退复西阶西。
宾降席，取觯於篚，適樽实之，诣阼阶上，北面酬主人。主人降席，进立於宾东。（初起旅酬也。凡旅酬者，少长以齿。）宾跪奠觯，遂拜，执觯兴，主人答拜，宾立饮卒觯；適樽实之，进阼阶上，东南面授主人，主人再拜，宾少退；主人受觯，宾於主人之西，北面拜送，（旅酬同阶，礼杀。）宾揖，复席。主人进西阶上，北面酬介，介降席自南方，进立於主人西，北面。主人跪奠觯，遂拜，执觯兴，介答拜，主人立饮卒觯，適樽实之，进西阶上，西南面立。介拜，主人少退；介受觯，主人於介东，北面拜，主人揖，复席。司正升自西阶，近西，北面立，相旅曰： 某子受酬。 受酬者降席自西方，进，北面立於介右。（旅，序也。於是介酬众宾，众宾又以次序相酬也。某者，众宾姓也。同姓则以伯仲别之。又同，则一以某字别之。受酬者由介东，尊介，使不失故位。）司正退立於序端，东面。（避受酬者，又便其赞相上下。）介跪奠觯，遂拜，执觯兴，某子答拜，介立饮卒觯，適樽实之，进西阶上，西南面授某子，某子受觯，介立於某子之左，北面揖，复席。司正曰： 某子受酬。 受酬者降席自西方，立於某子之左，北面。某子跪奠觯，遂拜，执觯兴，受酬者答拜，某子立饮卒觯，適樽实之，进西阶上，西南面授之。受酬者受觯，某子立於受酬者之右，揖，复席。次一人及堂下众宾受酬亦如之。卒受酬者以觯跪奠於篚，兴，复阶下位。
司正適阼阶上，东面受命於主人。主人曰： 请坐於宾。 司正回北面，告於宾曰： 请宾坐。 宾曰： 唯命。 （宾主之词，皆司正传。）宾坐，各就席坐。（若宾主俱公服者，则皆降，脱屦於阶下，主人先左，宾先右。礼毕，降纳如常。正齿位，司正適篚跪取觯，兴，进立於楹閒，北面，乃扬觯而言曰： 朝廷率由旧章，敦行礼教。凡我长幼，各相劝勖，忠於国，孝於亲，内睦於闺门，外比於乡党，无或愆堕，以忝所生。 宾主以下皆再拜。司正跪奠觯，再拜，跪取觯，饮，卒觯，兴。宾主以下皆坐。司正適篚，跪奠觯，兴，降，复其位。）司正降复位。乃羞，（羞，进也。所进者肉胾醢。正齿位无进羞。）无算爵。（算，数也。宾主燕饮，爵行无数，醉而止。三宾以上，赞者二人行爵，以下取足而已。正齿位又无算乐，燕乐亦无数，或閒或合，尽欢而止也。）主人之赞者与焉。燕讫，宾主俱兴，宾以下降自西阶，主人降自东阶。宾以下出立於门外之西，东面北上；主人送於门外之东，西面再拜，宾、介逡巡而退。
宣赦书
其日质明，本司承诏宣告内外，随职供办。守宫设文武群官次於朝堂如常仪。群官依时刻皆集朝堂，俱就次各服其服。奉礼设文武群官次版位於顺天门外，东西当朝堂之南，文东武西，重行北面，相对为首。设中书令位於群官西北，东向。刑部侍郎帅其属先陈金鸡於西朝堂之东，南向。置鼓杖於金鸡之南。遂击鼓，每一鼓投一杖。刑部侍郎录京师见囚，集於群官之南，北面西上。囚集讫，鼓止。通事舍人引群官各就位。中书令受诏讫，遂以诏书置於案，令史二人对举案。通事舍人引中书令，持幡节者前导，持案者次之，诣门外位立。持节者立於中书令之南，少西，令史举案者立於中书令西北，俱东面。立定，持节者脱节衣，持案者进诣中书令前，中书令取诏书，持案者以案退复位。中书令称 有诏 ，群官皆再拜。宣诏讫，群官又再拜，舞蹈，又再拜。刑部释囚。刑部尚书前，受诏书，退复位。持节者加节衣。通事舍人引中书令，幡节前导而入。通事舍人引群官还次。
群臣诣阙上表
前一日，守宫设文武群官次於朝堂如常仪。
其日，量时刻文武群官集，俱就位各服朝服。奉礼设群官位於东朝堂之前，近南，文东武西，重行北面，相对为首。设中书令位於群官之北，南向。设奉礼位於群官东北，赞者二人在南，少退，俱西向。奉礼帅赞者先就位。谒者引群官各就位。礼部令史二人，绛公服，对举表案立於奉礼之北，西面。立定，典谒引中书令出就南面位。礼部郎中引表案诣中书令前，郎中取表以授，中书令受表，郎中、举案退复位。奉礼曰： 再拜。 赞者承传，群官在位者皆再拜。通事舍人引中书令以表入奏，出复位，南面称 有诏 ，群官再拜。宣诏讫，又再拜。谒者引为首一人进，北面受表，退复位。舍人引中书令入，谒者引群官还次。
群臣奉参起居
前一日，守宫设文武群官次於朝堂如常仪。
其日，依时刻文武群官九品以上俱集朝堂次。奉礼设文武群官位於东朝堂之前，文左武右，重行北面，相对为首。又设奉礼位於文武官东北，赞者二人在南，少退，俱西向。又设通事舍人位於文官为首者之北，少东，西向并如常。奉礼帅赞者先就位。舍人各引文武群官俱就位。立定，舍人引为首者少进，通起居讫，退复位。奉礼唱： 再拜。 赞者承传，群官在位者皆再拜。舍人入奏讫，舍人承旨出，复位，西面称： 敕旨。 群官在位者皆再拜。宣敕讫，又再拜。舍人及群官俱退。
皇帝遣使诣蕃宣劳
前一日，执事者设使者次於大门外道东，南向。
其日，使者至，执事者引就次，使者以下俱公服。蕃主朝服立於东阶东南，西面。使者出次，执事者引使者立於大门外之西，东面。使副立於使者西南，持节者立於使者之北，少退，令史二人对举诏书案立於使副西南，俱东向。执事者引蕃主迎使者於门外之南，北面再拜。使者不答拜。执事者引使者入，持节者前导，持案者次之，入门而左。使者诣阶閒，南面立。持节者立於使者之东，少南，西面。使副立於使者西南，持案者立使副西南，俱东面。执事者引蕃主入立於使者之南，北面。持节者脱节衣。持案者进使副前，使副取诏书，持案者退复位；使副进授使者，退复位。使者称： 有诏。 蕃主再拜。使者宣诏讫，蕃主又再拜。执事者引蕃主进使者前，北面受诏书，退立於东阶东南，西面。持节者加节衣，执事者引使者，持节者前导，持案者次之，出，复门外位。执事者引蕃主拜送於大门外。使者还於次，执事者引蕃主入。
皇帝遣使诣诸州宣抚
前一日，本司设使者次於州大门外道右，南向。又设应集之官次於大门外，文官在道东，武官於使者次西南，俱南向，相对为首。
其日，使者将至，刺史出城，迎於一里外。相去九十步许，刺史於路左下马，使者下马，皆少进，使者命刺史乘马，使者与刺史俱乘马而行。（使者至镇及县，其镇将与县令迎，与刺史同。若使者五品以上，镇将、县令六品以下，则使者不下马，命镇将、县令乘马而已。若临边者，不出迎。）应集者至州门外，各就次服朝服，非朝服者公服。（应受制者及应版授官路远不及期者，则使至别定集日。）本司设使者位於厅事阶閒，南向。设刺史位於使者位之南，北向。设应集之官位於刺史后，每等异位。若有诸老，则位於诸官之后，俱重行北面，以西为上。又设刺史以下位於大门外之东，每等异位，重行西面，以北为上。
使者至，掌次者引就次。（若别日宣劳，则使者停於馆，应集者至日乃集。）刺史入。使者以下皆公服，制书及版各置於案。赞礼者引应集之官就门外位。诸老应受版者齿位。（八十以上者杖於位。）刺史朝服以出，行参军引立於东阶东南，西面。使者出次，赞礼者引使者，持幡节者前导，立於门西，东面。持幡节者立於使者之北，少退，使副立使者西南，史二人对举制书及版案立於使副西南，俱东面北上。（若版多，则量加於案。）立定，行参军引刺史迎於大门外之南，北面再拜。引刺史先入立於内门外之东，西面，州官立於其后。
赞礼者引使者，持幡节者前导，入门而左，使副以下从之。使者诣阶閒就位，南面立。持幡节者立於使者之东，少南，西面，幡在南。使副立於使者西南，持案者立於使副之南，少退，俱东面。行参军引刺史，赞礼者引应集之官，以次入就位。立定，持节者脱节衣。持案者进使副前，使副取制书，持案者退复位；使副以制书进授使者，退复位。使者称： 有制。 刺史等再拜。宣制讫，刺史等又再拜。行参军引刺史进诣使者前，北面受制书讫，退立於东阶东南，西面。赞礼者以次引应受制者别受制如上仪。（凡同制书者皆同拜。）讫，引立於刺史东南，西面北上。若有版授，史以案诣使副前，使副取版进授使者，皆如初。赞者引为首者一人少前，使者称： 有制。 为首者再拜。宣制讫，为首者又再拜。赞礼者引为首者进诣使者前，北面受版。若有束帛赈恤，依式宣付。（凡老者拜，八十以上一坐再拜，九十以上子弟拜受。）讫，引立刺史之后。又引次受者亦如之。讫，持节者加节衣。赞礼者引使者出，使者幡节导之以出，使副以下从之，俱复门外位。诸老以版授子弟。行参军引刺史，赞礼者引州府之官及诸老出，复门外位。立定，刺史拜送，赞礼者引使者还於次，行参军引刺史入，赞礼者引州官及诸老还次。
若在诸县宣劳、版授，如在州之仪。使者若於随便宣制受赐物者，县令先集乡望立於馆门外之南，重行，北面西上。使者至，立於门西，东面。乡望俱再拜。使者入，诣厅事前，南面立。乡望随入。宣劳授受及拜送皆如上仪。凡使至，先问百年者，有则宣制致饩，（酒米牲物。）皆子弟代受之。
皇帝遣使诣诸州宣制劳会
前一日，本司设使者次於大门外道右，南向。又设应集之官次於大门外，文官道东，武官於使次西南，俱南向，相对为首。
其日质明，应集之官到州门外，各就次服朝服，非朝服者以公服。本司设使者位於厅事阶閒，南向。设刺史位於使之南，北向。设应集之官位於刺史之后，每等异位，重行北面，以西为上。又设刺史以下位於大门外之东，每等异位，俱重行西面，以北为上。
使者至，掌次者引就次，以制书置於案，使者以下皆公服。赞礼者引应集之官俱就门外位。刺史朝服以出，行参军引立於东阶东南，西面。使者出次，赞礼者引使者立於门西，东面，史二人对举制书案立於使者西南，俱东面。立定，行参军引刺史迎於大门外之南，北面再拜。行参军引刺史先入立於内门外之东，西面，州官立於其后。
赞礼者引使者入门而左，持案者从之。使者诣阶閒就位，南向立，持案者立於使者西南，东面。行参军引刺史，赞礼者引应集之官以次入就位。立定，持案者进使者前，使者取制书，持案者退复位。使者称： 有制。 刺史等再拜。宣制讫，又再拜。行参军引刺史进诣使者前，北面受制书，退立於东阶东南，西面。赞礼者次引应受制者别受制，如上仪。（凡同制书者皆同拜。）讫，引立於刺史东南，西面北上。赞礼者引使者出，持案者从之，俱复门外位。行参军引刺史，赞礼者引州官以次出，俱就门外位。刺史拜送。赞礼者引使者还於次，行参军引刺史入，赞礼者引州官各还次。
将会，本司改设刺史以下位於厅事之庭如常礼。又铺使者席於厅上楹閒，东向；刺史席於使者之东，西向；州官之席於刺史之后，各依资品俱南上。席於庭者，文官在东，武官在西，皆北上。设讫，刺史以下各服公服若常服。赞礼者引使者，行参军引刺史，又赞礼者引应会之官，俱就门外位。立定，赞唱者先入就位。赞礼者引使者先入，行参军引刺史，赞礼者引应会之官，以次入就位。立定，赞唱者曰： 再拜。 在位者皆再拜。赞礼者引使者，行参军引刺史，又赞礼者引应升阶者，诣东西阶以次升，各立於席后。其位於阶下者，又引就席后。上下立定，俱就席，俯伏，坐，遂行酒。酒至，上下皆俯伏，兴，立於席后，俱再拜，搢笏，立受酒，升席，俯伏，坐饮。酒行三周，进食。食至，上下皆俯伏，兴，立於席后。设食讫，俱升席，俯伏，坐食。讫，仍行酒。会毕，俱兴，各以次引降复位。立定，赞唱者曰： 再拜。 在位者皆再拜，以次引出。（若无台使，会位赞拜亦准此。）
皇帝遣使诣诸州宣赦书（镇与州同。）
其日，本司设使者次於州之大门外道右，南向。使者至，掌次者引就次，以赦书置於案。应集之官至州门外服朝服，非朝服者公服。本司设使者位於厅事阶閒，南向。设刺史位於使者位之南，北面。设应集之官位於刺史之后，文官在东，武官在西，每等异位，重行北面，相对为首。又设门外位：文官於门东，西向，武官於门西，东向，俱每等异位，重行，以北为上。本司录州见囚，集於州门之外，北面西上。赞礼者引应集之官俱就门外位。刺史朝服以出，行参军引立於东南，西向。使者出次，赞礼者引立於门西武官之前，少北，东向。史二人对举案，立於使者西南，俱东面。立定，行参军引刺史迎於大门外之南，北面再拜。行参军引刺史先入，立於内门外之东，西面，州官立於其后。
赞礼者引使者入门而左，持案者从之，使者诣阶閒就位，南面立；持案者立於使者西南，东面。行参军引刺史，赞礼者引应集之官以次入就位。立定，持案者以案进使者前，使者取赦书，持案者退复位。使者称： 有制。 刺史以下皆再拜。宣赦书讫，又再拜，舞蹈，又再拜。本司释囚。行参军引刺史进使者前，北面受赦书，退复位。赞礼者引使者出，持案者从之，俱复门外位。行参军引刺史，赞礼者引州官以次出，复门外位。刺史拜送。赞礼者引使者还於次，行参军引刺史入，赞礼者引州官各还次。
诸州上表
前一日，本司设应集之官次於州大门外，文官道东，武官道西，俱南向，相对为首。
其日夙兴，本司设使者位於厅事阶閒，南向。设刺史位於使者位之南，北向。设应集之官位於刺史之后，文官在东，武官在西，每等异位，重行北面，相对为首。设赞唱者位於东阶东南，西向北上。设应集之官门外位，文官於门东，西向，武官於门西，东向，俱每等异位，重行，以北为上。
质明，应集之官至州门外，各就次服朝服，非朝服者公服。赞礼者引应集之官俱就门外位。赞唱者先入就位，佐史对举表案，立於赞唱者之西，北向。（表每一等为一案。）刺史朝服以出，行参军引就位。赞礼者引应集之官以次入就位。立定，赞礼者引使者入门而右，诣阶閒就位，南向立。赞礼者引表案诣使者前，使者取表，赞礼者引案退复位。馀表案位於使者西北，南向东上。赞唱者曰： 再拜。 刺史以下皆再拜。赞礼者引使者出，举表案者从之。行参军引刺史入，赞礼者引州官以次出。
上表者若止一人，则不须诸官陪位。上表者立於厅事东阶东南，西面；持案者立於上表者东南，俱西面。使者入立於阶閒，南向。持案者以案进上表者前，上表者取表，持案者退复位。上表者诣使者前授表，退，北面再拜。使者出，上表者入。


礼七十九开元礼纂类十四吉礼十一
皇帝封祀泰山（禅社首山附）
銮驾进发（禅仪无此篇）
皇帝将有事於泰山，有司卜日如别仪。告昊天上帝、太庙、太社皆如巡狩之礼。（告太庙，高祖祝文加封祀配神作主之意，告睿宗祝文加禅祭配神作主之意。）皇帝出宫，备大驾卤簿，軷於国门，祭所过山川、古先帝王、名臣、烈士，皆如巡狩之礼。通事舍人承制问百年。所经州县，刺史县令先待於境。至泰山下，柴告昊天上帝於圜丘坛，如巡狩告至之礼。（有司摄事。）前祀所司以太牢祭於泰山神庙如常式。
斋戒
前七日，太尉戒誓百官，（封云封於泰山，禅云禅於社首山，斋仪同封祀。）皇帝散斋於行宫后殿四日，致斋於前殿三日，服衮冕结珮等并如圜丘仪。（百官如别仪。）
制度
将作大匠先领徒於泰山上立圜台，广五丈，高九尺，土色各依其方；又於圜台上起方坛，广一丈二尺，高九尺；其台坛四面各为一陛。玉板长一尺三寸，广五寸，厚五分，刻牒为字，以金填之，用金匮盛。（其玉牒文，中书、门下进取进止，所由承旨请内镌。其石检等，并如后制。）郊社令积柴为燎坛於山上圜台之东南，量地之宜。柴高一丈二尺，方一丈，开上，南出户，方六尺。又为圜坛於山下，三成十二陛，如圜丘之制，随地之宜。坛上饰以玄，四面依方色。坛外为三壝。郊社令又积柴於坛南，燎如山上之仪。又为玉册，皆以金绳连编玉牒为之。每牒长一尺二寸，广一寸二分，厚三分，刻玉填金为字。（少府监量文多少为之。）又为玉匮一，长一尺三寸，并检方五寸，当缠绳处刻为五道，当封宝处刻深二分，方取容受命宝印，以藏正座玉册。又为金匮二，以藏配座玉册，制度如玉匮。又为黄金绳以缠玉匮、金匮。又为石〈石感〉以藏玉匮，用方石再累，各方五尺，厚一尺，纵凿石中，广深令容玉匮。〈石感〉旁施检处，皆刻深三寸三分，阔一尺，南北各二，东西各三，去隅皆七寸。缠绳处皆刻深三分，阔一寸五分。为石检十枚，以检石〈石感〉，皆长三尺，阔一尺，厚七寸；皆刻为三道，广一寸五分，深四寸，当封处大小取容宝印，深二寸七分；皆有小石盖，制与封刻处相应，以检擫封印；其检立於〈石感〉旁当刻处。又为金绳三，以缠石〈石感〉各五周，径三分。为石泥以封石〈石感〉。（以石末和方色土为之。其封玉匮、金匮、石〈石感〉同用受命宝，并所司量时先奏请出之。）为距石十二枚，皆阔二尺，厚一尺，长一丈，邪刻其首，令与〈石感〉隅相应，分距〈石感〉四隅，皆再累。为五色土圆封，以封石〈石感〉，上径一丈二尺，下径三丈九尺。（禅礼制度：将祭，将作先於社首山禅所为禅祭坛，如方丘之制。八角三成，每等高四尺。上阔十六步，设八陛。上等陛广八尺，中等陛广一丈，下等陛广一丈二尺。为三重壝，量地之宜。四面开门。玉册、石〈石感〉、玉匮、金匮、金泥、检距、圆封、立碑等，并如封祀之仪。）
陈设
前祀三日，卫尉设文武侍臣次於山下封祀坛外壝东门之内道北，皆文官在左，武官在右，俱南向。设诸祀官次於东壝之外道南，北向西上。三师南壝之外道东，诸王於三师之南，俱西向北上。文官从一品以下九品以上於祀官之东，皇亲五等以上诸亲三等以上於文官之东，东方诸州刺史县令又於文官之东，俱北向西上。介公、酅公於南壝之外道西，东向；诸州使人於介公、酅公之西，东向。诸方之客，东方南方於诸王东南，西向；西方北方於介公、酅公西南，东向：皆以北为上。武官三品以下九品以上於西壝之外道南，北向东上。设陈馔幔各於内壝东门西门之外道北，南向，北门之外道东，西向。（坛上及东方之馔陈於东门外，南方及西方之馔陈於西门外，北方之馔陈於北门外。）
前祀二日，太乐令设宫悬之乐於山下封祀坛之南，内壝之外，如圜丘仪。右校扫除坛之内外。（禅仪：祭前三日，尚舍坛长施大次於外壝东门内道北，尚舍奉御铺御座。守宫设文武官次於大次前，东西相向。诸祀官次於东壝外，文官九品以上於祀官东，皇亲诸亲又於其东，蕃客又於其东。介公、酅公於西壝外道南，武官九品以上於介公、酅公西，蕃客又於其西。褒圣侯於三品文官下。有诸州使，分於文武官后。设陈馔幔於内壝东西门外道北，南向。其坛上及东方馔陈於东门外，南方西方北馔陈於西门外。其陈乐悬则树灵鼓。右校扫除又为瘗埳於坛壬地。）
前祀一日，奉礼郎设祀官公卿位於山下封祀坛内壝东门之外道南，分献之官於公卿之南，执事者位於其后，每等异位，重行，西面北上。设御史位於坛上，一位於东陛之南，西向，一位於西陛之南，东向。设奉礼位於乐悬东北，赞者二人在南差退，俱西向。设协律郎位於坛上南陛之西，东向。设太乐令位於北悬之间，当坛北向。
设从祀之官位：三师位於悬南道东，诸王位於三师之东，俱北面西上。介公、酅公位於道西，北面东上。文官从一品以下九品以上於执事之南，东方诸州刺史县令又於文官之南，每等异位，重行西向，俱以北为上。武官三品以下九品以上位於西方，值文官，皇亲五等以上、诸亲三等以上於武官之南，每等异位，重行东向。诸州使人位於内壝南门之外道西，重行东面，皆以北为上。设诸国客使位於内壝南门之外，东方南方於诸王东南，每国异位，重行北向，以西为上；西方北方於介公、酅公西南，每国异位，重行北面，以东为上。其褒圣侯於文官三品之下，诸州使人各於文武官后。（禅仪：奉礼设御位於坛东南。设祀官位於内壝东门外道南，分献官於祀官南，执事者位於其后。设御史位二於坛下，一位於东南，西向，一位於西南，东向，令史陪后。设奉礼位於悬东北，赞者二人在南差退。协律郎於坛上，太乐令於北悬间，并如常。设望瘗位於坛东北。从祭官於执事南，皇亲又於南，诸州刺史县令又於南，蕃客又於南。介公、酅公於内壝西门外道南，武官於后，蕃客於武官南。设门外位於东西壝门外道南，皆如设次之式。）
设牲榜於山下封祀坛之外，当门西向。苍牲一居前，（正座。）又苍牲一；（配座。）青牲一在北少退，南上，次赤牲一，次黄牲一，次白牲一，次玄牲一；（以上五方帝座。）又青牲一，（大明。）又白牲一，（夜明也。禅礼，设牲榜於东壝外如式，正座黄牲一，居前；配座黄牲一，在北少退；神州黝牲一，在南少退。）设廪牺令位於牲西南，史陪其后，俱北向。设太祝位於牲东，各当牲后，祝史陪其后，俱西向。设太常卿省牲位於牲前，近北。又设御史位於太常卿之西，俱南向。
设昊天上帝酒樽於圜台之上下：太樽二、著樽二、牺樽二、山罍二在坛上，於东南隅，北向；象樽二、壶樽二、山罍四在坛下，於南陛之东，北面西上。设配帝著樽二、牺樽二、象樽二、山罍二在坛上，皆於昊天上帝酒樽之东，北向西上。其山下封祀坛设五帝日月，俱太樽二，在神座之左。其内官每陛间各象樽二在第二等，中官每陛间各壶樽二在第三等，外官每陛间各概樽二於内壝之内，众星每道间各散樽二於内壝之外。凡樽各设於神座之左而右向。（五帝日月以上之樽置於坫，内官以下樽俱籍以席，皆加勺幂，设爵於樽下。禅仪，设皇地祇太樽二、著樽二、牺樽二、山罍二在坛上东南隅，北向；象樽二、壶樽二、山罍四在坛下南陛之东，北向，俱西上。设配帝著樽二、牺樽二、象樽二、山罍二在坛上正座樽东，北向西上。神州太樽二在第一等。每方岳镇海渎俱山樽二，山林川泽各蜃樽二，丘陵以下各散樽二，皆於坛下，皆加勺幂。）
设罍洗各於坛南陛东南，亚献之洗又於东南，俱北向。罍水在洗东，篚在洗西，南肆。（篚实以巾爵。）设分献罍洗篚幂各於其方陛道之左，俱西向，执樽罍篚幂者各於樽罍篚幂之后。各设玉币之篚於坛之上下樽坫之所。
祀日未明五刻，太史令、郊社令各服其服，升设昊天上帝神座於山上圜台之上北方，南向，以三脊茅为神籍。设高祖神尧皇帝神座於东方，西向，席以莞。神位皆於座首。又太史令、郊社令设五天帝、日月神座於山下封祀坛之上，青帝於东陛之北，赤帝於南陛之东，黄帝於南陛之西，白帝於西陛之南，黑帝於北陛之西，大明於东陛之南，夜明於西陛之北，席皆以稿秸。设五星、十二辰、河汉及内官之座於第二等十有二陛之间，各依方面，凡席皆内向，其内官中有北斗、北辰位南陛之内，差在行位前。设二十八宿及中官之座於第三等亦如之。布外官席位於内壝之内，众星席位於内壝之外，各依方次。席皆以莞，设神位各於座首。（禅礼：神位：皇地祇神座於坛上北方，南向，席以稿秸。睿宗大圣真皇帝座於东方，西面，席以莞。神州於第一等东南方，席以稿秸。岳镇以下於内壝内，各於其方，嵩岳以下於坛西南，俱内向，席皆以莞。）所司陈其异宝及嘉瑞等於乐悬之北东西厢。（禅礼无瑞物。）
省牲器
省牲之日午后十刻，去坛二百步所，诸卫之属禁断行人。晡后二刻，郊社令丞帅府史三人及斋郎以樽坫罍洗篚幂入设於位。（凡升坛者各由其陛。）赞引引御史、诸太祝诣坛东陛，御史二人升，行扫除於上，太祝七人与祝史行扫除於下。其五星以下羊豕所司，各依令先备如常仪。并如别仪。（禅礼无五星以下羊豕，馀同。）
銮驾上山（禅无上山仪）
前祀三日，本司宣摄内外，各供其职。卫尉设祀官、从祀群官五品以上便次於行宫朝堂如常仪。
前祀二日，尚舍直长施大次於圜台东门外道北，又於山中道设止息大次，俱南向，尚舍奉御铺御座。卫尉设从驾文武群官及诸方使应从升者次於圜台南门之外，文东武西，并如常仪。郊社令设御洗於圜台南陛之东，北向，罍水在洗东，篚在洗西，南肆。（设巾幂。）其日，奉礼设御位於圜台南，当坛北向。设群官五品以上版位於御位之南，文东武西，重行北向，相对为首。设东方诸州刺史县令位於文官之东，诸州使人位於武官之西。设国客位，东方南方於文官东南，每国异位，北面西上；西方北方於武官西南，每国异位，北面东上。设御史位於圜台东西如祀礼。设奉礼赞者位於群官东北，西面，设执事位於东门之内道南，西面，皆北上。
前祀一日，未明七刻，搥一鼓为一严。（三严时节，祀前二日侍中奏裁。）未明五刻，搥二鼓为再严。侍中版奏： 请中严。 从祀官五品以上俱就次各服其服，所司陈大驾卤簿。未明二刻，搥三鼓为三严。诸卫之属各督其队与鈒戟以次陈於行宫门外。谒者、赞引各引祀官，通事舍人分引从祀群官，诸侍臣结珮，俱诣行宫门外奉迎。（侍中负宝如式。）乘黄令进辇於行宫门外，南向。侍中版奏： 请登山。 皇帝服衮冕，乘辇以出，称警跸如常仪。黄门侍郎进当辇前，跪奏称： 黄门侍郎臣某言，请銮舆进发。 俯伏，兴，退复位。銮舆动，又称警跸，黄门侍郎、侍中、中书令以下夹引以出，千牛将军夹舆而趋。驾至侍臣上马所，黄门侍郎奏： 请銮舆权停，敕侍臣上马。 侍中前承制，退称： 制曰可。 黄门侍郎退，称： 侍臣上马。 赞者承传，文武侍臣皆上马。诸侍卫之官各督其属，左右翊銮舆，在黄麾内；符宝郎奉六宝与殿中监后部从，在黄钺内。侍臣上马毕，黄门侍郎奏： 请銮舆进发。 退复位。銮驾动，称警跸如常，鼓吹不鸣，不得諠譁。从祀官在玄武队后如常。（若须先置，则听临时节度。）车辂鼓吹待於山下。御史大夫、刺史、县令前导如式。至中道，止息大次前，回辇南向，侍中奏请降辇如常。皇帝降辇，之大次，群官皆随便而舍。停大次三刻顷，侍中奏请皇帝出次升辇进发如初。驾至台东门外大次前，回辇南向，侍中进当驾前，跪奏称： 侍中臣某言，请降辂。 俯伏，兴。皇帝降辇之大次如常仪。通事舍人承旨敕从祀群官退就门外位。（禅仪，銮驾出行宫如封泰山之仪。）
荐玉币
祀日未明三刻，诸祀官各服其服。郊社令帅其属以玉币及玉册置於山上圜台坛上坫所，（礼神之玉苍璧，币以苍，配座之币亦如之。）又以玉匮、金匮、金绳、金泥盛於篚，置於石〈石感〉之侧。良酝令帅其属各入实樽罍玉币。（凡六樽之次，太樽为上，实以汎齐；著樽次之，实以醴齐；牺樽次之，实以盎齐；象樽次之，实以醍齐；壶樽次之，实以沈齐；山罍为下，实以三酒。配帝，著樽为上，实以汎齐；牺樽次之，实以醴齐；象樽次之，实以盎齐；山罍为下，实以清酒。其玄酒各实於五齐之上樽。礼神之玉，昊天上帝以苍璧。昊天上帝及配帝之币以苍。禅，祭日未明三刻以下实樽至馔幔内，与夏至北郊同也。）太官令帅进馔者实诸笾豆簋簠，各设於馔幔内。
未明二刻，奉礼帅赞者先入就位，赞引引御史以下入行扫除如常仪。（禅礼，自未明二刻下至扫除讫就位，与夏至方丘同。驾将至，谒者、赞引各引祀官，通事舍人分引从祀群官、诸方客使俱就门外位。自銮舆至大次以下至进熟，与方丘同。）
未明一刻，谒者、赞引各引文武五品以上从祀之官皆就圜台南立。谒者引司空入行扫除讫，出复位。
侍中版奏： 外办。 皇帝服大裘而冕，出次，华盖侍卫如常仪。（侍中负宝陪从如式。）博士引太常卿，太常卿引皇帝，（凡太常卿前导，皆博士先引。）入自东门。殿中监进大珪，尚衣奉御又以镇珪授殿中监，殿中监受进皇帝。皇帝搢大珪，执镇珪缫籍，华盖仗卫停於门外，近侍者从入如常，谒者引礼部尚书、太常少卿陪从如常。（大珪如搢不便，请先定近侍承奉之。）皇帝至版位，北面立。（每立定，太常卿与博士退立於左。）谒者、赞引各引祀官次入就位。立定，太常卿前奏： 请再拜。 退复位。皇帝再拜。奉礼曰： 众官再拜。 在位者皆再拜。
太常卿前奏： 有司谨具，请行事。 退复位。正座、配座太祝取玉币於篚，各立於樽所。太常卿引皇帝诣坛，升自南陛，侍中、中书令以下及左右侍卫量人从升。（以下皆如之。）皇帝升坛北向立。太祝加玉於币以授侍中，侍中奉玉币东向进皇帝，皇帝搢镇珪，受玉币。（凡受物皆搢镇珪，奠讫，执镇珪，俯伏，兴。）登歌作肃和之乐，以大吕之均。太常卿引皇帝进，北面跪奠於昊天上帝神座，（禅则皇地祇神座。）俯伏，兴。太常卿引皇帝立於西方，东向。又太祝以币授侍中，侍中奉币北向进，皇帝受币，太常卿引皇帝进，东面跪奠於高祖神尧皇帝神座，俯伏，兴。太常卿引皇帝少退，东向再拜讫，登歌止。太常卿引皇帝，乐作，皇帝降自南陛，还版位西向立，乐止。太祝还樽所。
山下封祀坛
（其日，自山下五步立一人，直至下坛，递呼万岁以为节候。）
祀日未明三刻，诸祀官各服其服。郊社令帅其属以五帝及日月中官外官以下之玉币，各置於坫所。（五帝之玉以四珪有邸，日月以珪璧。币各依方色。）良酝令帅其属各入实樽罍玉币。（五帝俱以太樽，皆实以汎齐；日月之樽，实以醴齐；其内官之象樽，实以醍齐；中官之壶樽，实以沈齐；外官之概樽，实以清酒；众星之散樽，实以昔酒。其玄酒各实於五齐之上樽。礼神之玉，青帝以青珪，赤帝以赤璋，黄帝以黄琮，白帝以驺虞，黑帝以玄璜，日月珪邸。五帝日月以下，币皆从方色。）太官令帅进馔者实诸笾豆簋簠，各设於馔幔内。
未明二刻。奉礼帅赞者先入就位。赞引引御史以下入行扫除如常仪。
未明一刻，谒者、赞引各引祀官皆就位。太乐令帅工人、二舞次入就位，文舞入陈於悬内，武舞立於悬南道西。谒者引司空入行扫除讫，出复位。
於皇帝奠玉币也，封祀坛谒者、赞引各引祀官入就位，立定，奉礼曰： 众官再拜。 在位者皆再拜。（其先拜者不拜。）协律郎跪，俯伏，兴，举麾，鼓柷，奏元和之乐，乃以圜锺之宫，黄锺为角，太蔟为徵，姑洗为羽，（圜锺三奏，黄锺、太蔟、姑洗各一奏之。）舞文舞之舞，乐舞六成，偃麾，戛敔，乐止。奉礼曰： 众官再拜。 在位者皆再拜。谒者七人各引献官及诸太祝奉玉币各进奠於神座如常仪。将进奠，登歌作肃和之乐，以大吕之均，馀星座币亦如之。进奠讫，各还本位。
初群官拜讫，夜明以上祝史各奉毛血之豆，立於门外；登歌止，祝史奉毛血各由其陛升坛，以毛血各致其座，诸太祝俱迎受，各奠於神座前，诸太祝与祝史退立於樽所。
进熟
皇帝既升奠玉币，太官令出，帅进馔者奉馔各陈於内壝门外。谒者引司徒出诣馔所，司徒奉昊天上帝之俎。初皇帝既至位乐止，太官令引馔入。俎初入门，雍和之乐作，以黄锺之均。（自后接神之乐皆用雍和。）馔至陛，乐止。祝史俱进跪彻毛血之豆，降自东陛以出。（昊天上帝之馔升自午陛，配帝之馔升自卯陛。）诸太祝迎引，各设於神座前。设讫，谒者引司徒，太官令帅进馔者，降自东陛以出，司徒复位。诸太祝各还樽所。
太常卿引皇帝诣罍洗，盥手洗爵等并如圜丘仪。太常卿引皇帝，乐作，皇帝诣坛，升自南陛讫，乐止。谒者引司徒升自东陛，立於樽所；斋郎奉俎从升，立於司徒之后。太常卿引皇帝诣昊天上帝酒樽所，执樽者举幂，侍中赞酌汎齐讫，寿和之乐作，（皇帝每酌献饮福，皆作寿和之乐。）太常卿引皇帝进昊天上帝神座前，北向跪奠爵，俯伏，兴，太常卿引皇帝少退，北向立，乐止。太祝二人持玉册进於神座之右，东面跪，又太祝一人跪读册文讫，俯伏，兴，（册文并中书、门下撰进，少府监刻文。）皇帝再拜。初读册文讫，乐作，太祝进奠册於神座，还樽所，皇帝再拜，乐止。太常卿引皇帝诣配座，以下至终献光禄卿降复位，并如圜丘仪。
皇帝将升献，太官令引馔入，其山下封祀坛五帝日月以下之馔，亦相次而入。俎初入门，雍和之乐作，以黄锺之均，馔至陛，乐止。祝史俱进，跪彻毛血之豆，降自东陛以出。（木帝之馔升自寅陛，火帝之馔升自巳陛，土帝之馔升自未陛，金帝之馔升自酉陛，水帝之馔升自子陛，大明之馔升自辰陛，夜明之馔升自戌陛。其内官中官众星之馔，所由师长皆先陈布。）诸太祝迎引於坛上，各设於神座。设讫，谒者引司徒，太官令帅进馔者俱降自东陛以出，司徒复位。诸太祝各还樽所。
於山上太尉之亚献也，封祀坛谒者七人分引五方帝及大明夜明等献官诣罍洗，盥手洗匏爵讫，各由其陛升，俱酌汎齐讫，各进跪奠於神座前，兴，引降还本位。
初第一等献官将升，谒者五人次引献官各诣罍洗，盥洗讫，各由其陛升，诣第二等内官酒樽所，俱酌醴齐，各进跪奠爵於内官首座，兴，馀座皆祝史斋郎助奠，相次而毕。谒者四人次引献官俱诣罍洗盥洗，各由其陛升坛，诣第三等中官酒樽所，俱酌盎齐以献。赞引四人次引献官诣罍洗盥洗讫，诣外官酒樽所，俱酌醍齐以献。赞引四人次引献官诣罍洗盥洗，诣众星酒樽所，俱酌沈齐以献。其祝史斋郎酌酒助奠，皆如内官之仪。讫，谒者、赞引各引献官还本位。武舞六成，乐止。
舞献俱毕，上下诸祝各进跪彻豆，兴，还樽所。奉礼曰： 赐胙。 赞者唱： 众官再拜。 在位者皆再拜。元和之乐作，奉礼曰： 众官再拜。 在位者皆再拜。乐作一成止。
燔燎
终献将毕，侍中前跪奏曰： 请就望燎位。 太常卿引皇帝就望燎位。太祝奉玉币等就柴坛，置於柴上户内讫，奉礼曰： 可燎。 东西面各六人以炬燎火。半柴，侍中前跪奏： 礼毕。 太常卿引皇帝出，赞引引祀官以下皆出。其山下封祀坛献官献毕，奉礼曰： 请就望燎位。 诸献官俱就望燎位。诸太祝各取玉币等就柴坛，自南陛升，置於柴上户内讫，奉礼曰： 可燎。 东西面各六人以炬燎火，半柴讫，奉礼曰： 礼毕。 献官以下皆出。（禅仪，皇帝既升奠玉币，下至跪奠爵俯伏兴，与方丘同。太常卿引皇帝少退北向立，乐止，太祝二人持玉册进於神座之右，东向跪，又太祝一人跪读册文讫，俯伏，兴，皇帝再拜，祝文并中书、门下进，少府监刻，初读祝文讫，至配座读册，亦皆如之，其拜奠并同方丘。配座初读册讫，至窴土半埳，太常卿引皇帝还版位，与方丘同。）
封玉册（封检附）
燔燎毕，（禅仪，皇帝既就望瘗位。）侍中跪奏称： 具官臣某言，请封玉册。 太常卿引皇帝自南陛升坛，北向立。（近侍者从升如式。少府监具金绳金泥等并所用物立於御侧，符宝郎奉受命宝立於侍中之侧。）谒者引太尉进昊天上帝神座前，（禅仪，进皇地祇神座前。）跪取玉册置於案，进，皇帝受玉册，跪，叠之内於玉匮中，缠以金绳，封以金泥。侍中取受命宝，跪以进，皇帝取宝以印玉匮讫，兴，侍中受宝以授符宝郎。通事舍人引太尉进，皇帝跪捧玉匮授太尉，太尉跪受。皇帝兴。太尉退复位，侧身奉玉匮。太常卿前奏： 请再拜。 皇帝再拜讫，入次如常仪。
太尉奉玉匮之案於石〈石感〉南，北向立。执事者发石盖，太尉奉玉匮跪藏於石〈石感〉内。执事者覆石盖，检以石检，缠以金绳，封以石泥讫，太尉以玉宝遍印讫，引降复位。将作帅执事者以石距封固，又以五色土圜封后，续令毕其功。（禅仪同。）配座玉牒（禅仪，太尉又进睿宗大圣真皇帝座，跪取玉册内金匮。）封於金匮，皆如封玉匮之仪。讫，太尉奉金匮从降俱复位。（封禅还，以金匮内太庙，藏於高祖神尧皇帝之石室，如别仪。）
太常卿前奏： 礼毕。 （若有祥瑞，则太史监跪奏讫，侍臣奉贺再拜，三称万岁。内外皆称万岁讫，又再拜。）太常卿引皇帝还大次，乐作，皇帝出东门，（禅礼皇帝出中壝门。）殿中监前受镇珪以授尚衣奉御，殿中监又前受大珪，华盖侍卫如常仪，皇帝入次，乐止。谒者、赞引各引祀官，通事舍人分引从祀群官以次出复位，立定，奉礼曰： 再拜。 众官在位者皆再拜讫，赞引引出。工人、二舞以次出。（禅礼，祭讫，以奇禽异兽合瑞典者，皆纵之神祀所。）
銮驾还行宫（禅仪同）
皇帝既还大次，侍中版奏： 请解严。 （将士不得辄离部伍。）转仗卫於还途如来仪。二刻顷，侍中版奏： 请中严。 皇帝服通天冠，绛纱袍，诸祀官服朝服。皇帝出次，升辇降山，下至圜坛所，权停，乘黄令进玉辂，太仆升执辔，以下入宫，并如圆丘仪。
朝觐群臣（禅祭讫行此礼）
禅之明日，朝觐群官及岳牧以下於朝觐坛，如巡狩仪。皇帝服衮冕，乘舆以出，曲直华盖警跸侍卫，入自北壝门，由北陛升坛，即御座。符宝郎奉宝置於座，扇开，乐止。通事舍人引三品以上及岳牧以下入就位如常仪。
通事舍人引上公一人，舒和之乐作，公至西陛，就解剑席，乐止，脱舄，跪解剑，置於席，兴；相礼者与通事舍人引进，当御座前，北面跪称： 具官臣名等言，天封肇建，景福惟新。伏惟开元神武皇帝陛下万寿无疆。 俯伏，兴。通事舍人引上公降坛，诣解剑席，跪，带剑纳舄，乐作，通事舍人引复位，立定，乐止。典仪曰： 再拜。 赞者承传，上公以下皆再拜。侍中前承制，降诣上公之东北，西向称： 有制。 上公及群官皆再拜讫，宣云： 封禅之庆，与公等同之。 上公及群官又再拜舞蹈，三称万岁讫，又再拜，引退。
考制度（如巡狩仪）


礼三十三沿革三十三嘉礼十八
五宗
（孔颖达曰： 别子之后，族人众多，继高祖者与三从兄弟为宗，继曾祖者与再从兄弟为宗，继祖者与同堂兄弟为宗，继祢者与亲兄弟为宗。族人一身事四小宗，并大宗为五也。 周晋）
周制， 别子为祖，（诸侯庶子别为后代始祖者也。别子者，公子不得祢先君也。孔颖达曰： 诸侯嫡子之弟别於正嫡，故称别子也。为祖者，别子子孙为卿大夫，立此别子为始祖。诸侯嫡孙代代为君，而第二子以下悉不得祢先君，故云别子也，并为其后代之始祖，故云为祖也。 ）继别为宗，（别子之代代长子，为其族人之宗，所谓百代不迁之宗者也。孔颖达曰： 别子之代代长子，恒继别子，与族人为百代不迁之大宗。 ）继祢者为小宗 。（别子庶子之长子也，为其昆弟为宗也，以五代则迁之，故谓之小宗。孔颖达曰： 谓别子之庶子之长子，继此庶子，与兄弟为五代则迁之宗。 ）大传曰： 宗其继别子之所自出者，百代不迁者也；宗其继高祖者，五代则迁者也。（孔颖达曰： 别子之所自出者为别子，或由君而出，或由他国而来，后代子孙恒继此别子，故云继别子之所自出。其继高祖至子五代，继曾祖至孙五代，继祖至曾孙五代，继祢至玄孙五代，不复与四从兄弟为宗，故云五代则迁。 郑玄曰： 迁犹变易也。继高祖者，亦小宗也。先言继祢者，据别子子弟之子也。以高祖与祢皆有继者，则曾祖及祖亦有也。有则小宗四，与大宗五也。 ）是故祖迁於上，宗易於下。（孔颖达曰： 四代之时，尚事高祖；至五代之时，谓高祖之父，无服，是祖迁於上也。四代之时，仍宗三从族人；至五代，不复宗四从族人，各自随近为宗，是宗易於下也。 ）尊祖故敬宗，敬宗则尊祖之义也。 （宗者，祖祢之正体。）
白虎通曰： 宗者，尊也，为先祖主者，宗人之所尊也。
毛苌曰： 宗将有事，族人皆侍。所以必有宗者，长和睦也。大宗能率小宗，小宗能率群弟，通其有无，所以统理族人者也。宗其为始祖后者为大宗，此百代不迁之宗也。宗其为高祖后者，五代而迁也，故曰 祖迁於上，宗易於下 。宗其为曾祖后者为曾祖宗，宗其为祖后者为祖宗，宗其为父后者为父宗。父宗以上至高祖，别子各为其子孙祖。继别者各自为宗，所谓小宗有四，大宗一，凡五，宗人之亲备矣。
薛综述郑氏礼五宗图曰： 天子之子称王子，王子封诸侯，若鲁、卫是也。诸侯之子称公子，公子还自仕，食采於其国，为卿大夫，若鲁公子季友者是也。则子孙自立此公子之庙，谓之别子为祖，则嫡嫡相承作大宗，百代不绝。大宗之庶子，则皆为小宗。小宗有四，五代而迁。己身庶也，宗祢宗；己父庶也，宗祖宗；己祖庶也，宗曾祖宗；己曾祖庶也，宗高祖宗。己高祖庶也，则迁，而惟宗大宗耳。
晋杜元凯宗谱曰： 别子者，君之嫡妻之子，长子之母弟也。君命为祖，其子则为大宗。常有一主，审昭穆之序，辨亲疏之别，是故百代不迁。若无子，则支子为后。虽七十，无无主妇。若殇死，则縗绖加一等，以兄弟之列代之，殇无为父道，兄弟昭穆同故也。死皆为之齐縗，其月数各随亲疏为限；虽尊、虽出嫁，犹不敢降也。属绝，则为之齐縗三月。若始封君相传，则自祖始封君。其支子孙皆宗大宗。然则继体君为宗中之尊，支庶莫敢宗之，是以命别子为宗主，一宗奉之。故曰祖者高祖也，言属逮於君则就君，属绝於君则適宗子家也。而说者或云 君代代得立大宗 ，或云 别子之母弟亦得为祖 ，或云 命妾子为别子，其嫡妻子则迁宗於君 ，皆非也。别子之弟，子孙无贵贱，皆宜宗别子之子孙。小宗一家之长也，同族则宗之。其服随亲疏为比，姊妹出嫁，不敢降之。五属断服，则不宗之矣。
贺循宗义曰： 古者诸侯之别子，及起於是邦为大夫者，皆有百代祀之，谓之太祖。太祖之代，则为大宗，宗之本统故也。其支子旁亲，非太祖之统，谓之小宗。小宗之道，五代则迁。当其为宗，宗中奉之，加於常礼。平居则每事谘告，死亡则服之齐縗，以义加也。 又丧服要记曰： 公子之二宗，皆一代而已。庶兄弟既亡之后，各为一宗之祖也。（谢徽注曰： 母弟於妾子则贵，於嗣子则贱，与妾子同为庶故也。既死之后，皆成一宗之始祖，即上所谓别子为祖也。 ）嫡继其正统者，各自为大宗，乃成百代不迁之宗也。 （谢徽注曰： 贺公答庾元规云： 虽非诸侯别子，始起是邦而为大夫者，其后继之，亦成百代不迁之宗。 郑玄亦曰： 太祖谓别子始爵者也，虽非别子始爵者亦然。 愚谓是起是邦始受爵者。又问： 别子有十人，一族之中可有十大宗乎？  然。 贺答傅纯云： 别子为祖，不限前后，此谓每公之子皆别也。  ）
傅纯问贺曰： 要记云： 庶兄弟既死之后，各自为一宗之祖，其嫡继之，各为大宗，此是大传所谓别子为祖者也。 然则别子有十，便为十祖宗也。而母弟之后，独无大宗，母弟本重而后轻，庶弟本轻而后重，其义何乎？又王氏以别子为祖，诸侯母弟则不尽为祖矣。杜氏以为始封之君，别子一人为祖。二家不同，愿闻其说。 答曰： 君之母弟，与群庶兄弟俱为别子之后，俱为大宗。而难云 母弟之后，独无大宗 ，不审此义，何所承乎？以仆所定，母弟为宗，不应有疑，则本轻后重之难，无所施也。又按礼，别子为祖，不限前后，此为每公之子皆别子也。则鲁之三桓，郑之七族，尽其人矣。王杜二义不同者，二儒通识，不应有误，傥所言者，自有所施，不见其文。浅学所见，谓如上义。
傅又问曰： 大传云： 其士大夫之嫡，公子之宗道也。 请解之。 答曰： 士大夫者，谓庶昆弟之仕位也。其士大夫之嫡者，谓公子之子孙。各祖其别子，大宗之道又由此而成，故重言公子之宗道也。
殷浩问范宣曰：  其士大夫之嫡者，公子之宗道也。 请解其义。 答曰： 其士大夫之嫡者，言上二宗，唯施公子之身；至诸公子有子孙，各祖公子以为别子，各宗其嫡子以为大宗，代代相承，然后乃成别子之后百代不迁之宗者也。所以举其士大夫之嫡者，明公子之子孙，不复宗公子之宗，又嫌庶宗昆弟之子犹复为小宗，故特举嫡以晓之也。凡母弟及庶昆弟所称庶宗大宗，正论其一代之嫡庶耳。至於各有子之后，长子皆成嫡也。公子之宗道，言公子之宗道成，故重释也。
曹述初集解明宗义曰： 其士大夫之嫡者，此为诸侯别子之后也，或母弟之子孙，或庶弟之子孙位为大夫者，各祖别子为始祖，各宗其嫡为大宗。嫌庶子小宗之后，犹不得为嫡，故通称嫡以明之，后代皆应同正也。
庾亮问贺循曰： 按礼，宗子之服，传代不迁，所以重其统也。是以祖宗之正不易，则本枝昭穆历百代而不乱，此立宗之大旨也。然则士大夫及诸从事於典礼者，服宗之义，便应相放矣。而礼祖宗之文，唯著诸侯别子，不列卿大夫之制。不审此由诸侯君其族人，族人不得宗其君，故祖宗之制指为此欤？自卿大夫以下，与其宗党无君臣之悬，则宗统有常嫡，服宗有成例，故不得别著其制也？将由卿大夫位卑，则宗服之制厌宗嫡，无不迁服，纪止五族，故不复别见其义也？今既无士大夫依诸侯别子之明文，又不见无得立宗之定制，而顷者以来，诸私服於宗嫡者，无服者则制緦，有服者无加，又不详此。为各以非开国代封之家，故避嫌谦而不敢私重其宗邪？将此之由，自有所承？愿告旨要。 答曰： 礼，宗子之义，所以明本祖之正统，纪百代而不紊者也。而宗之义，委曲著见者，多在别子，非卿大夫之文，偏不详悉。服之致疑，有如来旨。然旧义，虽非别子，起於是邦而为大夫者，便为大宗，其嫡继之，亦百代不迁。礼记王制云： 大夫三庙，一昭一穆，与太祖之庙而三。 郑君解曰： 太祖，别子始爵者也。虽非别子，始爵者亦然。 此其义也。此谓起於是国，盛德特兴，为一宗之始者也。如此，则百代不迁，统族序亲，及族人服之，皆宜如别子之宗也。又宗子之服，虽在绝属，皆齐縗三月。代衰礼替，敦之者少。吴中略无此服，中土緦而不齐。其所由来，以政教凌迟，人情渐慢，非谓大夫位卑，或以非代封为嫌也。
王冀答问曰：  其兄是嫡长，家有代封，弟是庶生，遭所生艰，先以第二儿后其嫡兄，嫡兄早卒，其儿於家为是小宗否？ 答曰： 记云 别子为祖，继别为宗，继祢为小宗 。今此儿乃系数代嫡。伯父所承若是别子，则为大宗，百代不迁者也。所承若是系祢，则为小宗，五代则迁者也。小大之名，系之伯父，此非儿之谓也。
公子二宗（周晋大唐）
周制，大传云： 有小宗而无大宗者，（王肃曰： 谓君无嫡弟，以庶弟为小宗。 ）有大宗而无小宗者，（王肃曰： 谓大宗一子，无小宗。 ）有无宗亦莫之宗者，公子是也。（王肃曰： 无宗谓君一身者也。亦莫之宗谓君有一弟为宗，无宗之者也。 ）公子有宗道，公子之公，为其士大夫之庶者，宗其士大夫之嫡者，公子之宗道也。 （郑玄云： 公子不得宗君，君命嫡昆弟为之宗，使之宗之，是公子之宗道也。所宗者嫡也，则如大宗，死为之齐縗九月，其母则小君也，为其妻齐縗三月。若无嫡而宗庶，则如小宗，死为之大功九月，其母妻则无服。公子唯己而已，则无所宗，亦莫之宗也。 ）
晋贺循丧服要记曰： 凡诸侯之嗣子，继代为君，君之群弟不敢宗君，君命其母弟为宗，诸弟宗之，亦谓之大宗，死则为齐縗九月。（谢徽注曰： 母弟虽贵，诸弟亦不敢服；既为宗主，则齐縗九月。其母则小君也，其妻齐縗三月，如大宗也，以母弟之贵故也。 ）若无母弟，则命庶弟之大者为宗，诸弟宗之，亦如母弟，则为之大功九月。（谢徽注曰： 此大传之小宗也，其母妻则无服。女公子服宗，亦与男同。 注曰： 此二宗亦不得并其宗。 ）此二宗者，一代而已。（谢徽注曰： 此二宗亦不得并，故大传曰 有大宗而无小宗者，有小宗而无大宗者，有无宗亦莫之宗者，公子之谓也 。 ）庶兄弟既死之后，各为一宗之祖。
殷浩问范宣曰：  有小宗而无大宗者，有大宗而无小宗者，有无宗亦莫之宗者，公子是也。公子有宗道，公子之公，为其士大夫之庶宗。 请解之。 答曰： 有小宗而无大宗者，谓君之诸弟同庶者，君命庶长为众庶之宗，则名小宗，则服大功九月者是也。有大宗而无小宗者，谓君有同母弟，命以为宗，则群庶昆弟宗之，则名大宗，服齐縗九月者是也。昆弟既亲，又是庶中之正者也。有无宗亦莫之宗者，谓公子唯己而已，则上不敢宗君，下无昆弟宗己者是也。公子有宗道者，礼 诸侯於其非正嫡，一无所服 ，则群昆弟亦不敢相服，则无相统领，无相统领则不可不立宗，立宗然后有服耳，故云公子有宗道也。公子之公，公者君也。此立宗君命所制，嫌自相推，故又举公以明之也。为其士大夫之庶宗者，此独说庶宗者，嫌上总谓有小宗而无大宗者为混，故复指解小宗之义，则大宗自然了也。所以统大夫庶宗者，诸侯庶昆弟有为大夫也。所以正举大夫者，所宗庶长或可为士，嫌大夫位尊不相宗，故云为大夫之庶宗以断疑也。
曹述初集解明宗义曰： 公子有宗道者，礼，诸侯不服庶子，先君之所不服，子亦不敢私相服也。夫兄弟之恩，既不可以无报，亲戚群居，又不可以无主，故君必命长弟以为之宗。宗立而相服，相服之义，由於其宗，故曰公子有宗道也。公子之公，为其士大夫之庶宗者，公子之公，谓君之庶弟受命为宗者也。其有功德，王复命为诸侯，尊，群庶所不敢宗，故此君复命其次庶代己为宗主。士大夫，群庶之仕位者也。
大唐孔颖达曰： 礼云有无宗亦莫之宗者，按公子唯一，无他公子，无可为己宗，是有无宗也；亦无他公子来宗於己，是亦莫之宗也。公子有宗道者，言公子有族人来与之为宗敬之道，此句为下起文。公子之公者，公，君也，谓公子之君，是嫡兄弟为君者。为其士大夫之庶者，则君之庶兄弟为士大夫，所谓公子者也。宗其士大夫之嫡者，谓立公子嫡者士大夫之身与庶公子为宗，故云宗其士大夫之嫡也，此嫡即君同母弟，嫡夫人之子也。公子之宗道也者，言此嫡公子为庶公子宗，是公子之宗道，结上 公子有宗道 之文。
继宗子（宗子孤为殇周汉）
周制，曾子问云： 孔子曰： 宗子为殇而死，庶子不为后也。  （族人以其伦代之，明不序於昭穆之庙也。其祭之，就其祖而已，代者主其礼也。卢植曰： 殇无为人父之道，宗族无子，但主其丧，不为后也。 ）
汉石渠礼议曰：  经云 宗子孤为殇 ，言孤何也？ 闻人通汉曰： 孤者，师傅曰 因殇而见孤也 ，男二十冠而不为殇，亦不为孤，故因殇而见之。 戴圣曰： 凡为宗子者，无父乃得为宗子。然为人后者，父虽在，得为宗子。故称孤。 圣又问通汉曰： 因殇而见孤，冠则不为孤者，曲礼曰 孤子当室，冠衣不纯采 。此孤而言冠，何也？ 对曰： 孝子未曾忘亲，有父母无父母衣服辄异。记曰 父母存，冠衣不纯素；父母殁，冠衣不纯采 ，故言孤。言孤者，别衣服也。 圣又曰： 然则子无父母，年且百岁，犹称孤不断，何也？ 通汉对曰： 二十冠而不为孤；父母之丧，年虽老，犹称孤。
事宗礼
晋贺循宗义曰： 奉宗加於常礼，平居即每事谘告。凡告宗之例，宗内祭祀、嫁女、娶妻、死亡、子生、行来、改易名字，皆告。若宗子时祭，则宗内男女毕会，丧故亦如之。若宗内吉凶之事，宗子亦普率宗党以赴役之。若宗子时祭，则告於同宗，祭毕，合族於宗子之家，男子女子以班。宗子为男主，宗妇为女主，故云 宗子虽七十，无无主妇 ，以当合族宗故也。凡所告子生，宗子皆书於宗籍。大宗无后，则支子以昭穆后之；后宗立则宗道存，而诸义有主也。立主义存，而有一人不惇者，则会宗而议其罚。族不可以无统，故立宗。宗位既定，则常尊归之，理其亲亲者也。是故义定於本，自然不移，名存於政，而不继其人，宗子之道也。故为宗子者，虽在凡才，犹当佐之佑之，而奉以为主。虽有高明之属，盛德之亲，父兄之尊，而不得干其任者，所以全正统而一人之情也。若奸回淫乱，行出轨道，有殄宗废祀之罪者，然后乃告诸宗庙，而改立其次，亦义之权也。
九族
白虎通云： 九族者何？族者，凑也，聚也。上凑高祖，下至玄孙，一家有吉，百家聚之，合而为亲。生相亲爱，死相哀痛，有会聚之道，故谓为族。（尚书曰： 以亲九族，九族既睦，平章百姓。 ）族所以九者，九为言究也，亲疏恩爱究竟，谓之九族也。父族四，母族三，妻族二。父族四者，谓父之姓为一族，父女昆弟適人者子为二族，己女昆弟適人者子为三族，己女適人者子为四族。母族三者，母之父母为一族，母之昆弟为二族，母之女昆弟为三族，在外亲，故合言之也。妻族二者，妻之父为一族，妻之母为二族，妻之亲略，故父母各为一族。
孔安国注虞书则云： 九族者，从高祖下至玄孙凡九，皆同姓也。
许慎按： 礼云 緦麻三月以上服，恩之所及也 。礼为妻父母有服，明在九族中也。九族不得但施同姓。
郑玄駮曰： 按小记云 亲亲以三为五，以五为九 。以此言之，高祖至玄孙明矣。
王朗论丧服书曰： 郑玄云： 兄弟犹曰族亲也，无所不关之辞也。 吾以为古学以九代之亲为九族，谓兄弟者，亦九代兄弟也。凡属乎父道者则父之兄弟，在乎祖道则祖之兄弟，在乎子道则子之兄弟，在乎孙道则孙之兄弟。故族亲亦可谓为兄弟也。
敦疏远外亲
晋何琦曰： 闻诸训典，凡在常交，贵在人情所笃，而况先人中表绸缪因缘恩结由来者哉！角弓之叙，幽王不亲九族，而其章曰 兄弟婚姻，无胥远矣 ，又曰 协比其邻，婚姻孔云 ，言情义之甚近也。礼有外宗之亲，书称九族既睦。说者解九族虽各不同，既曰旁亲，亦将通外内之谓乎。郑君以为上至高祖，下及玄孙，九代之亲，亦不蠲别外亲也。若但谓内宗，斯不足以叹帝尧敦叙之美也。玄孙以下，又有来、昆、云、仍四代之目。若寿逾期颐，则有相及之道，尊者崇修於上，卑者晏然於下，虽旷代事希，邂逅遇之，理将安居。纵不相逮，事亡如存，义不得徒然矣。而曾高外属，均之路人，简薄之怀，不亦甚乎！历观时俗，家殊门异，准格不立，高下在心。或乃希慕贵盛，攀附自昵；或轻忽寒悴，耻相提挈：各怀斯图，莫適相非。仲尼所谓轻绝贫贱，重绝富贵，虽曰不利，吾不信也。代有以外亲方内，於内无服而外敬绝，造次言之，如有断例。然则母氏无服之亲，将如之何？春秋盟会，辞称舅甥之国，徼福先君，以要结恩好。绝婚之辞亦云 不得嗣为兄弟 。故曰婚姻者，万代之始，明义好同，固永著不朽。引而敦之，以醇凉薄；和一之道，於是乎在。是以谓崇亲之义，不宜有限。若二门之末，统裔稍远，俱不明为亲之数，不识尊卑之序，并无长老以审其详，名无所讬，则不论也。
乡饮酒（周后汉晋大唐）
周制，乡饮酒礼：
主人朝服就先生而谋宾介。（主人谓诸侯之乡大夫也。朝服者，冠，玄端，缁带，素韠，白屦。先生，乡中致仕者。宾、介，处士贤者也。古者年七十而致仕，老於乡里，大夫名曰父师，士名曰少师，而教学焉，恒知乡人之贤者，是以大夫就而谋之。贤者为宾，其次为介，又其次为众宾，而与之饮酒。）
宾席牖前，南面；主人席阼阶上，西面；介席西阶上，东面；众宾之席，皆不属焉。（敷众宾席於宾席西。不属，不相续也。皆独坐，明其德各特也。）樽两壶於房户间，玄酒在西。（玄酒在西，上也。）设洗於阼阶东南。
主人与宾三揖，至於阶，三让，主人升，宾升。主人阼阶上，当楣，北面再拜；宾西阶上，当楣，北面答拜。（三揖者，将进揖，当涂揖，当碑揖也。楣，前梁也。复拜，拜宾至此堂，尊之也。）主人坐取爵，实之，宾席前西北面献宾。（献，进也，进酒於宾也。）宾西阶上拜，主人少退。（退，避也。）宾进，受爵，复位。主人阼阶上拜送爵，宾少退。（复西阶上位也。）荐脯醢，脯五脡。（荐，进也。进之者，主人有司。脡，胑也。胑音职。）宾升席自西方。（升犹上也。升必中席。）乃设折俎。宾坐，左执爵，祭脯醢，（坐，坐於席也。祭脯醢者，以右手也。）奠爵於荐西，兴。宾实爵，主人之席前东南面酢主人。主人阼阶上拜，宾少退。主人进，受爵，复位。宾西阶上拜送爵。荐脯醢。主人升席自北方。设折俎。祭如宾礼。（祭者，祭荐俎及酒，亦哜啐。）自席前適阼阶上，北面坐卒爵，兴，坐奠爵，遂拜，执爵兴。宾西阶上答拜。（自席前者，啐酒席末，因从北方降，由便也。）主人坐奠爵於序端。主人实觯，酬宾阼阶上，北面坐奠觯，遂拜，执觯兴。宾西阶上答拜。（酬，劝酒也。酬之言周也，忠信为周。）坐祭，遂饮。主人实觯，宾之席前北面。宾西阶上拜。主人进，坐奠觯於荐西。主人揖，降。宾降，立於阶西，当序，东面。（主人将与介为礼，宾谦，不敢居堂上也。）
主人以介揖让升拜如宾礼。主人坐取爵於东序端，实爵，介之席前西南面献介。介西阶上北面拜，主人少退。介进，北面受爵，复位。主人介右北面拜送爵，介少退。（主人拜於介右，降尊就卑也。）主人立於西阶东。荐脯醢。介升席自北方。设折俎。祭如宾礼。自南方降席，北面坐卒爵，兴，坐奠爵，遂拜，执爵兴。主人介右答拜。（不哜啐，下宾也。）介授主人爵於两楹之间。（就樽南授之也。介不自酌，下宾也。酒者宾主共之。）介西阶上立。主人实爵以酢於西阶上，介右坐奠爵，遂拜，执爵兴，介答拜。主人复阼阶，揖，降。介降立於宾南。
主人西南面三拜众宾，众宾皆答一拜。（三拜一拜者，示遍，不备礼也。不升拜，贱也。）主人揖，升，坐取爵於西楹下，实爵献众宾。众宾之长升拜受者三人。（长，其老者也。言三人，则众宾多矣。）主人拜送。（於众宾右。）坐祭，立饮，授主人爵，降，复位。（贱者礼简也。）众宾献则不拜，受爵，坐祭立饮。（弥简也。）每一人献，则荐诸其席。
主人以爵降，奠於篚。（不复用也。）揖让升，即席。
设席於堂廉，东上。（为工布席也。侧边曰廉。）乐正先升，立于西阶东。（正，长。）工入，升自西阶，北面坐。工歌鹿鸣、四牡、皇皇者华。（三者皆小雅篇。）笙入，堂下磬南北面立，乐南陔、白华、华黍。（笙，吹笙者也。以笙吹此诗以为乐也。南陔、白华、华黍，小雅篇也，今亡。）乃閒：歌鱼丽，笙由庚；歌南有嘉鱼，笙崇丘；歌南山有台，笙由仪。（閒，代也，谓一歌一吹也。六者小雅篇。）乃合乐周南：关雎、葛覃、卷耳。召南：鹊巢、采蘩、采蘋。（合乐谓歌乐与众声俱作也。周南、召南，国风篇也。王后、国君夫人房中之乐歌也。）工告於乐正 正歌备 ，乐正告於宾。
司正洗觯，升自西阶，阼阶上北面，受命於主人。主人曰 请安於宾 。司正告於宾。司正实觯，降自西阶，阶间北面坐奠觯，退共，（音拱。）少立，（阶间北面，东西节也，其南北当中庭。共，拱手也。少立，自正慎其位也。）坐取觯，不祭遂饮，卒觯，兴，坐奠觯，遂拜，执觯兴，盥洗，北面坐奠觯於其所，退立於觯南。（洗觯奠之，示洁敬也。立於其南，以察众也。）
宾北面坐取俎西之觯，阼阶上北面酬主人。主人降席立於宾东。（初起旅酬也。）主人受觯，宾拜送於主人之西。（旅酬同阶，礼杀。）主人西阶上酬介，介立於主人之西，如宾酬主人之礼。主人揖，复席。司正升，相旅曰 某子受酬 ，受酬者降席。（旅，序也。於是介酬众宾，众宾又以次序相酬也。）司正退立於序端，东面。受酬者拜兴饮，皆如宾酬主人之礼。（嫌宾以下异也。）司正降复位。（觯南之位。）
使二人举觯於宾介。
司正升自西阶，受命於主人，主人曰 请坐於宾 ，遂彻俎，乃羞，（羞，进也。所进者狗胾醢也。乡设骨体，所以致敬也；今进羞，所以尽爱也。敬之爱之，所以厚贤也。）无算爵。（算，数也。宾主燕饮，爵行无数，醉而止也。）
宾出，奏陔，（陔，陔夏也。陔之言戒，终日宴饮，酒罢以陔为节，明无失礼也。）主人送於门外，再拜。（门东西面拜也。宾介不答拜，礼有终也。）
说曰：按周礼司徒职云： 以乡三物教万民而宾兴之。 （三物者，一曰六德：智、仁、圣、义、忠、和。二曰六行：孝、友、睦、姻、任、恤。三曰六艺：礼、乐、射、御、书、数也。）
郑玄曰： 诸侯之乡大夫，正月吉日受法於司徒，退而颁於乡吏。及三年大比而兴其贤者能者，以宾礼礼之，献於王庭，曰乡饮酒。 （按乡饮酒之礼，其义有四，此则宾贤能乡饮酒也。又云六十者坐，五十者立侍以听政役。六十者三豆，七十者四豆，八十者五豆，九十者六豆，所以明养老正齿位，此乃党正饮酒，亦谓之乡饮酒。又按州长春秋习射於序，先行乡饮酒之礼，亦谓之乡饮酒。又有卿大夫饮国中之贤者酒，用乡饮酒之礼。故王制云 习射尚功，习乡尚齿 ，并乡射党正饮酒之法也。）
乡饮酒义曰： 主人拜迎宾於庠门之外，入三揖而后至阶，三让而后升，所以致尊让也。盥洗扬觯，所以致洁也。拜至，拜洗，拜受，拜送，拜既，所以致敬也。尊让洁敬也者，君子之所以相接也。君子尊让则不争，洁敬则不慢，不慢不争，则远於斗辨矣；不斗辨则无暴乱之祸矣，斯君子之所以免於人祸也。故圣人制之以道。乡人、士、君子樽於房户之间，宾主共之也。（共樽者，人臣卑，不专大惠，故不别设樽。）尊有玄酒，贵其质也，教人不忘本也。（本，古也。古者无酒，用水而已。）牲用狗，烹於东方，祖阳气之发於东方也。（祖，法也。狗所以养宾，阳气主养万物。狗主择人。）羞出自东房，主人共之也。（燕私可以自专也。共音恭。）洗当东荣，主人之所以自洁而以事宾也。水在洗东，祖天地之左海也。宾主，象天地也。介僎，象阴阳也。三宾，象三光也。让之三也，象月之三日而成魄也。四面之坐，象四时也。（阴阳，助天地养成万物。三宾象天三光者，三光系之於天也。又曰，介僎以象日月，日出於东，僎所在也；月生於西，介所在也。三光，三大辰也，天之政教出於大辰。）天地严凝之气，始於西南，而盛於西北；天地温厚之气，始於东北，而盛於东南。主人尊宾，故坐宾於西北，而坐介於西南以辅宾。宾者，接人以义者也，故坐於西北。（言宾来以成主人之德也。）主人者，接人以德厚者也，故坐於东南，而坐僎於东北以辅主人也。孔子曰： 吾观於乡，而知王道之易易也。 （乡，乡饮酒也。易易谓教化之本，尊贤尚齿也。）饮酒之节，朝不废朝，暮不废夕，宾出，主人拜送，节文终遂焉，知其能安燕而不乱也。（朝夕，朝暮听事也。不废之者，既朝乃饮，先夕则罢，其正也。终遂犹充备也。）乡饮之义，君子所以相接，尊让洁敬之道行焉。是贵贱明，隆杀辨，和乐而不流，弟长而无遗，安燕而不乱。此五者足以正身安国矣。
后汉永平二年，郡县行乡饮酒於学校，祀先圣先师周公、孔子，牲以犬。
晋武帝泰始六年十二月，帝临辟雍，行乡饮酒之礼。诏曰： 礼仪之废久矣，乃今复讲肄旧典。 赐太常绢百匹，丞、博士及学生牛酒。咸宁三年及惠帝元康九年，复行其礼。
大唐贞观六年，诏曰： 比年丰稔，闾里无事。乃有堕业之人，不顾家产，朋游无度，酣宴是躭，危身败德，咸由於此。自非澄源正本，何以革兹弊俗。可先录乡饮酒礼一卷，颁示天下，每年令州县长官，亲率长幼，依礼行之。庶乎时识廉耻，人知敬让。
开元十八年，宣州刺史裴耀卿上疏曰： 州牧县宰，所主者宣扬礼乐，典册经籍，所教者返古还淳，上奉君亲，下安乡族。外州远郡，俗习未知，徒闻礼乐之名，不知礼乐之实。窃见以乡饮酒礼颁於天下，比来唯贡举之日，略用其仪，闾里之间，未通其事。臣在州之日，率当州所管，一一与父老百姓，劝遵行礼。奏乐歌至白华、华黍、南陔、由庚等章，言孝子养亲及群物遂性之义，或有泣者，则人心有感，不可尽诬。但以州县久绝雅声，不识古乐。伏计太常具有乐器，太乐久备和声，请令天下三五十大州，简有性识人，於太常调习雅声。仍付笙竽琴瑟之类，各三两事，令比州转次造习。每年各备礼仪，准令式行，稍加劝奖，以示风俗。 其仪具开元礼。